MALTA DIBATTITI TAL-KAMRA TAD-DEPUTATI (Rapport Uffiċjali u Rivedut) L-GĦAXAR PARLAMENT Seduta Nru. 255 It-Tnejn, 18 ta' April, 2005 Stampat fl-Ufficcju ta' l-Iskrivan Kamra tad-Deputati MALTA Prezz Lm1 L-GĦAXAR PARLAMENT Seduta Nru. 255 It-Tnejn, 18 ta' April, 2005

Il-Kamra tad-Deputati ltaqgħet fil-Kamra tal-Parlament, il-Palazz, il-Belt Valletta, fis-6:03 p.m.

Talba

SEDUTA NRU.

It-Tnejn, 18 ta' April, 2005

WERREJ

MINUTI 645

MISTOQSIJIET - TWEĠIBIET ORALI 645

TQEGĦID TA' KARTI 652

ORDNIJIET TAL-ĠURNATA

ABBOZZ TA' LIĠI DWAR ARKIVJI NAZZJONALI (KUMITAT)

NATIONAL ARCHIVES BILL (COMMITTEE STAGE) 654

AĠĠORNAMENT 674

MISTOQSIJIET GĦAL TWEĠIBIET ORALI MWIEĠBA BIL-MIKTUB 679

MINUTI

Il-Minuti tas-Seduta Nru 254 li saret fit-13 ta' April, 2005 ġew konfermati.

MISTOQSIJIET - TWEĠIBIET ORALI

MELLIEĦA - DAR TA' L-ANZJANI

L-ONOR.

NOEL FARRUGIA staqsa lill-Prim Ministru u Ministru tal- Finanzi: Jista' il-Prim Ministru jgħid x'inhi r-raġuni li d-dar ta' l- anzjani ġewwa l-Mellieħa sal-lum għadha ma nbnietx minkejja li l-partit Nazzjonalista fil-gvern ilu żmien iwiegħed li se jwettaq it-tali proġett?

ONOR.

ANTHONY ABELA (Segretarju Parlamentari) (f'isem il-Prim Ministru u Ministru tal-Finanzi): Ninforma lill-Onor.

Interpellant li għalkemm il- proġett tal-bini tad-dar ta' l-anzjani fil-Mellieħa għadu ma nbediex strutturalment, xorta waħda jinsab miexi skond il-pjan previst.

Wieħed irid japprezza wkoll li proġett ta' ċertu kobor jirrikjedi żmien ta' konsulenza u preparazzjoni serja.

MR SPEAKER (Onor. Anton Tabone): L-Onor.

Farrugia, mistoqsija supplimentari.

ONOR.

NOEL FARRUGIA: Jista' is-Segretarju Parlamentari jispjegalna x'ifisser dan li huwa qed isejjaħ "pjan previst"?

MR SPEAKER: Is-Segretarju Parlamentari.

ONOR.

ANTHONY ABELA: L-Onor.

Interpellant jifhem u jaċċetta li qabel ma jinbeda proġett ta' dan it-tip, apparti li tkun trid il-permessi meħtieġa, irid isir ċertu studju sabiex meta d-dar titlesta, tkun tista' titmexxa b'mod li jkun ta' sodifazzjon għar-residenti li se jmorru jgħixu fiha.

MR SPEAKER: L-Onor.

Farrugia.

ONOR.

NOEL FARRUGIA: Imma x'inhi r-raġuni li l-proġett issa ilu għaddej għaxar snin?

MR SPEAKER: Is-Segretarju Parlamentari.

ONOR.

ANTHONY ABELA: Mr Speaker, li naf żgur hu li għal xi żmien kien hemm affarijiet li kienu ta' iżjed importanza fil-lista ta' prioritajiet tal-gvern, pero' dan issa se jingħata spinta u x-xogħol se jinbeda fi żmien qasir.

MR SPEAKER: L-Onor.

Joe Mizzi, mistoqsija supplimentari.

ONOR.

JOE MIZZI: Mr Speaker, ġaladarba qegħdin insemmu d-djar ta' l- anzjani, jista' xi ħadd jgħidli x'inhuma l-kriterji sabiex applikazzjoni tiġi aġġudikata u dak li jkun jintgħażel biex jidħol f'dar ta' l-anzjani?

MR SPEAKER: Is-Segretarju Parlamentari.

ONOR.

ANTHONY ABELA: Jien naħseb ikun aħjar jekk l-Onor.

Interpellant jagħmel din id-domanda bil-miktub lill-ministru konċernat, Sur President.

GĦOLI TAL-ĦAJJA

L-ONOR.

NOEL FARRUGIA staqsa lill-Prim Ministru u Ministru tal- Finanzi: Jista' il-Prim Ministru jistħarreġ mill-ġdid iċ-ċirkostanzi u l- problemi ta' spejjeż ġodda li qed jifnu lil dawk il-familji li jkollhom imorru barra minħabba l-fatt li l-pagi qegħdin dejjem jinxfu quddiem l- ispejjeż ta' l-għoli tal-ħajja?

ONOR.

ANTHONY ABELA (f'isem il-Prim Ministru u Ministru tal-Finanzi): L- istatistika turi li l-għoli tal-ħajja m'huwiex barra mil-livelli ta' l- għoli tal-ħajja ta' pajjiżi oħrajn.

Lanqas jirriżulta li familji Maltin qed imorru barra għar-raġunijiet imsemmija mill-Onor.

Interpellant.

RIABILITAZZJONI TAL-WIDIEN

L-ONOR.

NOEL FARRUGIA staqsa lill-Ministru għar-Riżorsi u Infrastruttura: Jista' il-Ministru jinformana liema huma dawk ir-regoli ta' l-Unjoni Ewropea li jħeġġu l-użu tal-konkos f'xogħlijiet ta' riabilitazzjoni jew manutenzjoni tal-widien, bħalma ġara fil-każ tal-Marsa?

ONOR.

NINU ZAMMIT (Ministru għar-Riżorsi u Infrastruttura): Nirriferi lill-Onor.

Interpellant għar-risposta mogħtija għall-mistoqsija parlamentari 10685.

MELLIEĦA BYPASS - CONCRETE PANELS

L-ONOR.

NOEL FARRUGIA staqsa lill-Ministru għall-Affarijiet Rurali u Ambjent: Jista' il-Ministru jinformana għaliex filwaqt li l-MEPA waqqfet xogħol ta' żvilupp ta' panewijiet tal-konkos fil-parti tal-Wied ta' Binġemma, fl-istess ħin approvat li jsiru l-istess tip ta' panewijiet fil- bypass tal-Mellieħa?

ONOR.

FRANCIS AGIUS (Segretarju Parlamentari) (f'isem il-Ministru għall- Affarijiet Rurali u Ambjent): Nitlob lill-Onor.

Interpellant jindika għal liema parti tal-bypass qed jirriferi?

MR SPEAKER: L-Onor.

Joe Mizzi, mistoqsija supplimentari.

ONOR.

JOE MIZZI: Jista' s-Segretarju Parlamentari jgħidli jekk kienx hemm xi tibdil fl-uffiċjali tal-MEPA?

(Interruzzjonijiet) Qed nirriferi għas-Sur Ellul li kien jokkupa kariga għolja f'wieħed mid-direttorati.

MR SPEAKER: Is-Segretarju Parlamentari.

ONOR.

FRANCIS AGIUS: Nitlob lill-Onor.

Interpellant jekk ma jimpurtax biex jagħmel il-mistoqsija tiegħu bil-miktub u nagħtih l-informazzjoni li jrid.

MEPA - XOGĦLIJIET RURALI

L-ONOR.

NOEL FARRUGIA staqsa lill-Ministru għall-Affarijiet Rurali u Ambjent: Peress li fi żmien il-gvern Laburista ta' bejn l-1996 u l-1998, flimkien ma' l-istitut agronomiku ta' Bari u oħrajn, fosthom il-CODRA ta' Padova, kien ġie aċċettat il-prinċipju li l-ilqugħ fl-irdumijiet, widien u toroq rurali jinbnew bis-sistema introdotta fiċ-Chadwick Lakes minn dawn l- istess esperti, x'inhi r-raġuni li kemm ilu responsabbli mill-MEPA l- ministru attwali, din l-istrateġija nbidlet tant li ġew applikati sistemi fejn purament sar il-kuntrarju, bħal fil-każ tax-xogħlijiet fuq il-bypass ta' l-Imtarfa u dawk f'Ħal Qormi, Ħaż-Żebbuġ u l-Wied tal-Marsa?

ONOR.

FRANCIS AGIUS (f'isem il-Ministru għall-Affarijiet Rurali u Ambjent): Nitlob lill-Onor.

Membru jinnota li dan il-ministeru ma applikax u lanqas wettaq xogħlijiet fil-postijiet indikati.

INVESTIMENT, INDUSTRIJA U TEKNOLOĠIJA TA' L-INFORMAZZJONI - MOBILE PHONES

L-ONOR.

NOEL FARRUGIA staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsija parlamentari 10560 u jgħid kemm kienet l-ispiża totali tal-ministeru u l-entitajiet li jaqgħu taħtu għal mobile phone calls u l-kirjiet jew xiri tagħhom matul l-2004?

Xi tħallas minn din l-ispiża?

Kemm hu n-numru ta' mobile phones li fil-preżent il-ministeru hu responsabbli għall-pagament tagħhom u kemm kien fl-2004?

ONOR.

AUSTIN GATT (Ministru għall-Investiment, Industrija u Teknoloġija ta' l-Informazzjoni): Tweġiba tingħata f'xi seduta oħra.

MR SPEAKER: L-Onor.

Joe Mizzi, mistoqsija supplimentari.

ONOR.

JOE MIZZI: Peress li din il-mistoqsija kienet diġa' saret fil-23 ta' Frar, ma jaħsibx il-Ministru li għadda żmien biżżejjed biex setgħet tinġabar l-informazzjoni mitluba?

MR SPEAKER: Il-Ministru.

ONOR.

AUSTIN GATT: Le, assolutament ma naqbilx ma' dak li qed jgħid l- Onor. Interpellant għax l-informazzjoni li qed tintalab hija vasta ħafna.

Din tirrikjedi l-ispiża totali tal-mobile phones tal-kumpanniji kollha li għandu l-gvern, tas-sussidjarji u l-assoċjati tagħhom għas-sena 2004, x'ammont tħallas minn din l-ispiża u n-numru ta' mobile phones li fil- preżent il-ministeru huwa responsabbli għall-pagament tagħhom.

Għaldaqstant ma jihdirlix li kien hemm żmien biżżejjed biex din l- informazzjoni setgħet tinġabar kollha, apparti li fl-opinjoni personali tiegħi dan kollu ħela ta' ħin.

MR SPEAKER: L-Onor.

Mizzi.

ONOR.

JOE MIZZI: Peress li l-Ministru ta' spiss jiftaħar bl-użu ta' l- IT u min jaf kemm-il darba smajnih jgħid li llum kemm tagħfas buttuna u tingħata l-informazzjoni kollha meħtieġa, jista' jkun li din il-buttuna din id-darba ma ħadmitx!?

MR SPEAKER: Il-Ministru.

ONOR.

AUSTIN GATT: Billi huwa magħruf li l-użu ta' l-IT min-naħa ta' l- Onor. Mizzi huwa prattikament zero, nista' nifhem għala qed jagħmel din it- tip ta' domanda, Sur President!

MR SPEAKER: L-Onor.

Mizzi.

ONOR JOE MIZZI: Il-Ministru qed jgħid li jien zero fl-IT.

Naturalment dak x'jaħseb hu għax wieħed jista' jgħid li ħaddieħor huwa injorant jekk hu stess ikun espert ta' l-injoranti!

Peress li l-Ministru huwa għaref ħafna fl-IT, jista' għallinqas jagħti l-informazzjoni mitluba?

MR SPEAKER: Il-Ministru.

ONOR.

AUSTIN GATT: Sur President, lill-Onor.

Mizzi għedtlu li hu ma jużax l-IT mhux b'disprezz imma sempliċement għax meta nibgħatlu xi e-mail, hu stess jammetti li qatt ma jaqraha.

Issa jien għandi xi ftit informazzjoni dwar dak li jrid ikun jaf - għax hemm min irrispondieni u hemm min ma rrispondinix - imma qabel ma jkolli l-informazzjoni kollha ma nistax nagħtih ir-risposta.

MR SPEAKER: L-Onor.

Farrugia, mistoqsija supplimentari.

ONOR.

NOEL FARRUGIA: Il-Ministru qal li l-ġbir ta' din it-tip ta' informazzjoni huwa ħela ta' ħin.

Jista' almenu jassigurana li ebda vot li ġie approvat minn din il-Kamra għadu ma ġie eżawrit u li għad hemm fondi biżżejjed biex jagħmlu tajjeb sa Diċembru 2005?

MR SPEAKER: Il-Ministru.

ONOR.

AUSTIN GATT: Mr Speaker, ma naħsibx li nista' nirrispondi din id- domanda hekk su due piedi u jkun aħjar jekk l-Onor.

Interpellant jagħmilli mistoqsija bil-miktub ħalli nitlob risposta dettaljata mingħand id-DCS li għandi fil-ministeru.

Jien għaddejt ir-rimarka dwar ħela ta' ħin minħabba l-fatt li kieku l-Onor.

Interpellant talab informazzjoni dwar kemm hi l-ispiża tal-mobile phones, ma kienx ikun daqstant diffiċli biex nirrispondih, anke peress li din l- informazzjoni tingħata b'mod globali kull tliet xhur internament fil-gvern, imma hu talab breakdown ta' kemm nefqet kull entita'.

Wieħed irid ukoll jirrealizza li biex infittxu tali informazzjoni jinħela numru eċċessiv ta' man-hours, meta fl-aħħar mill-aħħar dak li jinteressah ikun jaf l-Onor.

Farrugia hu sempliċement jekk is-somma allokata għall-kiri jew xiri ta' mobile phones ġietx eċċeduta jew le.

MR SPEAKER: L-Onor.

Joseph Cuschieri, mistoqsija supplimentari.

ONOR.

JOSEPH CUSCHIERI: Peress li bl-istanding orders tal-Kamra aħna marbutin li ningħataw risposta fi żmien tlett ijiem, x'passi qed jieħu l- Ministru biex jara li anke d-dipartimenti u l-entitajiet li jaqgħu taħtu jimxu ma' din ir-regola?

MR SPEAKER: Onor. Cuschieri, m'huwiex preċiżament il-każ imma xorta waħda nsejjaħ lill-Ministru.

ONOR.

AUSTIN GATT: Niġbed l-attenzjoni ta' l-Onor.

Interpellant li skond l-istanding orders tal-Kamra, non-risposta hija risposta wkoll u noqgħod fuq id-diversi rulings li ngħataw mis-Sedja.

Skond ir-regolamenti li għandna nista' nħalli r-risposta kif inhi.

SERVIZZ TA' DRENAĠĠ

L-ONOR.

JOE MIZZI (f'isem l-Onor.

Silvio Parnis) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsija parlamentari 10812 u jgħid fiex wasal il-file dwar drenaġġ li n-numru tiegħu qed jintbagħat separatament, dokument li jinsab fil-legal office tal-korporazzjoni għas-servizzi ta' l- ilma?

ONOR.

AUSTIN GATT: Jien informat li l-korporazzjoni għas-servizzi ta' l- ilma għamlet talba lid-dipartiment ta' l-artijiet biex isir l-easement ħalli jkun jista' jsir ix-xogħol neċessarju.

MR SPEAKER: L-Onor.

Mizzi, mistoqsija supplimentari.

ONOR.

JOE MIZZI: Xi tkun il-pożizzjoni ta' l-Enemalta u tad-WSC biex jgħaddu s-servizzi meħtieġa f'każ li t-triq tkun inbniet, eccetto ngħidu aħna plot waħda li tkun għad trid tinbena?

MR SPEAKER: Il-Ministru.

ONOR.

AUSTIN GATT: Safejn naf jien il-policy hi li s-servizzi jingħaddu meta t-triq tkun substantially built.

Ovvjament din il-policy saret bl- iskop li l-persuna konċernata tiddeċiedi hi x'inhu "substantially built," pero' il-loġika tgħidlek li jekk ikun baqa' plot waħda biss it is substantially built.

Madanakollu jkun aħjar jekk l-Onor.

Interpellant jagħmilli domanda bil- miktub biex inkun nista' nagħtih tweġiba aktar preċiża, Sur President.

MR SPEAKER: Il-Kap ta' l-Oppożizzjoni.

ONOR.

ALFRED SANT (Kap ta' l-Oppożizzjoni): Jista' il-Ministru jgħidilna kif tinsab l-istruttura tad-WSC vis-à-vis l-inkorporazzjoni tas-sistema tas- servizz tad-drenaġġ?

Kif qed jiġu managed u kif qed jiġu nkorporati fil- tkomplija u fil-bqija ta' l-operat tad-WSC?

MR SPEAKER: Il-Ministru.

ONOR.

AUSTIN GATT: Vis-à-vis l-organisation structure, it-taqsima tad- drenaġġ saret il-waste water section u din titmexxa minn inġinier, jekk m'iniex sejjer żball.

Imma aktar milli ħaġa oħra, bħalissa qed isir assessment fuq il-metodoloġija ġdida ta' xogħol li trid iddaħħal fid- diversi taqsimiet tagħha għalkemm sostanzjalment bħala organigramma, il- waste water division għadha ma tbiddlitx.

Wara li jsir l-assessment neċessarju dwar il-metodu ta' xogħol kif ukoll dwar ix-scheduling, eċċ., wieħed ikun jista' jistabilixxi organigramma interna biex din tkun tikkombaċja mad-WSC, kif ukoll mad-diversi prattiċi ta' xogħol li ntirtu minn mindu din it-taqsima kienet mal-gvern.

L-għan aħħari hu li possibbilment ikun hemm integrazzjoni ma' l-organigramma u mal-metodoloġija tax-xogħol tad-WSC.

MR SPEAKER: Il-Kap ta' l-Oppożizzjoni.

ONOR.

ALFRED SANT: Jista' il-Ministru jgħid jekk il-finanzjament tas- servizz tad-drenaġġ hux qiegħed isir direttament b'line item vote min-naħa tal-gvern li jmur fuq id-WSC?

Dan il-line item vote għadu sempliċement kif kien qabel u qed jiġi amministrat mill-bord jew direttament mit-teżor?

Qiegħed isir xi complementing exercise dwar il-mod ta' kif qed jiġu nkorporati l-istrutturi tad-drenaġġ mad-WSC?

Jekk iva, fiex wasal dan il- complementing exercise?

Qiegħed isir xi eżerċizzju biex il-personnel li għandu x'jaqsam mad- drenaġġ, jiġi armonizzat mal-bqija tad-WSC f'dak li għandu x'jaqsam ma' grad?

Jista' jgħid kif il-kap tas-sistema tad-drenaġġ jirrelata mal-managers l- oħra fil-WSC vis-à-vis l-istruttura in ġenerali?

MR SPEAKER: Il-Ministru.

ONOR.

AUSTIN GATT: Il-finanzjament qed isir tramite l-estimi.

Fil-fatt jekk wieħed jara l-aħħar estimi approvati minn dan il-parlament isib li l- line vote fuq id-drenaġġ u sussegwentement l-amministazzjoni tiegħu hija f'idejn il-bord tad-WSC u mhux iktar tat-Teżor.

Bl-amment ma nistax inwieġeb fuq liema livell qiegħed il-kap tal-waste water division, pero' żgur li huwa relatat ma' l-iskala interna tal-water services division.

Huwa minnu li qed isir complementing exercise bl-għajnuna tal-union li tirrappreżenta lill-ħaddiema u eventwalment dan l-exercise jrid jieħu in konsiderazzjoni dak li qal l-Kap ta' l-Oppożizzjoni, u cioe' li jekk hemm gradi differenti minn dak li ntiret mid-drainage section, iridu jsiru arranġamenti biex issir amalgamazzjoni bejniethom.

Eventwalment irridu niżguraw ruħna li ma jkunx hemm diskrepanza fil-gradi.

Ħafna drabi dawn il-problemi jiġu thrashed out mal-union on an individual basis, pero' irridu kemm jista' jkun namalgamaw kollox flimkien biex ikollna struttura waħda.

Fejn ikun hemm problemi individwali - dawn niltaqgħu magħhom diversi drabi, każ tipiku meta għamilna l-amalgamazzjoni tat-tarzna u x-shipbuilding - tkun trid tittrattahom waħda waħda mal- unions.

Ovvjament il-complementing exercise irid jindika jekk hemmx nies żejda u llum bil-metodoloġija ġdida ta' telemetrija, il-probabbilta' tindika li jkun hemm nies żejda fis-section tad-drenaġġ, pero' l-iktar li jista' jiġri hu li jerġgħu jmorru lura f'dipartimenti oħra tal-gvern ġaladarba huma kollha ħaddiema tal-gvern.

ENEMALTA - SUSSIDJU

L-ONOR.

JOE MIZZI (f'isem l-Onor.

Silvio Parnis) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsija parlamentari 11017 u jagħti spjegazzjoni għaliex ċerta anzjana li d-dettalji dwarha qed jintbagħtu separatament, tneħħilha s-sussidju fuq id-dawl?

ONOR.

AUSTIN GATT: Jien informat li l-kont imsemmi kien u għadu jinħadem bir-rati ta' l-assistenza soċjali.

Is-sussidju tad-dawl kif ukoll ta' l- ilma qatt ma tneħħa.

RAĦAL ĠDID – KONT TAD-DAWL

L-ONOR.

JOE MIZZI (f'isem l-Onor.

Silvio Parnis) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jirrispondi mistoqsija parlamentari 11016 u jgħid x'inhi r-raġuni li żewġ pensjonanti li dettalji dwarhom qed jintbagħtu separatament, irċevew kont tad-dawl li jammonta għal Lm207 meta qabel dan ma kienx jaqbeż il-Lm25?

ONOR.

AUSTIN GATT: Wara investigazzjoni li saret ġie stabbilit li l-kont minn Ġunju 2004 sa Novembru 2004 huwa riżultat ta' konsum akkumulat.

Fil- fatt, il-post qatt ma nqara mill-meter reader bejn Jannar 1999 u Ġunju 2004.

Matul dawn il-ħames snin il-kontijiet kienu bbażati fuq stimi li kienu relattivament baxxi.

Matul dan il-perjodu, il-konsumaturi ġew mitluba jħallsu Lm251.51 li jinkludu konsum ta' dawl u ilma kif ukoll kirjiet ta' arloġġi.

Għaldaqstant id-differenza fil-konsum ħarġet fl-aħħar kont skond il-qari li ttieħed mill-meter reader fil-25 ta' Novembru, 2004.

SAĦĦA – APPROVAZZJONI TA' PILLOLI ĠODDA

L-ONOR.

JOE MIZZI (f'isem l-Onor.

Silvio Parnis) staqsa lill- Ministru tas-Saħħa, Anzjani u Kura fil-Komunita': B'riferenza għall- mistoqsija parlamentari 10814, jista' il-Ministru jgħid jekk hemmx xi policy li l-awtoritajiet tas-saħħa ma japprovawx pilloli ġodda fuq il-karta s-safra jew roża jekk qabel qatt ma kien iġibhom il-gvern?

ONOR.

LOUIS DEGUARA (Ministru tas-Saħħa, Anzjani u Kura fil-Komunita`): Ninforma lill-Onor.

Interpellant li ma hemm l-ebda policy ta' natura kif deskritta fil-mistoqsija.

TOROQ - TALBA GĦAL YELLOW LINES

L-ONOR.

JOE MIZZI (f'isem l-Onor.

Silvio Parnis) staqsa lill- Ministru tal-Familja u Solidarjeta' Soċjali: Tista' il-Ministru tara li jsiru yellow lines quddiem ir-residenza ta' persuna li dettalji dwarha qed jintbagħtu separatament?

ONOR.

DOLORES CRISTINA (Ministru għall-Familja u Solidarjeta` Soċjali): Ir-reserved parking huwa xi ħaġa li taqa' taħt l-ADT u allura ma taqax taħt il-ministeru tiegħi u għaldaqstant nitlob lill-Onor.

Interpellant jirriferi l-mistoqsija tiegħu lill-ministru konċernat.

RAĦAL ĠDID - KONT TAD-DAWL U L-ILMA

L-ONOR.

JOE MIZZI (f'isem l-Onor.

Silvio Parnis) staqsa lill- Ministru għall-Investiment, Industrija u Teknoloġija ta' l-Informazzjoni: Jista' il-Ministru jara li jsir stħarriġ fuq il-kont tad-dawl u l-ilma ta' persuna li dettalji dwarha qed jintbagħtu separatament u li qed tirċievi kontijiet esaġerati?

ONOR.

AUSTIN GATT: Fil-fond imsemmi jgħixu seba' persuni.

Wara spezzjoni li saret irriżulta li f'dan il-post hemm tliet air-conditioners li jintużaw regolarment u għaldaqstant il-kont huwa meqjus bħala wieħed raġonevoli.

MR SPEAKER: L-Onor.

Mizzi, mistoqsija supplimentari.

ONOR.

JOE MIZZI: Jista' jgħid il-Ministru kemm kontijiet tad-dawl u ilma ħarġu din is-sena u kif kienu maqsuma?

Meta jirriżulta li jkun hemm xi ħadd li l-kont jiġih esaġerat aktar mis-soltu, l-Enemalta tieħu konsiderazzjoni tal-fatt li seta' kien hemm xi ħsara fil-meter?

MR SPEAKER: Il-Ministru.

ONOR.

AUSTIN GATT: Naf li f'Jannar u l-bidu ta' Frar ħarġu l-kontijiet ta' l-industriji, f'nofs Frar ħarġu dawk tal-hotels u l-commercials u fil- bidu ta' April ħareġ l-ewwel batch tad-domestic, pero' m'iniex f'pożizzjoni li ngħid kemm hu l-ammont.

Naturalment jekk l-Onor.

Mizzi jagħmel domanda bil-miktub inkun nista' inġiblu l-informazzjoni kollha.

Dwar it-tieni parti tad-domanda, billi l-ewwel kont huwa estimated reading u l-actual reading isir sitt xhur wara, jekk l-actual reading ikun ogħla minn dak li jkun ġie stmat, il-kont jiġi aġġustat fil-perijodu ta' wara.

MR SPEAKER: L-Onor.

Mizzi.

ONOR.

JOE MIZZI: S'issa l-prattika kienet li meta post ikun magħluq għal ċertu perijodu, il-kont tad-dawl u l-ilma jintbagħat fuq stima.

X'jiġri f'każ li l-meter jiġi biex jinqala' u jinstab li l-kont kif stmat kien iktar għoli jew iktar baxx?

MR SPEAKER: Il-Ministru.

ONOR.

AUSTIN GATT: L-ewwelnett l-Enemalta u d-WSC għamlu l-almu tagħhom biex sa l-aħħar ta' Diċembru jaqraw kull arloġġ - hawnhekk qed nitkellmu dwar 400,000 arloġġ tad-dawl u l-ilma u allura żgur li għandek xi wieħed 'l hawn u 'l hemm li jibqa' estimated – u fil-każ ta' dawk l-arloġġi li kienu għadhom estimated as at the end of December u r-reading isir f'April 2005 u mir-reading joħroġ li dak l-estimate kien ħażin, isir arranġament mit-31st December lura u l-istima li tkun ħarġet from January onwards issir skond ir- reading it-tajjeb u mhux skond l-istimi.

TA' QALI - RAĦAL TAS-SNAJJA'

L-ONOR.

CARMELO ABELA staqsa lill-Ministru għall-Kompetittivita' u Komunikazzjoni: Jista' il-Ministru jwieġeb mistoqsija parlamentari 10933 u jgħid meta se jibda x-xogħol fuq il-bini ta' raħal tas-snajja' f'Ta' Qali?

Fejn waslu l-pjani għal dan?

ONOR.

ANTHONY ABELA (f'isem il-Ministru għall-Kompetittivita' u Komunikazzjoni): Jien informat li għadhom qegħdin isiru t-taħditiet bejn il-partijiet konċernati u għaldaqstant id-dettalji jitħabbru meta jkun il- waqt.

MR SPEAKER: L-Onor.

Abela, mistoqsija supplimentari.

ONOR.

CARMELO ABELA: Mr Speaker, ftit tax-xhur ilu, l-Onor.

Edwin Vassallo ħabbar li kien hemm xi forma ta' ftehim u li kienu qed jistennew li l-applikazzjoni tiġi pproċessata mill-MEPA.

Jista' is-Segretarju Parlamentari jgħid jekk kienx hemm xi żviluppi?

ONOR.

ANTHONY ABELA: Safejn naf jien ġiet proċessata l-applikazzjoni min-naħa tal-MEPA, pero' baqagħlu jiġi ffirmat xi ftehim ma' dawk li se jibbenefikaw minn din l-iskema għax is-sistema qiegħda tinħadem skond kif isir il-ftehim peress li hemm xi affarijiet li jimxu parallel.

MEPA – INGAĠĠ TA' PERSONNEL

L-ONOR.

CARMELO ABELA (f'isem l-Onor.

Stefan Buontempo) staqsa lill- Ministru għall-Affarijiet Rurali u Ambjent: Jista' il-Ministru jgħid meta se toħroġ sejħa min-naħa tal-MEPA biex jiġu ngaġġati inspectors u enforcement officers?

Meta kien l-aħħar reklutaġġ?

ONOR.

FRANCIS AGIUS (f'isem il-Ministru għall-Affarijiet Rurali u Ambjent): Il-MEPA għaddejja b'reklutaġġ intern għall-pożizzjoni ta' inspector u bħalissa m'hijiex f'pożizzjoni li toħroġ sejħiet għal enforcement officers.

L-aħħar reklutaġġ għal inspectors kien fi Frar 2003, filwaqt li l-aħħar reklutaġġ għal enforcement officers kien sar f'Ottubru 2003.

BORMLA – FOND DEREKWIŻIZZJONAT

L-ONOR.

CARMELO ABELA (f'isem l-Onor.

Stefan Buontempo) staqsa lill- Ministru tal-Familja u Solidarjeta' Soċjali: Tista' il-Ministru tgħid jekk il-fond li dettalji dwaru qed jintbagħtu separatament, huwiex tal-gvern jew le?

ONOR.

DOLORES CRISTINA: Ninsab informata li r-rekwiżizzjoni minn fuq il- fond indikat mill-Onor.

Interpellant ilha li tneħħiet mill-1980.

WIED IL-GĦAJN - SKOLA PRIMARJA

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid x'inhi r-raġuni li fl-iskola primarja ta' Wied il-Għajn qed isir xi xogħol waqt li jkun hemm it-tfal u l- għalliema fil-klassijiet u dan meta x-xogħol qed isir fuq is-soqfa ta' l- istess klassijiet?

Jista' jgħid xi prekawzjonijiet dwar saħħa u sigurta' qed jittieħdu?

ONOR.

LOUIS GALEA (Ministru ta' l-Edukazzjoni, Żgħażagħ u Impjieg): Nirriferi l-Onor.

Membru għat-tweġiba ta' mistoqsija parlamentari 11323.

MR SPEAKER: Grazzi.

Il-ħin tal-mistoqsijiet għadda.

Ngħaddu għal Tqegħid ta' Karti.

Il-Prim Ministru.

TQEGĦID TA' KARTI

ONOR.

LAWRENCE GONZI (Prim Ministru u Ministru tal-Finanzi): Inqiegħed fuq il-mejda tal-Kamra:

Avviż Legali Nru. 104 ta' l-2005 – Ordni ta' l-2005 dwar ir-Ratifika tal-Konvenzjoni dwar l-Elaborazzjoni tal-Farmakopea Ewropea;

Avviż Legali Nru. 105 ta' l-2005 – Regoli ta' l-2005 li Jemendaw ir- Regoli dwar Xogħol Part-Time;

Avviż Legali Nru. 106 ta' l-2005 – Prevention of Financial Markets Abuse (Fair Presentation of Investment Recommendations and Disclosure of Conflicts of Interest) Regulations, 2005;

Avviż Legali Nru. 107 ta' l-2005 – Prevention of Financial Markets Abuse (Market Practices and Manipulative Behaviour) Regulation, 2005;

Avviż Legali Nru. 108 ta' l-2005 – Prevention of Financial Markets Abuse (Disclosure and Notification) Regulations, 2005;

Avviż Legali Nru. 110 ta' l-2005 – Regoli ta' l-2005 dwar Kreditu ta' Taxxa li jingħata lil Nisa li Jirritornaw għall-Impieg;

Rapport Annwali ta' l-Awtorita` ta' Malta dwar Servizzi Finanzjarji għas-sena 2004; u

Rapport u financial statements ta' l-Awtorita` ta' Malta dwar Servizzi Finanzjarji għas-sena li għalqet fil-31 ta' Diċembru 2004.

MR SPEAKER: Grazzi.

Il-Ministru Louis Deguara.

ONOR.

LOUIS DEGUARA: Inqiegħed fuq il-mejda tal-Kamra:

Lista li turi l-għadd ta' tobba li ngħataw study leave biex isiefru sabiex jistudjaw barra minn Malta bejn l-2000 u l-2005, flimkien ma' l- ispeċjalizzazzjoni tagħhom, bi tweġiba għall-mistoqsija parlamentari numru 11709; u

Tagħrif dwar il-menu ta' ikel li jingħata lill-pazjenti ġewwa St Vincent de Paule u fid-djar ta' l-anzjani, bi tweġiba għall-mistoqsija parlamentari numru 11760.

MR SPEAKER: Grazzi.

Il-Ministru Austin Gatt.

ONOR.

AUSTIN GATT: Inqiegħed fuq il-mejda tal-Kamra:

Avviż Legali Nru. 109 ta' l-2005 – Regolamenti ta' l-2005 li jemendaw ir-Regolamenti dwar l-Ipproċessar ta' Data Personali fis-Settur tal- Komunikazzjonijiet Elettroniċi; u

Tabella li turi l-ammont ta' flus minfuqa fuq Delimara Power Station bejn l-1987 u l-2004, bi tweġiba għall-mistoqsija parlamentari numru 11794.

MR SPEAKER: Grazzi.

Il-Ministru Dolores Cristina.

ONOR.

DOLORES CRISTINA: Inqiegħed fuq il-mejda tal-Kamra:

Avviż Legali Nru. 102 ta' l-2005 – Regolamenti ta' l-2005 li jemendaw ir-Regolamenti dwar Tfal u Żgħażagħ (Ordnijiet għall-Ħarsien).

MR SPEAKER: Grazzi.

Is-Segretarju Parlamentari Carmelo Mifsud Bonnici.

ONOR.

CARMELO MIFSUD BONNCI (Segretarju Parlamentari): F'isem il-Viċi Prim Ministru u Ministru tal-Ġustizzja u l-Intern, inqiegħed fuq il-mejda tal-Kamra:

Avviż Legali Nru. 103 ta' l-2005 – Avviż ta' bidu fis-seħħ ta' ċerti disposizzjonijiet ta' l-Att ta' l-2005 li jemenda l-Att dwar Kunsilli Lokali (Att Nru. 1 ta' l-2005).

MR SPEAKER: Grazzi.

Is-Segretarju Parlamentari Anthony Abela.

ONOR.

ANTHONY ABELA: F'isem il-Ministru għall-Kompetittivita` u Komunikazzjoni, inqiegħed fuq il-mejda tal-Kamra:

Avviż Legali Nru. 111 ta' l-2005 – Regolamenti ta' l-2005 dwar il- Proċedura tal-Bord ta' l-Appelli dwar il-Komunikazzjonijiet;

Avviż Legali Nru. 112 ta' l-2005 – Regoli ta' l-2005 li jħassru r- Regoli dwar Liċenzji għat-Telegrafija mingħajr Fili fuq Bastimenti;

Avviż Legali Nru. 113 ta' l-2005 – Regolamenti ta' l-2005 li jħassru l-Avviż Ġenerali dwar Liċenzji għar-Riċezzjoni tax- Xandir;

u f'isem il-Ministru għall-Iżvilupp Urban u t-Toroq inqiegħed fuq il-mejda tal-Kamra:

Kopja ta' l-iskeda tal-karozza tal-linja fuq ir-rotta Nru 59, Valletta- Bugibba-Valletta, bi tweġiba għall-mistoqsija parlamentari numru 11727.

ORDNIJIET TAL-ĠURNATA

ABBOZZ TA' LIĠI DWAR ARKIVJI NAZZJONALI

NATIONAL ARCHIVES BILL

L-ordni għall-Kumitat ġie moqri.

FIL-KUMITAT

L-Onor Carmelo Abela, President tal-Kumitat, jippresjedi

(Ikompli mit-13 ta' April 2005)

Klawsola 21 – Poter ta' self ta' kapital

Clause 21 – Power to borrow capital

THE CHAIRMAN: Il-Ministru Louis Galea.

ONOR.

LOUIS GALEA: Sur President, nhar l-Erbgħa qabel ma aġġornajna saret referenza, fil-kuntest tal-ħidma fuq l-arkivji, għall-mibki Guze Cassar Pullicino.

Fil-fatt, proprju dak il-ħin li kienet qed issir ir-referenza għalih, kienet ukoll qed isir lejla ta' tifkira fuq inizjattiva tiegħi, kif ukoll wirja ta' kotba u dokumenti ta' Guze Cassar Pullicino.

Din saret fiċ- ċentru Robert Sammut fil-Floriana u kien hemm attendenza eċċezjonali għaliha u dan jixhed kemm din il-figura hija figura maħbuba u stmata għall- ħidma tagħha fil-qasam sew ta' l-ilsien Malti, sew tal-folklor u sew ta' l- arkivistika.

Għalhekk jiena ngħid li kien tajjeb li sew l-Onor.

Evarist Bartolo u l-Onor.

Joe Brincat irreferew għal din il-figura importanti.

Jiena naħseb li barra li Guze Cassar Pullicino għamel isem għal din l- ispeċjalita tiegħu fil-folklor, din hi figura li għandha tinżamm bħala eżempju għas-servizz pubbliku kollu għaliex il-karriera ta' dan il-bniedem kienet proprju karriera fis-servizz ċivili.

Dan għamel erbgħin sena sħaħ fis-servizz pubbliku u spiċċa bħala direttur fil-ministeru ta' l- industrija.

Fil-ħin liberu tiegħu rnexxielu mhux biss jagħmel bosta pubblikazzjonijiet u anke jsir l-istudjuż ewlieni tal-folklor u l-kitba tal- Malti, imma irnexxielu jieħu sehem sew fl-istudji bl-ischolarship li kien ħa anke barra minn Malta, u kien ukoll membru ta' l-Għaqda tal-Malti u tal- kunsill ta' l-Akkademja tal-Malti.

Dan kien persuna li interessa ruħu wkoll fl-arkivistika u anke fil-librerija.

Dan issemma l-aħħar darba meta kien qed isir il-punt fuq xi tariffa li l- arkivji nazzjonali jistgħu jagħmlu, għax dan jista' jiskoraġġixxi lin-nies li jridu jagħmlu r-riċerka.

M'hemm dubbju li wieħed mill-iskopijiet f'din il-liġi ta' l-arkivji nazzjonali hi dik li wieħed jiġbor dawn id- drittijiet, rati u ħlasijiet oħra preskritti, jew li jitqiesu li jkunu preskritti, minn jew taħt dan l-att jew kull liġi oħra.

Ovvjament m'għandniex f'moħħna li bl-arkivji nazzjonali niskoraġixxu lir-riċerkaturi, imma biss li jkun hemm servizzi li jiġu mitluba minn dipartimenti oħrajn jew organizzazzjonijiet kummerċjali u li għal dan is-servizz jkun hemm il- ħlas.

Fi Klawsola 21, aħna qegħdin nitkellmu fuq poter li aħna nixtiequ li nagħtu lill-arkivji nazzjonali biex ikunu jistgħu, anke bl-approvazzjoni bil- miktub tal-Ministru tal-Finanzi, jissellfu jew jiksbu flus għall-affarijiet li huma jista' jkollhom bżonn.

Nerġa' nfakkar li hawn qed nitkellmu fuq organizzazzjoni li għandha l- personalita` ġuridika tagħha u li qegħda tiġi afdata bit-tmexxija ta' dan is-settur importanti mhux biss fl-amministrazzjoni ta' pajjiżna, imma anke fil-konservazzjoni ta' dan il-wirt ta' dokumentazzjoni li nġabar matul is- snin dwar l-amministrazzjoni pubblika.

Bħala organizzazzjoni li għandha din il-personalita` ġuridika, din tista' tagħmel kuntratti ta' diversi tipi, u għalhekk se tkun tista' tagħmel kuntratti li permezz tagħhom tista' tissellef flus għall-proġetti kapitali li hi tista' tiddeċiedi li tidħol għalihom.

Naturalment, il-gvern ikun irid li jikkontrolla u allura, minkejja li din l-organizzazzjoni għandha l-personalita` ġuridika tagħha, u minkejja li għidna li l-arkivji nazzjonali jkun korp b'personalita` ġuridika distinta - li jkun kapaċi, bla ħsara għad-dispożizzjonijiet ta' dan l-att, jagħmel kuntratti, jikseb, jżomm u jneħħi kull proprjeta` għall- iskop tal-funzjonijiet tiegħu - dan ma jfissirx li aħna qed nagħtu xi blank cheque lill-arkivji nazzjonali biex jaqbdu u jidħlu għall-proġetti, anke jekk ikunu proġetti validi, mingħajr ma jiksbu l-awtorizzazzjoni meħtieġa.

Minħabba f'hekk, aħna qegħdin nimponu li l-arkivji nazzjonali ma tkunx tista' tagħmel dan is-self jekk ma jkunx hemm l-approvazzjoni bil-miktub, l- ewwelnett tal-ministru responsabbli mill-arkivji - li fil-mument huwa l- Ministru ta' l-Edukazzjoni - u tal-ministru responsabbli għall-finanzi.

Dawn huma affarijiet li bilfors irid ikun hemm l-approvazzjoni fuqhom.

Naturalment meta tingħata din l-approvazzjoni, ma tingħatax fl-ajru.

Il- proġett għandu jitressaq quddiem il-gvern, u l-gvern irid iqis il-validita` tiegħu u jekk finalment japprova, allura l-proġett ikun proġett pubbliku ieħor li jkun qed jiġi ġestit minn din l-organizzazzjoni.

Fit-tieni paragrafu ta' din il-klawsola qegħdin ngħidu li barra li tista' tissellef għar-raġunijiet ta' kapital, l-organizzazzjoni tista' wkoll tiftaħ kont ta' overdraft ma' l-istituzzjonijiet finanzjarji kif jiġri fl- organizzazzjonijiet oħra anke kummerċjali.

Anke f'dan il-każ, irid ikun hawn l-approvazzjoni tal-gvern.

U anke hawnhekk, l-gvern ikun irid jara l- proġett li jkun qed jiġi propost jew ir-raġuni għaliex qed jinfetaħ dan il- kont.

Jekk ikun il-każ li l-gvern japprova, allura din ssir parti integra mill-ħidma tal-gvern u tkun koperta bil-liġijiet u birr-regolamenti normali tal-finanzi li jirregolaw dan is-settur.

Jekk wieħed jistaqsini: Huwa previst li fil-futur immedjat jew fil-futur medju, l-arkivji nazzjonali jirrikorru għal dan it-tip ta' finanzjament?

Mingħajr ma nippreġudika d-deċiżjonijiet futuri, minn dak li nsegwi f'dan is-settur, naħseb li mhux se jkun il-każ.

Is-settur ta' l-arkivji nazzjonali huwa settur li jrid l-ewwel iwaqqaf l-organizzazzjoni interna tiegħu, u anke kieku stess l-gvern jaqbel in prinċipju, xorta non e ditto, għax bejn li taqbel fil-prinċipju u bejn li tgħaddi biex tirrealizza fil- fatti, hemm baħar jaqsam.

Fil-prinċipju diġa` naqblu li Malta u Għawdex għandhom bżonn faċilitajiet ta' bini u spazji aħjar li huma aktar secure mhux biss fis-sens ta' sigurta` minn xi dħul minn barra, imma anke minn aspett ta' safety kontra l-ħruq u l-umdita', li jagħmlu ħsara lil dawn id- dokumenti.

Pero` minkejja dan, jiena ngħid li sakemm wieħed jasal sabiex jagħmel dan l-investiment qawwi biex ikollna bini ta' arkivji nazzjonali kif inhu meħtieġ, għad irid jgħaddi ż-żmien, għaliex hemm prijoritajiet importanti oħrajn li jridu jiġu kkunsidrati, u allura mhux previst li naqgħu fuq din il-klawsola fi żmien qasir.

Madanakollu ladarba qed noħolqu din il-personalita` ġuridika tal-arkivji nazzjonali wieħed ikun irid li jipprepara minn issa għal din il- possibilta`.

THE CHAIRMAN: L-Onor.

Anġlu Farrugia.

ONOR.

ANĠLU FARRUGIA: Sur President, hemm żewġ osservazzjonijiet li xtaqt nagħmel, u nixtieq li l-Ministru jelabora fuqhom.

Nifhem li taħt l-artikolu 20 se jkun hemm l-awtorizzazzjoni ta' xi budget biex ikun hemm il-funzjonament ta' dan l-arkivju nazzjonali, u anke fuq id- dħul, għax dan se jiġġenera d-dħul.

L-applikazzjoni tal-poter li jkun jista' jieħu self ikun oltre dak il-budget li jkun diġa` awtorizzat minn din l-Kamra biex jagħmel il-funzjonament tiegħu?

L-artiklu jsemmi wkoll "konsultazzjoni oħra" apparti dik tal-Ministru ta' l-Edukazzjoni u dak tal- finanzi.

Ma min se tikkonsultaw?

Jiġifieri intom l-Ministri se tikkonsultaw li tawtorizzaw aktar self?

Apparti dawk, hemm il-kwestjoni ta' l-overdraft.

Din tiġi wara jew qabel li jsir is-self taħt is-subinciż (1) ta' l-artikolu 21.

Which comes first ?

ONOR.

LOUIS GALEA: Kif se naraw aktar 'l quddiem, Sur President, l- arkivji nazzjonali, bħall-entijiet pubbliċi li huma mwaqqfa b'liġi, huma entijiet li jkollhom il-budget tagħhom mgħoddi minn dan il-Parlament.

Dan huwa budget li jiġi preżentat fl-estimi, jingħaqad ma' l-estimi, f'dan il-każ ta' entijiet pubbliċi oħrajn li jkunu qed jaqgħu fi ħdan l-istess ministeru, imbagħad jersaq il-vot tal-ministeru għad-diskussjoni u għall- approvazzjoni ta' dan il-Parlament.

L-ewwel mistoqsija ta' l-Onor.

Farrugia kienet: Allura jekk din l-entita` pubblika se jkollha budget mogħti mill-Parlament, din se tkun tista' tagħmel self ieħor anke bl-approvazzjoni tal-Ministru?

Issa l-prattika hi li organizzazzjoni, bħalma hi l-arkivji nazzjonali, jkollha l-estimi tagħha, jiġu preżentati u approvati mill-Parlament, u li l-liġi stess qed tgħid li l-arkivji nazzjonali jridu joperaw fil-parametri ta' dawk l- estimi.

Infatti, aktar qabel approvajna li l-arkivji nazzjonali tkun trid timxi fil-parametri ta' l-ammonti li l-Parlament ikun approvalha.

Pero`, ejja nkunu prattiċi u nieħdu eżempju biex ma nibqgħux nitkellmu fl-ajru.

X'inhu dak il-każ fejn l-arkivji nazzjonali jista' jkollhom bżonn nefqa kapitali li għaliha jista' jkun hemm bżonn li jirrikorri għand istituzzjonijiet finanzjarji bħalma huma l-banek.

L-uniku każ li jiena narah fattibli u possibli huwa fil-każ li l-arkivji nazzjonali tiġi biex tibni l-bini tagħha.

Illum, l-arkivji nazzjonali joperaw minn Santu Spirtu fir-Rabat.

Hemm ukoll xi annexes oħrajn fejn jiġu stored xi affarijiet u f'Għawdex joperaw minn faċilita` ċkejkna.

Hija l-fehma ta' kulħadd li dan il-bini li minnu qed ninqdew bħalissa assolutament mhux idoneu biex fih inwettqu l-funzjoni ta' l-arkivji nazzjonali.

M'hemmx dubbju li xi darba fil-futur, dan il-gvern jew xi gvern ieħor, se jasal biex japprova l-bini ta' faċilitajiet adegwati għall-arkivji nazzjonali.

F'dak il-każ, il-gvern normalment ma jgħidx lill- arkivji nazzjonali biex jisselfu, għax jista' jieħu ħsieb hu stess.

Ovvjament dan jiddependi mis-sitwazzjoni finanzjarja pubblika pero` m'hemm xejn ħażin li wieħed ipoġġi fil-liġi klawsola li tippermetti lill-arkivji nazzjonali li jkunu jistgħu jidħlu huma għal dawn l-arranġamenti finanzjarji, anke jekk ikunu koperti mill-gvern, għaliex finanzjarjament ikun hemm ċirkostanzi fejn wieħed jista' jgħid li, ladarba hemm l- approvazzjoni tal-gvern biex din il-biċċa xogħol issir, allura jissellef direttament.

Sur President, sabiex niġi mifhum tajjeb, nemfasizza li mhux il-ħsieb, lanqas fil-medium term, li l-gvern jagħti l-approvazzjoni tiegħu għal din id-direzzjoni, u dan għaliex fil-medium term, il-ħsieb tal-gvern hu li naħdmu fuq l-organizzazzjoni l-ġdida li qed tinħoloq.

Hemm ħafna aktar xogħol x'isir fid-diversi dipartimenti u entijiet pubbliċi bin-nomina tad- Departmental Records Officer li għad iridu jinħolqu u jiġu trained.

Mela, l- ewwel xogħol li jrid isir mhux xogħol fis-sede ċentrali ta' l-arkivji nazzjonali, imma fid-dipartimenti u fl-entijiet pubbliċi fejn hemm ir- registries, sabiex hemmhekk l-affarijiet jibdew jiġu organizzati kif suppost, għax finalment wieħed minn hemm irid jibda.

Id-domanda l-oħra ta' l-Onor.

Farrugia kienet fuq x'jiġi l-ewwel bejn is- self kapitali u l-overdraft.

Jiena ngħid li mhix kwestjoni ta' x'jiġi l- ewwel, imma kwestjoni ta' kif ikunu qed jiżviluppaw l-arkivji nazzjonali.

Aħna nafu li l-overdraft facility tintuża normalment għall-ħlasijiet ta' natura kurrenti milli ta' natura kapitali.

Kultant, wieħed jista' jagħmel l- ewwel is-self kapitali, u imbagħad s-self kapitali jpoġġih ġo l-overdraft u minn hemm jibda' jieħu biex jagħmel il-pagamenti li jkunu deħlin regolari.

Pero` kif għidt, bħalissa m'hemmx ċirkostanzi li jindikaw li l-arkivji nazzjonali se jiġu bżonn l-overdraft, u dan għaliex il-klawsola stess tgħid li dan kollu, jekk isir, isir biss bl-approvazzjoni tal-gvern u kif għidt, il-gvern m'għandux il-ħsieb li jirrikorri għal dan it-tip ta' finanzjament, imma se jkompli jmexxi l-finanzjament ta' l-arkivji nazzjonali bis-sistemi ta' l-estimi li jkunu ġew preparati mill-arkivji nazzjonali, bħala entita għaliha.

Dawn l-estimi jiġu approvati mill-Ministru konċernat u mill- Ministru tal-Finanzi, u imbagħad jersqu għall-approvazzjoni tal-Kamra meta jitressqu l-estimi tal-gvern.

MR SPEAKER: Aktar rimarki?

L-Onor.

Joseph Brincat

ONOR.

JOSEPH BRINCAT: Sur President, il-Ministru għandu raġun jgħid li dan hu standard fl-aġenziji, pero` meta tkellimt, staqsejt għalfejn din hi aġenzija.

Jiena qed ngħidha ċar u tond, din waħda mill-aktar affarijiet li ddejjaqni fl-aġenziji li jiġu preżentati mill-gvern.

Issa anke l-Uffiċċju ta' l-Avukat Ġenerali sar aġenzija.

Kollox spiċċa aġenzija.

L-esperjenza li hawn f'dan il-Parlament meta jkollok il-budget tad-diversi awtoritajiet, aġenziji, eċċ hija li mhux veru ningħataw stampa ċara ta' x'qed jiġri fihom.

Jistgħu jgħidulna wkoll li din hi operazzjoni kummerċjali li tkun sub-agency ta' l-aġenzija, u nibqgħu sejrin hekk ad infinitum u li fiha m'humiex se jidħlu.

Jiena nipparteċipa fil-MEPA u hawnhekk jidhru l-accounts tagħha, imma iżjed issir diskussjoni fuq il- politika tagħha milli fuq effettivament x'qed isir u ma jsirx.

Wieħed mill- aspetti li lili jdejjaqni hu dak fuq ir-rati differenti li jitħallsu bihom is-servizzi.

Per eżempju, għal ċertu xogħol, aġenzija tħallas Lm20 fis- siegħa, aġenzija oħra tħallas Lm30 fis-siegħa u oħra -Lm40 fis-siegħa, u din id-differenza kollha fi gżira żgħira bħal tagħna.

Aħna veru domna biex iddeċidejna fuq l-arma tar-repubblika sabiex inħallu dejjem l-istess waħda - għax qabel konna nbiddluha kull darba – imma issa għandna repubbliki ġodda, dawn l-aġenziji kollha għandhom repubblika għalihom.

Hawn fejn ninkwieta, Sur President.

Jiena m' iniex qed nirreferi għal ta' l-arkivji nazzjonali biss.

Sur President, hemm l-aspett ta' l-overdraft.

Ma nistgħux niġu fis- sitwazzjoni li dawn l-aġenziji jagħmlu d-dejn, għax fl-aħħar mill-aħħar dan id-dejn kollu se jispiċċa dejn tal-poplu Malti kollu.

Waqt li wieħed jifhem li jkun hemm ċertu bżonnijiet, xorta ma nistgħux nagħmlu dan il-paraventu - u jiena mhux qed ngħid għal din biss, għax se noqgħod fuq il-kliem tal-Ministru - li jippermetti li jkollok aġenzija li tagħmel ir-regoli u tħallas bir-rati kif jidhrilha hi, mingħajr ebda konsistenza ta' xejn.

Allura x'jiswa li niġu quddiem il-Parlament bil- budget u niskrutinizzaw kemm nefqu jekk jistgħu jagħmlu hekk?

Jekk dawn għamlu overdraft, dan m'għamluhx ix-shareholders għax ix-shareholders huma ċ-ċittadini Maltin.

Sur President, il-biża' tiegħi - u ma naħsibx li hija infondata – hi li m'hemmx biżżejjed kontroll fuq dawk l-oqsma.

Ftit ilu ddiskutejna l- Heritage Malta, u wieħed jibda jinduna kemm ċerti affarijiet huma magħmulin b'mod ballerin fejn wieħed juża sistema mod u l-ieħor juża sistema mod ieħor.

Aħna qegħdin ngħidu li dawn l-aġenziji għandu jkollhom il-budget tagħhom, imma finalment, kemm qed ikun hemm kontroll ta' dan il-budget minn dan il-Parlament?

Jekk se nagħmlu kollox aġenziji, x'se jkollu bħala power over the purse dan il-Parlament?

Il-kontroll tan-nefqa suppost hija l-aktar ħaġa importanti li jagħmel dan il-Parlament għax finalment kollox ġej mit- taxxi li jħallsu ċ-ċittadini.

Sur President, jiena qed nitlob li fuq dawn l-aġenziji jkun hawn co- ordinated control, anke fir-rati jew pagi li jagħtu, għax ma jistax ikun li PRO f'aġenzija jingħata somma u PRO f'aġenzija oħra jingħata tliet kwarti ta' dik is-somma, anke jekk iż-żewġ aġenziji huma tal-gvern.

Peress li din il-liġi hi fuq l-arkivji, nissuġerixxi li jinġabru l-armi kollha tar-Repubblika ta' Malta u imbagħad insibu ftit armi oħrajn - għax kulħadd repubblika għalih hawnhekk - ħalli jkollna biżżejjed armi.

Sur President, ma jistax ikollok aġenzija tal-gvern mod u aġenzija oħra tal- gvern mod ieħor.

Din ma tagħmilx sens speċjalment f'pajjiż żgħir bħal tagħna.

Kieku dan isir fl-Ingilterra, fejn f'Londra hemm rati tal-kera għolja u fil-periferija jkunu irħas, nifhimha li n-nies jitħallsu b'mod differenti għall-istess xogħol, imma dan mhux il-każ ta' Malta.

Ma jistax ikun li fl-istess ħolqa u bl-istess xogħol, wieħed jaqla' Lm20,000 u l- ieħor irid jgħaddi bi Lm12,000.

Sur President, din hija waħda mill-affarijiet li sinċerament qed idejjaqni fis-sistema ta' l-amministrazzjoni pubblika.

Fuq l-affarijiet l-oħrajn, naqblu.

Il-ministri jħobbu l-arkivji u aħna nħobbuhom ukoll u rriduhom li jimxu 'l quddiem.

Hi s-sistema ta' l-amministrazzjoni li lili ddejjaqni bil-goff.

THE CHAIRMAN: Grazzi.

Aktar rimarki?

Il-Ministru.

ONOR.

LOUIS GALEA: Sur President, l-ewwelnett inserraħ ras l-Onor.

Brincat li filwaqt li jien wkoll naqbel miegħu li għandu jkun hemm il- kontroll kordinat tad-diversi setturi li huma involuti fil-ħidma tal-gvern, fl-istess ħin jidhirli li m'hemmx raġuni għaliex wieħed ma jimxix b'sistemi ta' organizzazzjoni ta' dan it-tip.

Jien naf li dan huwa punt ta' ħsieb differenti ta' kif wieħed jopera, pero` l-esperjenza turi, anke jekk wieħed jara l-Heritage Malta, li l-fatt li hemm dik l-aġenzija li għandha din il- personalita` ġuridika u li għandha din il-possibilita` li anke tintervjeni ma' operaturi kummerċjali fit-turiżmu u affarijiet simili bħal dawn, qed jiswa ta' ħafna ġid, anke għall-preservazzjoni u għall-preżentazzjoni tal- patrimonju kulturali u l-użu tiegħu għall-finijiet tat-turiżmu.

Hawnhekk m'aħniex qed nitkellmu fuq operazzjoni kummerċjali, fis-sens li l-funzjoni ta' l-arkivju nazzjonali bl-ebda tiġbid ta' immaġinazzjoni ma tiġi funzjoni kummerċjali.

Jiena lanqas ma naqbel li m'hawnx kontroll assolut u sħiħ tan-nefqa pubblika.

Issa meta ngħidu kontroll, qed ngħidu skrutinju, mhux biss l- iskrutinju tal-Parlament bħala kamra sħiħa imma hemm ukoll l-iskrutinju tal- Kumitat permanenti dwar il-Kontijiet Pubbliċi, ta' l-awdituri interni tal- gvern, ta' l-awdituri ta' l-istess organizzazzjoni u ta' l-Uffiċċju Nazzjonali ta' l-Awditur.

Jiġifieri hemm iktar minn biżżejjed kontrolli u skrutinji biex l-affarijiet jimxu b'mod serju u b'mod tajjeb.

Lanqas ma naqbel li llum l-pożizzjoni hija li wieħed jista' jagħmel xi forma ta' repubblika fis-sens li l-gvern, anke fuq dan, ħa diversi miżuri li llum l- ġurnata qed jiffrankaw liċ-ċittadini miljuni ta' liri.

Fil-fatt, kif il- gvern kellu l-opportunita` jispjega dan l-aħħar, hemm dak li jissejjaħ il- Collective Bargaining Unit, li huwa taqsima fi ħdan l-Uffiċċju tal-Prim Ministru, u li jieħu ħsieb jistabilixxi l-pagi ta' l-uffiċjali.

Issa, wieħed qiegħed dejjem jirrikorri għal dan l-uffiċċju proprju biex jiġi assigurat li jkun hemm dan il-kordinament.

Barra minn hekk, jekk ikun hemm sitwazzjoni fejn ikun hemm il-bżonn oġġettiv li wieħed ikun jista' jħallas il-pagi li jitlob is-suq, il- ġustifikazzjoni għal dan tiġi mgħarbla sew min-nies kompetenti tal-gvern b'mod u manjiera li l-affarijiet isiru bis-serjeta`.

Aħna ma nistgħux ngħidu li għaliex dan l-empowerment ta' l-organizzazzjoni jista' b'xi mod joħroġ 'il barra mill-kontroll assolut tagħna, allura ma nagħmluhx.

Dan ikun żball kbir.

Jien konvint li biex is-servizz pubbliku jkun servizz li jkun iktar effettiv, iktar flessibbli, jasal aktar malajr għand in-nies u jkun aktar ta' value for money, hawn bżonn dawn it-tipi ta' organizzazzjoni, u għalihom aħna nistgħu noħolqu kemm irridu oqfsa ta' verifika, ta' kontroll u ta' kordinament F'dan il-każ partikolari, il- gvern se jibqa' responsabbli, għax ma jista' jsir xejn jekk mhux bl- approvazzjoni tal-gvern.

ONOR.

JOSEPH BRINCAT: F'kollha jkun hemm.

Jekk il-ministru jgħidli li wasal iż-żmien li jkun hemm kordinament, se naqblu.

Għallinqas ikun hemm konsistenza.

Ħalli imbagħad fl-affarijiet ta' l-operat ikollhom mano libera biex ikunu jistgħu jaġixxu bi kriterji anqas burokratiċi, pero` f'dak li huwa kontroll u f'dik li hija konsistenza, jiena nippretendi l-kordinament.

Jien ma nippretendix li taħt l-istess ministeru jkun hemm żewġ aġenziji li jħallsu rati differenti għall-istess servizz?

Dan l-istess bħalma kont nikkritika żmien ilu fejn kien ikollok triq maqsuma bejn kunsill lokali u ieħor, wieħed jagħmel il-fanali u jiġuh bi prezz, u l-kunsill l-ieħor jagħmel l-istess fanali n-naħa l-oħra u jiġuh bi prezz differenti.

Dan qed ngħidu bħala eżempju.

Jiena din idejjaqni, għax ma jistax ikun li taqbad u tagħti din il-liberta` kollha lil dawn l-aġenziji kollha mingħajr ma tistabilixxi l-kriterji sabiex ikun hemm naqra konsistenza.

THE CHAIRMAN: L-Onor.

Roderick Galdes.

ONOR.

RODERICK GALDES: Jiena, fuq spunt li ħadt minn esperti, xtaqt nitkellem dwar din il-klawsola li tippermetti self min-naħa ta' l-arkivji nazzjonali sabiex l-arkivista nazzjonali jħaddem b'mod professjonali dan l- qasam.

Kif inhi l-klawsola hawnhekk, anke għat-twettiq tal-funzjonijiet tagħha, qegħda daqsxejn vaga għax forsi tinkludi wkoll l-ispiża rikorrenti li tista' tħalli effetti negattivi minħabba dan is-self.

Allura jien naħseb li l-Ministru għandu jeżerċita l- kontroll tiegħu b'mod iżjed fond, u mhux biss billi jkun hemm bżonn l-approvazzjoni tiegħu.

Għandu jkun hemm proġett li jiġi preżentat bil-quddiem fejn l-arkivista nazzjonali jgħid x'ser jagħmel, kemm se jonfoq, x'possibilitajiet hemm ta' entrojtu u kif se jiġu managed l-affarijiet.

B'hekk, jintefa' aktar dawl fuq l-element ta' l- overdraft sabiex isiru proġetti bħal dawn.

THE CHAIRMAN: Il-Ministru.

ONOR.

LOUIS GALEA: Iva, irrid ngħid li dan li qed jgħid l-Onor.

Galdes isir preċiżament kif qed jgħid hu, pero` naturalment ma noqgħodux ngħiduh fil-liġi.

L-ewwelnett aħna qegħdin nagħmlu parti fil-liġi li bħalha daħħalna f'diversi liġijiet oħrajn.

Dawn ngħidulhom template clauses, li jkunu għaddew mill-għarbiel ta' l-Avukat Ġenerali u jiġu applikati waħda wara l-oħra f'dawn it-tip ta' liġijiet.

Ara ma naħsbux li l-arkivista nazzjonali jista' jqum filgħodu u jgħid li se jmur il-bank u jissellef.

Kull proġett irid jiġi preżentat, u fil-prattika lanqas il-Ministru waħdu ma japprova għax dan irid jgħaddi mill-iskurtinju tal-kabinett.

Nassigura lill-Onor.

Galdes li dawn ikunu ħwejjeġ li jiġu miflija b'ċertu dettall, kompetenza u serjeta`.

Mhux l-ewwel darba li nitolbu l-esperti finanzjarji jattendu għal-laqgħat tal-kabinett biex ikun hemm l-ispjegi kollha meħtieġa.

THE CHAIRMAN: Aktar rimarki?

(Onor. Membri: No) Il-mistoqsija hija klawsola 21.

Dawk favur?

(Onor. Membri: Aye) Dawk kontra?

(Onor. Membri: No) Carried.

Klawsola 21 għaddiet u ġiet ordnata biex issir parti mill-Abbozz ta' Liġi.

Klawsola 22 – Flus li jingħataw bil-quddiem mill-Gvern.

Clause 22 - Advances from Government.

ONOR.

LOUIS GALEA: Sur President, din ukoll hija klawsola li nsibuha fil- politika ta' budget tal-gvern, mhux ta' dan il-gvern biss imma tal- gvernijiet kollha kemm huma.

B'din il-klawsola, il-Ministru responsabbli mill-finanzi ikun jista' jgħaddi lill-arkivji nazzjonali ammonti bil- quddiem li din tista' tkun teħtieġ biex tkun tista' taħdem.

Dan jgħaddihom mill-fond konsolidat basta jkun hemm l-awtorizzazzjoni ta' l-accountant general.

Din il-klawsola qed ngħadduha għax hija waħda mit-template clauses li ġeneralment ninkludu, anke jekk fil-prattika, x'aktarx ma nirrikorrux għaliha għaliex fl-estimi ta' din is-sena, aħna poġġejna line item apposta - arkivji nazzjonali - li ġie approvat minn dan il-Parlament.

Jiġifieri f'dan il-każ mhux il-Ministru se jaqbad u jgħaddi mill-fond konsolidat sempliċement fuq l-approvazzjoni ta' l-accountant general, għax il-line item li hemm fl-estimi ta' din is-sena hija diġa' approvata mill- Parlament in previżjoni tat-twaqqif ta' l-arkivji nazzjonali.

THE CHAIRMAN : Rimarki ?

L-Onor.

Joseph Brincat.

ONOR.

JOSEPH BRINCAT: Sur President, jien nagħmel referenza għal dak li għidt fuq l-artiklu 21.

Jiena ma nħossx li fuq il-kwestjoni ta' budget, hemm regoli omoġeneji biżżejjed.

L-accountant general jgħaddi dak li jkun għadda l-Parlament.

Din ħafna drabi tkun subvention mill-ministeru li taqa' fil-budget, u l-ministru jgħid li din hija s-subvention u imbagħad tara x'tagħmel biha dik l- organizzazzjoni.

B'dan il-mod m'għandniex omoġeneita`.

THE CHAIRMAN: Aktar rimarki?

(Onor. Membri: No) Il-mistoqsija hija klawsola 22.

Dawk favur?

(Onor. Membri : Aye) Dawk kontra?

Agreed,

Klawsola 22 għaddiet nem. con. u ġiet ordnata biex issir parti mill-Abbozz ta' Liġi.

Klawsola 23 – Estimi ta' l-arkivji nazzjonali.

Clause 23 – Estimates of the national archives

ONOR.

LOUIS GALEA : Din hija l-klawsola li tispjega li l-arkivji nazzjonali jrid ikollhom estimi ta' dħul u infiq - kif għandhom l-entijiet pubbliċi u d-dipartimenti pubbliċi l-oħrajn - li jridu jiġu mħejjija kull sena finanzjarja u li imbagħad jiġu preżentati lill-Ministru tal-Finanzi.

Aħna nafu fuq liema format isiru dawn l-estimi għax din hija prattika li hija stabbilita u ilha stabbilita.

Kopja ta' dawn l-estimi għandhom jgħaddu għand il-gvern biex il-gvern ikun jista' japprovahom billi imbagħad iressaqhom fl-estimi globali tiegħu għas-sena konċernata.

THE CHAIRMAN: Rimarki?

L-Onor.

Brincat.

ONOR.

JOSEPH BRINCAT: Sur President, dak li għedt qabel japplika għal din il-klawsola wkoll.

Hawnhekk għandna miktub u nikkwota:

"A copy of the estimates shall, upon their adoption by the National Archivist, be sent forthwith to the Minister and to the minister responsible for finance.".

Jiġifieri hawnhekk se jkun hawn anqas kontroll, għax mhux se jkun hemm il- kontroll tal-Parlament.

Veru li l-Ministru tal-Finanzi suppost jirregola kollox, imma nerġa' ngħid li l-konsistenza ma teżistix.

Xi darba nieħu paċenzja u noqgħod nagħmel comparison ta' ċertu affarijiet u imbagħad nitkellem fuqhom u naraw.

Hemm inkonsistenza fl-organizzazzjonijiet, saħansitra fuq impjegati full-time u dan apparti l-invenzjoni sabiħa tal- consultants, għax illum kważi jaqbillek tidħol bħala consultant.

Għalfejn qed ngħid hekk ?

Għax consultant jagħmel l-istess xogħol ta' impjegat full-time u r-rata ta' ħlas ta' consultant hija akbar.

Għalija dan ma jagħmilx sens mil-lat ta' amministrazzjoni, u sta a vedere jekk jagħmlux sens mill-lat ta' focusing.

Fuq il-kwestjoni tal-finanzi, b'dispjaċir ngħid li faqqset il-moda ta' ħafna konsulenzi ta' konsulenti u li dawn huma sistemi li jirrendu lil xi individwi u mhux lill-pajjiż.

Jiena mhux qed ngħid fuq din il-liġi partikolari, għax qabel ma naraha titħaddem, ma nistax ngħid.

Imma din tal- konsultent qed naraha kullimkien, u mhux tgħoġobni.

Il-moda hi li taqbad konsulent - ġeneralment ikunu nies li kienu mpjegati ma' l-istess dipartiment – u dawn biex jagħmlu x-xogħol trid tħallashom iżjed mill- ħaddiema normali.

Qisu l-isptar spiċċajna, allavolja l-konsulenti fl- isptarijiet huma mħallsin b'rata ħafna inqas mill-konsulenti fuq affarijiet anqas essenzjali.

Dan huwa d-dnub ta' dawn l-aġenziji taħt kull gvern.

M'aħniex se noqogħdu nargumentaw.

Dawn saru taħt gvern Laburista u saru taħt gvern Nazzjonalista pero` issa qed isiru bil-kwantita`.

Veru jew mhux veru dan li qed ngħid?

Issa jekk inti tkun għamilt xi ħaġa li l- intenzjoni tagħha kienet mod u qed tiżviluppa mod ieħor, inti għandek iżżomm il-brejk sabiex tara eżattament x'mar ħażin u x'qed jiġri u ma jiġrix.

ONOR.

LOUIS GALEA: Jien naħseb li l-Onor.

Brincat, bir-rispett kollu, mhux qiegħed ipoġġi l-affarijiet f'perspettiva korretta.

Jiena naħseb li hu żbaljat.

M'għandix dubju li kieku kellu jkun fil-gvern hu u japplika dak li qed jgħid hu, il-gvern tiegħu jiġġammja u ma jkunx jista' jopera.

Għaliex jekk tagħmel il-mudell standardizzat li qed jissuġerixxi l-Onor.

Brincat, inti ssib ruħek f'sitwazzjoni ta' riġidita` li ma tkunx tista' tapplika.

Jekk dak kien possibbli meta l-amministrazzjoni pubblika kienet ċkejkna u magħmula minn ftit dipartimenti, u l-ekonomija tal-pajjiż ma kinitx l-ekonomija kif nafuha llum, din mhux possibbli llum għal diversi raġunijiet.

Meta ngħid dan ma rridx jien ninftiehem li s-sitwazzjoni tal- lum hija xi sitwazzjoni perfetta.

Tant mhix perfetta, Sur President, li l- gvern ħass il-bżonn li jdaħħal il-brejkijiet u daħħalhom.

Dan għamel il- collective bargaining unit, u għandu diversi kwestjonijiet ma' diversi unions proprju biex iġib uniformita` bejn l-iskali ta' salarji li jitħallsu l-uffiċjali u l-impjegati ta' aġenżiji u entijiet pubbliċi differenti.

Dan kollu proprju biex nersqu lejn sitwazzjoni ta' aktar kordinament kif issuġġerixxa l-Onor.

Brincat.

Apparti hekk, il-Prim Ministru ħass il-bżonn li fl-uffiċċju tiegħu jkollu uffiċjali b'inkarigu speċjali li josservaw kif tkun qed isir in-nefqa pubblika u dan minkejja li diġa` hemm il-Parlament, il-public accounts committee, l-Awditur Ġenerali u l-Uffiċċju Nazzjonali ta' l-Awditur.

Apparti hekk, mhux veru li f'din il-klawsola qed nissuġerixxu xi ħaġa li teżawtora lil dan il-Parlament.

Din il-klawsola ma tridx taqraha waħedha.

Il-klawsola ta' warajha tibda billi tgħid :

''M'għandha ssir jew tiġġarrab ebda nefqa mill-arkivji nazzjonali kemm- il darba din ma tkunx ġiet approvata mill-Kamra.''.

Allura kif jiġi l-Onor.

Brincat jgħid li l-klawsola li qed niddiskutu bħalissa ma tagħtix vuċi in kapitolu lill-Kamra.

Ma jafx l-Onor.

Brincat li mhux kif qed jgħid hu isiru l-affarijiet?

Dan huwa l-proċess ta' kif jinbnew l-estimi.

Jiġifieri hawn għadna fl-istadju li d-dipartiment jew l- entita` pubblika konċernata trid tipprepara l-estimi.

Min se jagħmilhom l- estimi?

Il-Ministru?

Is-Segretarju Permanenti?

Le, l-Arkivista Nazzjonali irid jagħmilhom, u għalhekk qed nobbligawh bil-liġi li jħejjihom għal kull sena finanzjarja.

Hawnhekk qed nagħtuh terminu ta' żmien.

Qed ngħidulu li dawn trid tippreżentahom mhux iktar tard minn tmien ġimgħat qabel tmiem kull sena finanzjarja.

Is-sena finanzjarja ta' l-arkivji nazzjonali hija bħal tal-gvern, jiġifieri sal-aħħar ta' Ottubru dawn l- estimi jridu jkunu lesti.

Għaliex irid iħejjihom dawn l-estimi ta' dħul u infiq minnufih?

Għaliex dawn iridu jmorru għand il-gvern biex il-gvern jeżaminahom, jevalwahom u jara għaliex qed jintalbu u kif jinkwadraw ruħhom fl-estimi nazzjonali.

Allura kif l-Onor.

Brincat jiġi jagħmel diskorsi hawnhekk li ma jirrispekkjawx il-proċedura li ilna nsegwu ġo dan il-Parlament għal dawn l- aħħar 40 sena.

Hawn m'aħna ngħidu xejn ġdid assolutament, la f'din il- klawsola u lanqas fil-klawsola ta' wara.

Dawn huma stqarrija tal-prattika li l-entijiet pubbliċi, inkluż l-gvern nnifisu u d-dipartimenti tal-gvern, isegwu.

Issa l-Onor.

Brincat qal li wieħed jitħallas mod u l-ieħor jitħallas mod ieħor.

Jien il-pożizzjoni tiegħi fuq dan l-argument hija li wieħed għandu jimmira għall-akbar armonizzazzjoni u uniformita` possibbli, u għandu jkun hemm kriterji li jispjegaw l-affarijiet.

Issa tista' tgħidli: Għax ic-chief executive ta' tali entita pubblika kummerċjali ta' importanza nazzjonali, li jista' jkun barrani, qed jitħallas ma nafx kemm aktar minn xi ħaddieħor li qiegħed fl-istess pożizzjoni f'xi aġenzija oħra.

Kif jista' l-gvern minn qabel jorbot idu u jgħid li huma x'inhuma ċ-ċirkostanzi, daqshekk biss se jħallas u mhux aktar ?

Jiddependi, għax wieħed irid jara naqra l-affarijiet kif inhuma.

Jista' jkun hemm ċirkostanzi partikolari fejn fl-interess pubbliku, dawn l- affarijiet isiru.

THE CHAIRMAN: L-Onor.

Brincat.

ONOR.

JOSEPH BRINCAT: Il-Ministru qalli li ma nafx kif isiru l- affarijiet, u jista' jkollu raġun, pero` ħalli ngħid x'naf li jseħħ fid- dipartimenti.

Kull dipartiment jipprepara l-estimi tiegħu u jissottomettihom lid-dipartiment tal-finanzi, imbagħad wara Awissu jibda ħafna haggling u kulħadd sejjer, jiena għandi bżonn hekk u l-ieħor għandu bżonn hekk.

Niftakar li meta Chalmers kien responsabbli tal-finanzi, dan kont tippreżentalu l-budget u kien jaqtagħlek daqshekk.

Darba għidtlu: Imn'Alla ma kontx il-ħajjat tal-Papa, għax bil-mini skirt kien jispiċċa.

Dan kien jaqta' mill-budget ta' kulħadd, għax dik kienet it-tendenza.

Kull dipartiment irid jipprepara l-budget tiegħu, anke l-istess Parlament u jridu jgħadduh lill-finanzi.

Jiġifieri m'aħniex qegħdin nivvintaw xi ħaġa ġdida hawnhekk.

Il-Ministru bil-mod il-mod qiegħed jinduna li jrid ikun hemm ċertu konsistenza.

Ovvjament CEO ta' korporazzjoni li għandha elf impjegati għandu iżjed responsabbilta` minn CEO ta' waħda li timpjega tletin, u allura jitħallsu salarju differenti, mhux bħas-sindki li jitħallsu l-istess.

Is-sindku ta' Birkirkara li fiha 18,000 ruħ żgur li għandu responsabbiltajiet iżjed mis-sindku ta' l-Imdina jew tal-Fontana imma xorta skond il-liġi għandhom jitħallsu l-istess.

Dik ġustizzja?

Ngħidlek li dik hija questionable.

Imma tiġix tgħidli li jkun hemm rati differenti tas-segretarji jew tal-full- time employees bejn aġenziji differenti.

Il-collective bargaining kif isir?

Kull aġenzija tinnegozja għaliha?

Il-collective bargaining japplika right across the board bl-aġenziji b'kollox?

Jew veru li kulħadd repubblika għalih f'dan il-pajjiż, u ssib aġenziji lesti li jaċċettaw ċertu affarijiet u aġenziji oħrajn li ma jaċċettahomx.

Dan biex ma nsemmix il-kwestjoni ta' l-employment li fuqha hemm l-artikoli 110 sa 115 tal-Kostituzzjoni fuq il- public service commission, filwaqt li fejn jidħlu dawn l-aġenziji, hemm sistema differenti.

Hemmhekk addio public service, addio regoli u addio fair play u kollox isir kif wieħed jidhirlu għax dawn hu entitajiet, morali jew immorali, għalihom.

X'kontroll hemm fuq kif jiġu mpjegati n-nies f'dawn l-aġenziji.

L-istess bħalma hemm fuq il-public service commission?

Iva jew le?

Jew inkella, l-aġenzija, sakemm ma tmurx over the budget, tista' tagħżel lin-nies kif trid hi?

Jien nara kif jiġu mpjegati n-nies fl-organizzazzjoni li qiegħed fiha.

Ma naħsibx li dawn josservaw ir-regoli preċiż li hemm tal-public service commission.

Sur President, għandna gvern li għandu dikotomija.

Jekk inti se tkun mal-gvern għandek regoli mod, u jekk inti se tkun mal-gvern imma l- gvern ikun imsejjaħ aġenzija, għaliex tkun personalita` ġuridika differenti, għandek regoli mod ieħor.

Allura se jkollna regoli differenti b'konsegwenza li jkollna il-konsulenzi, l-impjegati ad hoc, in-niċeċ eċċ. Meta konna qed niddiskutu fuq Heritage Malta, wieħed mid-diretturi kien qed jidher li kien qed jirċievi remunerazzjoni, mhux l-onorarju, imma kien qiegħed under contract wkoll.

Lil Dr Tabone għidtlu: Għallinqas semmu min hu, bħalma jagħmlu barra.

Dawn ħafna drabi lanqas kif iżommu l-accounts m'huma konsistenti.

Sur President, ħa ngħid din, għaliex jien kelma ma nżommhiex.

Meta kont fuq in-naħa tal-gvern u kont qed nagħmel l-accounts tal-Housing Authority, wasluli l-accounts iffirmati b'timbru mill-kumpannija.

Jien għidtlu lill- awditur: Inti tippretendi li jien se nqiegħed fuq il-Mejda tal-Kamra u nitlob l-approvazzjoni ta' dawn l-accounts mingħajr ma ħadd jiffirmahom b'ismu u jieħu r-responsabbilita`?

Semmejtha hawnhekk għax reġgħet ġrat.

Kien hemm wieħed min-naħa tagħna li kien ħabib ta' l-awditur, u qalli: U ejja, għalfejn se toqgħod taqlagħlu l-affarijiet.

U dar fuqu u qallu: Ħa, iffirmahhomlu lil dan, għax se joqgħod jiġi bix-xaħam.

Veru jew mhux veru li l-bord irid jinnomina u japprova l-awdituri tiegħu?

M'iniex qiegħed ngħid li ma jagħmlux ix-xogħol sewwa, imma kulħadd iħossu obbligat lejn min ikun innominah.

Tista' tgħidli li anke fil-kumpaniji privati jiġri hekk.

Imma skużi, il-kumpaniji privati jagħmlu l-audit fl-interess tagħhom, filwaqt li hawnhekk l-awdituri jagħmlu l-audit fl-interess tal-poplu Malti u mhux tal-bord li jkun innominahom.

Jekk ikun hemm xi ħaġa ħażina, dan se jaħsiba darbtejn biex jimbarazza l- bord.

Tgħidli: Imma nkella x'indipendenza jkollhom ?

Jien I am all for it l-indipendenza, basta n-nies ikunu qegħdin jinvestu flushom fiha u mhux flus ħaddieħor.

Biex ħadd ma jinterpretani ħażin, nemfasizza li jiena m'iniex qiegħed nattakka l-persuni li hemm f'din l-organizzazzjoni tal-lum.

Qiegħed ngħid dan kollu għaliex il-Ministru qalli bl-istandard clauses f'dawn l-organizzazzjonijiet kollha.

Jien right across the board qed nitkellem.

Jien nippretendi li l-awdituri jkollhom central authority fl- uffiċċju tal-Prim Ministru li jgħidilhom: Sur Awditur, l-appointment tiegħek ma jiddependix mill-bord li inti se toqgħod tfittxlu.

Jekk jagħmel dan, ngħidlu prosit lill-Prim Ministru.

Din l-awtorita' imbagħad tiddeċiedi hi minn huma l-awdituri u kemm jitħallsu, biex b'hekk l-awdituri ma jħossuhomx obbligati lejn il-bord li jkunu qed jagħmlu l-awditjar tiegħu.

Dawn l-affarijiet nafuhom, allura għalfejn se nibqgħu b'rasna fir- ramel, Sur President?

Aħna nafu x'ġara internazzjonalment anke f'ditti kbar u rinomati bħall-Enron u l-Parmalat.

Qed nistennew li tiġri xi waħda hawn f'pajjiżna u imbagħad noqogħdu ningħu?

Jiena mhux qed ngħid li dawn nies diżonesti, imma ma tistax tpoġġi spettur jgħasses u jinvestiga lil xi ħadd jekk dan ix-xi ħadd jagħżlu proprju hu l- ispettur.

Li jiġri hu li jekk l-awditur jibqa' jsib l-affarijiet, id-darba ta' wara ċ-chairman u l-board ikunu jridu wieħed li jagħlaq iżjed għajnejh.

Sur President, waqt li ċerti affarijiet on paper ikunu qed jidhru tajbin, wieħed irid jarahom fil-prattika.

Per eżempju hemm l-interess privat.

Se tgħiduli li qed immur out of subject, pero` se ngħidha.

F'dawn l-affarijiet jista' jkollu interess privat li minflok awtur tal-qedem jinteressah awtur ieħor.

X'differenza se tagħmel?

F'affarijiet oħrajn jista' jkun hemm interess privat dirett jew indirett u l-borma titħawwad iżjed.

Imbagħad mur għamel query fuq xi ċertifikat fil-Parlament!

Dan apparti li jkollok ħafna rapporti li lanqas ikunu qed jirrispekkjaw il-verita`.

Tistaqsi l-Ministru fuqhom u ma jkollux ir-risposti, għax lanqas hu ma jkun jaf kif qegħdin isiru l-affarijiet minħabba din l-awtonomija!

Jekk il-Ministru jgħid li Prim Ministru qed jagħmel il-collective bargaining għal kulħadd u li se jibda jkun hemm ċerta konsistenza, ikun tajjeb, u jkun aħjar jekk jgħid li se jibda jkun hemm ċerti kontrolli u li dak li tiċċekkjalu l-accounts ma jkunx jista' jneħħik.

Jiena ngħid, la l- finanzi pubbliċi huma tal-Ministru tal-Finanzi, għaliex ma jkunx proprju dan il-ministru li jikkonduċi l-audit eċċ?

Veru li jiġu preparati l- budgets, imma meta jiġu preparati l-budgets, mhux neċessarjament li dawn jintefqu b'mod li jkun hemm value for money.

F'dan il-pajjiż rajt ifaqqsu kwantita` ta' karozzi tal-gvern mikrijin.

Meta kont nitla' Għawdex, kont nara karozza ta' Ministru, żgur li ma kienx ikun il-Ministru, għax naf li ma kienx wieħed li jħobb iqum kmieni, ipparkjata l-Għadira fis-7.00 am. Issa l-Ministru in kwestjoni ma joqgħodx hemmhekk.

Kemm hawn karozzi llum li verament ikunu utli?

Illum hawn aġenziji li jonqoshom jagħtu karozza lill-kelb ta' l-għassa daqs kemm jagħtu karozzi lill-impjegati tagħhom, għax inkella ma jkollhomx status.

Dawn huma affarijiet li ma jwasslux għall- funzjonament aħjar ta' l-aġenziji.

Qabel kien hawn il-kwestjoni ta' l-impressed u taf kemm inqalgħu kwestjonijiet biex inneħħuhom għax kienu ħela, imma illum tixba tara karozzi bil-"K" ħdejn l-agenziji.

U biex tara kemm verament dawn huma repubbliki għalihom, anke fejn jidħlu regoli strettissimi tal-liġi li ma jistgħux jitolbu flus - mhux korruzzjoni qed ngħid – dawn imorru out of proportion ma' dak li hu permess bil-liġi.

Jien għandi każ ta' entita` pubblika li vvintat li għandha dritt tagħmel blackmailing, għax qed tgħid lil ċittadin li jekk ma jagħtihiex dawn il- flus, ma tagħtihx l-awtorizzazzjoni li m'għandha l-ebda dritt tagħtiha.

Jien staqsejt: Possibbli?!

Dan fuqu japplika l-artiklu 112 tal-Kodiċi Kriminali dwar l-extortion fejn hu reat li public officer jitlob flus li m'humiex dovuti miċ-ċittadin għall-gvern stess.

Dan qed ngħidu għax tajjeb li jkun hemm organizzazzjonijiet focused fuq ċerti affarijiet, imma fejn jidħlu l-flus, la huma flus il-poplu, għandu jkun responsabbli l-Ministru tal-Finanzi.

Ħadd m'għandu jieħu għalih, jekk qed jimxi kif suppost, li jibagħtulu l-ispetturi mill-finanzi.

U jiena nemmen li jekk isir dan, ikollna riżultati aħjar.

Mhux qed ngħid li għandhom jaqtgħu lill-awdituri in private practice, imma n-nomina tagħhom għandha tkun mill-Ministeru tal- Finanzi u jirrapportaw lilu, u mhux jirrapportaw lill-aġenzija li qabbdithom u qisu ma ġara xejn, jew issib lil xi financial controller u jgħidlek li l-awditur ma fehem xejn, u qed jgħid iċ-ċuċati, għax anke din smajt jiena!

ONOR.

LOUIS GALEA: Sur President, jiena nagħti kas ħafna anke ta' l- opinjoni personali u l-ġudizzju li l-Onor.

Brincat jista' jagħmel, anke meta ma naqbilx miegħu jew inħoss li hu oġġettivament żbaljat.

Meta wieħed ikun qed jagħmel dan it-tip ta' diskussjoni, naħseb li jrid jiddistingwi għax fuq l-abbuż, tagħmel liema liġi tagħmel u tipprovdi kemm tipprovdi kawteli, dejjem se jkollok każ ta' ksur ta' liġi, u għalhekk il- liġijiet dejjem ikollhom parti li tikellem dwar il-kastigi li l-qrati u tribunali jistgħu jagħtu f'każ li l-liġi tinkiser .

Ma nistgħux noqogħdu nagħmlu d-diskussjoni ta' kif torganizza, tamministra u timmaniġġja l- affarijiet u tipprova ssib l-aktar mod li jagħtik organizzazzjoni valida u moderna, u imbagħad ngħidu le għax jista' jsir l-abbuż, u allura aħjar inħallu kollox dipartiment tal-gvern.

Ma jafx l-Onor.

Brincat li anke fid-dipartimenti tal-gvern ikollna minn dawn in-nuqqasijiet u minn dawn l-abbużi?

M'għandix ukoll uffiċjali pubbliċi tad-dipartimenti tal-gvern li tressqu quddiem il-qrati, daqqa fuq ħaġa u daqqa fuq oħra, akkużati bi ksur tal-Kodiċi Kriminali ta' l-artikli li jirrigwardjaw l-uffiċjali pubbliċi?

Għalhekk ukoll li f'din il-liġi qed ngħidu li n-nies ta' l-arkivji nazzjonali, allavolja hija entita` pubblika li m'hijiex dipartiment tal-gvern, xorta jintlaqtu mill-implikazzjonijiet ta' l-artikli tal-Kodiċi kriminali li jaggravaw ir-reati u jaggravaw il- piena meta dawn isiru minn persuni li huma uffiċjali pubbliċi.

Mela, dan huwa wieħed mill-punti li rridu noqogħdu attenti għalih, għax faċli li noqgħodu naħsbu f'dak kollu li jista' jsir taħt il-kappa tax-xemx li jirrigwarda il-ksur tal-liġijiet.

Dażgur!

M'hawn l-ebda liġi li ma tistax tinkiser, u għalhekk ma nistgħux ngħidu għax il-liġi tista' tinkiser, allura ma nagħmlu xejn u inħallu kollox dipartment bħallikieku b'hekk inkunu solvejna kollox!

L-Onor.

Brincat qal ukoll li kulħadd sar repubblika, għax hawn aġenziji li huma awtonomi, imma meta nitkellmu fuq awtonomija ma jfissirx li qed nitkellmu fuq li xi ħadd sar repubblika.

Dan mhux veru.

(Interruzzjonijiet) Dażgur li hemm parametri u kontrolli!

L-awtonomija hija awtonomija fi ħdan qafas ċar ta' delega ta' funzjonijiet li tagħti l- liġi.

Nerġa' ngħid li Alla biss hu perfett, u allura se ssib nuqqasijiet, difetti u żbalji għax l-organizzazzjonijiet kollha huma magħmulin mill- bnedmin, imma ma nistgħux nattakkaw il-konċett għax il-bnedmin jiżbaljaw.

Dan mhux il-metodu ta' kif wieħed għandu jagħmel l-analiżi tas-sitwazzjoni.

Veru li aħna noħolqu organizzazzjoni u qed nagħtuha personalita` ġuridika, u allura qed nagħtuha empowerment sabiex tiffunzjona b'iktar aġilita`, b'iktar flessibilita`, b'iktar focus u b'inqas burokrazija, imma l- kontrolli li qegħdin nibnu anke f'din il-liġi huma l-istess kontrolli li għandhom id-dipartimenti tal-gvern.

U jiena nsostni li hemm kontabilita` aktar milli hemm fl-anonimita` tad-dipartimenti tal-gvern.

Jiena lanqas ma naqbel li dawn l-organizzazzjonijiet ma jwettqux aħjar il- funzjonjiet tagħhom.

Malta għandha l-esperjenza twila ta' entitajiet pubbliċi li m'humiex dipartimenti tal-gvern.

Naturlament dawn l-entitajiet pubbliċi kellhom l-ups and downs tagħhom fejn kellhom mumenti fejn kien hemm episodji mhux pjaċevoli u mumenti fejn irrendew ħafna.

Imma dan japplika għall-entitajiet pubbliċi biss?

Dawn l-ups and downs ma japplikawx għad-dipartimenti?

Dawn l-ups and downs ma japplikawx għall- organizzazzjonijiet tas-settur privat?

Għaliex fil-privat ukoll jiġru ċerti affarijiet minkejja l-prekawzzjonijiet kollha li wieħed jieħu?

M'għandi l- ebda interess partikolari nipproponi din l-istruttura ħlief għaliex jiena nemmen li b'dik l-istruttura, is-settur se jimxi aktar 'il quddiem u li, in the long run, din l-istruttura se twassal għal servizz aħjar.

Jiena ma nemminx lil min jgħid li b'din is-sistema, il-funzjonjiet mhux se jitjiebu, u mhux waħdi naħseb hekk.

Jiena ħa nieħu l-eżempju ta' l-arkivji nazzjonali.

Aqraw ir-rapporti kollha sa minn żmien twelidu u araw kif ir-rapporti kollha jgħidulek li l-arkivji nazzjonali anqas jinħelsu mill-ġakketta riġida tal-burokrazija ta' dipartiment tal-gvern.

Dan qaluh anke esperti li ġab il-gvern Laburista.

Wieħed jista' jgħid, b'mod żbaljat, li jgħidulu x'jgħidulu l-esperti ma jinteressahx, għax ma jridx nuqqas ta' kontroll u allura jħalli l-arkivji bħala parti mid-dipartiment tal-libreriji u l-arkivji.

Xi provi għandna li jekk nagħmlu dak li qed jgħid l-Onor.

Brincat, li nżommu s-sistema għal kollox taħt dipartiment tal-gvern, l-affarijiet se jimxu aħjar?

L- esperjenzi tiegħi juru li hemm ħwejjeġ li aħjar jibqgħu taħt dipartiment tal-gvern - speċjalment fejn hemm affarijiet ta' natura regolamentari, pero` anqas din ma tinkludi kollox – u hemm attivitajiet u servizzi oħra li nemmen b'qawwa kbira li jekk ma jingħatawx minn dipartiment tal-gvern, ikun aħjar.

Jiena ma nagħmilx statement ġeneralizzat u ngħid dejjem hekk.

Jiena ngħid li kull qasam ta' attivita` trid teżaminah skond il-merti, il- kwalita`, il-klijenti u s-servizz tiegħu.

L-Onor.

Brincat staqsa dwar il-finanzi.

Jiena nistaqsih: F'liema ministeru tal-finanzi ta' pajjiż demokratiku ma jkollokx Ministru tal-Finanzi li jaqta' minn hawn u jaqta' minn hemm meta jkun qed jagħmel il-budget?

Fejn ma jsirx haggling?

Fl-Amerika?

Żgur li le!

Kemm-il darba l-Presidenti Amerikani, biex jgħaddulhom il-budgets tagħhom mill-kungress, kellhom jagħmlu haggling?

X'fiha ħażin li ngħidu li kull dipartiment għandu jipprepara l-estimi?

X'qed nagħmlu f'dan il-qasam li mhux eżattament kif kważi dejjem sar jew kif suppost isir kullimkien?

L-Onor.

Brincat semma l-agenziji u l-kwestjoni ta' min jimpjegaw u min ma jimpjegawx, u kif nużaw l-artiklu 110 tal-Kostituzzjoni u l-PSC.

L- ewwelnett irrid ngħid li m'iniex impressjonat bir-riżultati effettivi li jagħti l-proċess ta' għażla kkontrollat mill-public service commission.

Jekk trid tkun taf kemm wieħed ma jistax joqgħod b'għajnejh magħluqa, ara kemm il-każ hemm quddiem l-Ombudsman, biex ma nsemmix tribunali u kummissjonijiet ta' inġustizzji oħrajn, u ara naqra x'aħna ngħidu.

Jien nistaqsi x'riżultat jagħti l-proċess ta' għażla li jsir fis-servizz pubbliku.

Apparti li kull individwu jista' jħoss li l-proċess kien jew ma kienx fair, trasparenti u meritevoli, x'garanzija għandek li l-proċess ta' l-għażla se jagħtik dak li huwa fl-interess tal-poplu?

Jgħid li għandna dikotomija għax fis-settur pubbliku għandna kategorija ta' mpjegati li jintgħażlu bi proċedura li hija regolata mill-kummissjoni għas-servizz pubbliku u għandna kategorija oħra li jintgħażlu kif tgħid il-Kostituzzjoni fl-artikolu 110, jew b'eżami pubbliku jew inkella b'referenza mill-ETC.

So what?

Dażgur li hemm dikotomija ta' dan it-tip.

Imma ma nagħtux l-impressjoni li mhix tiġi osservata l-Kostituzzjoni.

Kien hemm żmien meta l-artikolu 110 ma ġie osservat xejn.

Kien hemm żmien ukoll meta l-public service commission kienet biċċa plasticene f'idejn il-gvern tal-ġurnata - rubber stamp assoluta – u kulħadd jiftakar kif kienet timxi din !

Mhux se noqgħod infakkar storja ta' żminijiet oħrajn.

Dak iż-żmien kien hemm public service commission ukoll, u kellna l-artikolu 110 tal-Kostituzzjoni wkoll, imma meta ġie l-mument tal-gate crashing, wieħed għadda minn fuqhom.

Issemmiet il-kwestjoni ta' l-accounts.

Jien m'għandi l-ebda diffikulta' jekk xi gvern, dan jew ta' warajh, jgħid: L-awdituri li jridu jagħmlu verifika tal-kontijiet ta' l-aġenziji pubbliċi m'għandhomx jiġu nominati mill-bord ta' dawk l-aġenziji imma għandhom jiġu nominati mill-Ministru tal- Finanzi.

Apparti li dan huwa tluq mill-prattika ta' kif isiru l- affarijiet imma, nerġa' nappella jiena, ejja naraw naqra l-affarijiet biex ma nħalltux ħaġa ma' oħra.

X'inhi l-funzjoni ta' l-awditur li jagħmel il- verifika tal-kontijiet ta' kumpannija, ta' entita` pubblika jew ta' aġenzija tal-gvern?

M'hijiex il-funzjoni li kien qed jimplika l-Onor.

Brincat.

Din hi professjoni regolata b'liġi apposta u anke b'liġjiet oħrajn bħal-liġi tal-kumpaniji.

Jekk ikun hemm xi awditur, li għax jara liċ-chief executive ħelu, jiddipartixxi mid-dmirijiet tiegħu, dik responsabbilta` tiegħu.

Imma wieħed ma jistax jgħidha bħallikieku din hi xi ħaġa across the board u kull min jagħmel il-verifiki ta' l-aġenziji pubbliċi tal-gvern, inkluż dawk kummerċjali, jimxi skond ix-xewqat ta' min jinkarigahom.

Jien naħseb li dan ma jiriflettix il-verita`, u lanqas m'hu possibli li tista' taqbad tagħmel dawn l-affarijiet.

L-ewwelnett, biex jintgħażlu dawn il-kumpanniji tal-verifika, l-ewwel iridu jkunu għaddew minn proċess ta' tendering skond ir-regolamenti għall-akkwist tas-servizzi tal-gvern.

Hawnhekk japplika l-ħin kollu l-prinċipju quis custodiet ipsos custodes.

Jiġifieri dan mhux billi jkollok kumpannija u din għamlet il-verifika tal- kontijiet ta' l-estimi u daqshekk, għax imbagħad ikun hemm il-proċess kollu ta' skrutinju.

Issa jekk l-iskrutinju ma jsirx bis-serjeta` minn min għandu jagħmel dak l-iskrutinju, bir-rispett kollu, jien ma ngħidx li t- tort huwa ta' min jagħmel il-verifika fl-ewwel stadju.

Illum anke fis- settur privat għandek l-Awtorita` dwar is-Servizzi Finanzjarji li wkoll għandha ċerta mansjoni biex tassigura s-serjeta` f'dan il-qasam, u dan huwa kruċjali.

Ovvjament dan ma jfissirx li m'hawnx individwi li jiżbaljaw u jiksru l- liġi, u kif qal l-Onor.

Brincat, dan ġara f'pajjiżi fejn l-affarijiet suppost laħqu livell għoli ta' sofistikazzjoni u standards.

Iva, dawn saru u inqabdu, u jekk isiru f'Malta, jinqabdu wkoll.

Imma hija ħaġa li jkun hemm il-każijiet speċifiċi fejn jinkisru l-affarijiet, u jista' jkun wkoll li meta jinkisru l-affarijiet b'dan il-mod, l-awtoritajiet jiftħu għajnejhom għal ċertu prattika li tkun inbniet maż-żmien, u ħaġa oħra li nitkellmu bil-manjiera pjuttost ġeneralizzata li biha kien qiegħed jitkellem l-Onor.

Brincat.

Meta wieħed iħares lejn l-affarijiet, jista' jimmaġina kollox u jista' jitkellem fuq l-affarijiet li ġraw, imma meta wieħed jitkellem fuq il-qafas legali fil-każ ta' din l-organizzazzjoni ġdida li qed noħolqu, irid jara jekk il-mekkaniżmu ta' audit trail u ta' skrutinju humiex sodisfaċenti jew le.

Issa meta inti għandek organizzazzjoni li trid tipprepara l-estimi, mhux ovvja li meta se tipprepara l-estimi, se titlob mill-anqas id-doppju li vvutajnielha din is-sena?

Allura b'daqshekk ifisser li l-Ministru tal- Finanzi se jgħidlu kemm hu bravu?

Mhux ovvja li jiena u hu irridu naffaċċjawhom u niġġustifikaw?

Aħna diġa` nafu l-parametri x'inhuma f'dan il-każ.

Din għidtha fis-second reading.

Aħna m'aħniex nikkonsidraw żieda fl- ispiża ta' l-arkivji nazzjonali, imma din trid tikber, tikkonsolida u titgħallem minn żbalji li għamlu oħrajn, bħal dawk li semma l-Onor.

Brincat, għax ma rridx ninstema bħallikieku qatt ma saru żbalji u ksur ta' liġi.

Jien qed ngħid li jekk saru żbalji, dawn saru kemm taħt is-sistema tad- dipartimenti u kemm taħt is-sistema ta' l-entitajiet pubbliċi.

Jien ma naħsibx li hawn xi ħadd li malli jkun fil-gvern, se jgħid li la issa hawn jien fil-gvern, dawn l-iżbalji m'huma se jsiru qatt.

Mhux dak l-argument li aħna qegħdin nippruvaw nagħmlu, Sur President.

Aħna qegħdin ngħidu li hawn din is-sistema ta' kif wieħed jiżviluppa l- estimi, estimi li jridu jsiru fi żmien li suppost isiru biex jilħqu jiġu evalwati mill-proċess ta' evalwazzjoni li jsir fil-ministeru fl-ewwel stadju, u wara li jsir dan, imbagħad jerġgħu jiġu evalwati fil-Ministeru tal-Finanzi.

Għalhekk hemm bżonn li jintbagħtu lill-Ministri.

Wara dan, dan jidħol fil-qafas kollu tal-gvern u imbagħad niġu għall-approvazzjoni tal- Kamra, imma dan iżjed jirrigwarda l-klawsola li jmiss.

THE CHAIRMAN: Grazzi.

Aktar rimarki?

L-Onor.

Brincat.

ONOR.

JOSEPH BRINCAT: Il-Ministru semma kemm ilhom dawn l-enti pubbliċi, u ftakart li ċerti anomaliji bdew proprju minn dak iż-żmien.

Niftakar li avukati b'ċerta responsabbilta` u li jgawdu ċertu rispett, bdew jitilqu mill-Uffiċċju ta' l-Avukat Ġenerli - li qabel kont tiġi meqjus bħala you are worth something la qiegħed f'dak l-uffiċċju - biex imorru ma' l-MDC, għaliex din kellha l-awtonomija u kienet toffri kondizzjonijiet finanzjarji aħjar.

Issa ħalli nkompli nitkellem fuq il-qasam legali.

Nippretendu li junior li jmur ma' enti pubbliku fil-qasam legali jkollu aktar mill-attorney general jew li konsulent part-time jieħu iżjed minn Prim Imħallef?

Hawn qegħdin l-anomaliji li jfixkluk.

Kif jista' jkun li jkollok konsulent legali li jmur ftit sigħat fil-ġimgħa ma' organizzazzjoni li xi darba kienet dipartiment, u jingħata iżjed mill-President tal-Qorti?

Jiena dawn l-affarijiet ifixkluni.

Jiena mhux qed nattakka l-ħolqien ta' entitajiet, imma li jispiċċaw dawn l- anomaliji għaliex nerġa' ngħid, dawn huma flus il-poplu.

Jekk tgħidli li jkun hemm l-ups and downs fil-qasam privat u li jsiru żbalji fil-qasam privat, nifhimha, imma taf kemm ikunu attenti għal dawn l-iżbalji fis- settur privat!

F'Malta, wara kollox, ma hawnx ħafna public companies fejn id-diretturi jkunu tellgħuhom ix-shareholders, u li dawn ix-shareholders tant ikunu maqsumin li kważi jiġu anonimi u xorta f'dawn se ssib xi ħadd b'saħħtu.

Dażgur li saru żbalji fis-settur privat, imma kulħadd qiegħed jinvesti u jirriskja flusu, għalkemm kultant ikunu l-amministraturi li jagħmlu l-iżbalji bil-flus tax-shareholders.

Meta tiġi fuq il-kwestjoni tal-flus tal-gvern, irridu nammettu, iva jew le?

Jiena qiegħed ngħid right across the board, u mhux qed nikkritika xi persuna f'dan il-qasam avolja għandi l-parliamentary privilege biex nagħmel dan.

Lanqas kieku rrid ma nista', għax din l-aġenzija għadha lanqas twieldet, jiġifieri żgur m'hu qed nattakka lil ħadd.

Sur President, il-major shareholder ta' dawn l-aġenziji huwa l-gvern.

Issa żbalji jistgħu jsiru, imma min għandu jikkontrolla?

Il-gvern.

Dawn il- kontrolli għandhom isiru għax inkella nispiċċaw f'sitwazzjoni fejn wieħed imexxi u ħaddieħor iħallas, u faċli li wieħed ikun galantom bi flus ħaddieħor.

Nafuha din, Sur President.

Jiena ġieli sifirt fuq delegazzjonijiet u rajt nies fuq delegazzjonijiet.

Meta jsiefru huma, privatament, naħseb li qamla jqaxxruha, biex ngħid l-espressjoni Maltija, imma imbagħad taf kemm ifittxu l-istatus meta jsiefru minn fuq il-gvern.

L- espressjoni li smajt biex jiġġustifika dan hu li altrimenti jwaqqgħu l- pajjiż 'l isfel.

Mela sakemm qed iħallas il-gvern, all is fair.

M'iniex qed ngħid biex ma nagħmlux dik jew ma nagħmlux l-oħra imma ejja naħsbu fuq dan li qed ngħid għaliex ma rridx naqla' iżjed fwiedi fuq li jkun hemm organizzazzjonijiet li jieħdu ħsieb li l-finanzi pubbliċi ma jiġux sparpaljati.

Ma jistax ikun li f'din id-daqsxejn ta' gżira, għaliex xi ħadd ikollu l-budget f'idejh, jixtrilek karozza lussuża.

Kważi kważi helicopter biex imur id-dar ikun jonqsu!

Ħafna drabi jkun hawn ħafna kritika fuq xi Ministru għaliex jixtri xi karozza lussuża, imma kultant tara l-karozza ta' l-entijiet – mhux qed ngħid li se jagħmlu hekk ta' l- arkivji tafux, għax naħseb li dawn waħda tal-Flintstones se jkollhom isibu - tkun karozza ferm iżjed lussuża minn dik tal-Ministru, u din ma trendi xejn aktar servizz liċ-ċittadin.

Issib xi ras kbira f'xi aġenzija tgħidlek li hi m'għandha xejn anqas minn dak u mill-ieħor.

Jgħidulek: Mela aħna bħala organizzazzjoni għandna jkollna inqas minn dak?

Le, mela tagħna rridu nbiddluha u rridu nagħmlu budget ta' Lm25,000 biex ta' fuq ikollu l-karozza bħal ta' aġenzija oħra.

Forsi tgħidli: Allura dan m'għandux ikollu karozza?

Waħda mill-affarijiet li kienu għamlu t-Taljani kienet li qatgħu l-karozzi blu, għax qalu li għandhom bżonn inaqqsu l- karozzi blu.

F'Malta ma nistgħux nibqgħu ngħabbu minn hawn u minn hemm fuq affarijiet li mhux se jgawdihom kulħadd.

Kieku se nagħmlu xi ħaġa li se jgawdiha kulħadd ngħidlek nagħmluha, anke jekk irridu niddejnu.

Ma jistax ikun li jkollok expenditures biex xi ħadd igawdi waħdu, avolja tkun xi ħaġa within the budget.

Issa jekk imorru over the budget, se jkun hemm l- overdraft li għadna kemm għaddejnilhom.

Faċli tidħol għall-overdraft għaliex il-gvern jidħol garanti għalih!

L-intenzjonijiet ikunu tajbin, imma l-fsied u l-lussu qatt m'għamlu nies.

Kien l-għaqal li għamel ħafna nies.

L-Onor.

Ministru jifhimni għax missieru kien raġel bil-għaqal, u jiena f'dawk it-tip ta' nies nemmen.

Ma nistgħux nibqgħu għaddejjin bil-mentalita` li la l-flus huma tal-gvern, ejja ngawdiha.

Dan huwa ħażin u jrid jiġi kontrollat f'kull qasam.

THE CHAIRMAN: Grazzi.

Aktar rimarki?

L-Onor.

Galdes.

ONOR.

RODERICK GALDES: Sur President, naħseb li dan il-punt li qajjem l- Onor. Brincat, u anke t-tweġibijiet li ta l-ministru, jidħlu f'kunċett importanti.

Kulħadd jaqbel li l-arkivji nazzjonali jitmexxew b'mod professjonali u li jkun hemm impetus aktar qawwi favur din l- organizzazzjoni ġdida, pero` l-punt ta' l-Onor.

Brincat kien biex ma mmorrux fl-estrem l-ieħor.

Huwa fatt evidenti, meta wieħed jikkonsidra wkoll iċ-ċirkostanzi li jinstab fihom finanzjarjament pajjiżna, li ħafna minn dawk l-entitajiet pubbliċi li twaqqfu matul dawn l-aħħar għaxar snin jew ħmistax-il sena żbaljaw il- prijoritajiet fl-operat tagħhom.

Ikolli ngħid li llum hemm entitajiet li sfortunament huma imballati b'numru ta' impjegati, u għandhom fi ħdanhom stess impjegati li m'humiex utilizzati biżżejjed.

Hemm mismanagement qawwi f'organizzazzjonijiet li sfortunatament qed iwasslu għal piżijiet finanzjarji fuq il-pajjiż.

Ma nemminx li l-arkivji nazzjonali għandha tkun organizzazzjoni li tispiċċa bħalma spiċċaw dawn l-organizzazzjonijiet li qed insemmi, u għalhekk għandna nisħqu fuq il-fatt li għandu jkun hemm kontroll assolut, anke jekk fl-istess ħin irridu naħsbu għall-futur.

Jiena xtaqt nistaqsi lill- Ministru jekk sarx xi forma ta' studju fuq x'differenza se jkun hemm fil- bżonnijiet finanzjarji ta' l-arkivji nazzjonali biex tkun tista' topera, issa li se titwaqqaf bħala entita` pubblika.

X'differenza se jkun hemm fil- pagi tal-ħaddiema, u x'differenza se jkun hemm fl-ispejjeż f'dawk l-irwoli li qabel kien jagħmilhom id-dipartiment tal-libreriji?

Se jkun hemm rwoli doppji, fis-sens li jkun hemm impjegat partikolari li forsi qabel kien impjegat tad-dipartiment u illum l-arkivji nazzjonali se jkollu jqabbad impjegat ieħor biex jagħmel l-istess xogħol?

Allura jien nħoss li l-prijorita` assoluta ta' din l-entita` hija li tinvesti fil-faċilitajiet tagħha għaliex nieqsa minn dawk il-faċilitajiet li hemm bżonn biex dawn l-arkivji nazzjonali jitmexxew b'mod professjonali.

Ma nemminx li għandha tiżdied l-ispiża fuq l-operat li tista' twassal għal nefqiet eżaġerati li ma jirrispekkjawx il-bżonnijiet ewlenin ta' l-arkivji nazzjonali.

Sar xi forma ta' studju li bih inkunu nafu d-differenzi fl-ispejjeż li se jkun hemm għallinqas fl-ewwel sena ta' l-operat tagħha?

Jekk iva, kemm se jitilgħu dawn?

X'differenza hemm fl-ammont li kien iħallas qabel il-gvern u l-ammont li se jkollu jħallas issa biex ikollna l-arkivji nazzjonali jaħdmu b'mod aktar professjonali milli hu llum?

Grazzi.

THE CHAIRMAN: Grazzi.

Il-Ministru.

ONOR.

LOUIS GALEA: Sur President, se nagħmel xi kummenti fuq dawn il- punti li għamel l-Onor.

Galdes.

M'hemmx dubbju li għandna esperjenzi ta' mismanagement fis-settur pubbliku.

Fis-settur privat, il-konsegwenzi tal- mismanagement iħallashom l-investitur privat, u ħafna drabi anke l-ħaddiema li jkunu taw is-servizz tagħhom lil dak l-investitur privat, mentri fis- settur pubbliku, il-konsegwenzi tal-mismanagement ikollu jħallas għalihom il-poplu Malti u Għawdxi.

In-nies kollha li għandhom responsabbilta` fil-gvern għandhom jipprovaw il- ħin kollu jmexxu b'għaqal – biex nuża l-kelma li uża l-Onor.

Brincat - daqslikieku flus il-poplu huma l-flus tal-familja tagħhom.

Sur President, irrid ngħid li minn dawn l-uffiċjali li jmexxu b'għaqal għandna ħafna fil- gvern.

Hawn kwantita` ta' uffiċjali pubbliċi fid-dipartimenti u ta' nies li jaħdmu f'entitajiet pubbliċi u kumpanniji kummerċjali li jaħdmu b'intenzjoni retta, b'integrita`, b'kompetenza u m'hemmx kliem ieħor ħlief li tgħid li dawn jaħdmu beyond the call of their duties.

Issa rridu naħdmu biex din l-organizzazzjoni li se tkun ġdida ma jkollhiex minn dawn l-ineffiċjenzi li semma l-Onor.

Galdes.

Pero` l-ewwelnett ejja npoġġu kollox fil-perspettiva.

Mhux mistenni li din se tkun organizzazzjoni kbira, anke meta tilħaq il-massimu tal-potenzjal tagħha.

Naqbel ħafna mal-kumment ġenerali li għamel l-Onor.

Galdes meta qal li l- importanti hu li ma mmorrux fl-estrem.

Jiena naqbel perfettament ma dan, u naqbel ukoll ma' dak li qiegħed isostni l-Onor.

Brincat li inti għandu jkollok ċerti parametri ta' konsistenza u ta' kordinament u li kemm jista' jkun kulħadd jibqa' f'dawk il-parametri.

Issa x'inhi d-differenza li se jkun hemm bżonn bejn l-arkivji nazzjonali meta kienu parti mid-dipartiment ta' l-arkivji u l-libreriji, u issa li se jsiru organizzazzjoni għalihom?

Immedjatament xejn, għaliex nerġa' ngħid, is-sitwazzjoni finanzjarja pubblika hija tali li l-gvern, avolja hemm aġenda valida, ma jistax jgħidilhom: Se nagħtikom miljun lira extra sabiex tibdew twettqu l-aġenda tagħkom.

Naħseb li hawn qbil li se jkun hemm fażi fejn il-finanzi m'humiex se jiżdiedu b'xi rittmu sostanzjali.

Aħna għaddejna emenda fil-liġi ta' l-ETC biex inkunu nistgħu nwettqu redeployment aħjar tan-nies fis-settur pubbliku milli wettaqna sal-lum.

Jekk l-arkivji nazzjonali llum għandhom Lm600,000 u s-sena d-dieħla nagħmluh Lm1.2 miljun, wieħed malajr jista' jgħid: X'waħda din, irdoppjalhom il-budget!

Imma l-mistoqsija valida trid tkun: Kif għamluh dan?

Billi qabbad impjegati li diġa` huma fis-settur pubbliku u poġġihom x'imkien ieħor peress li dan il-gvern għandu l-politika li, kemm jista' jkun, ma jiddikjarax redundancies, almenu mid-dipartimenti tal- gvern, imma li jagħmel redeployment u l-budget iċaqilqu min-naħa għal oħra.

Għaliex jekk isir hekk – u mhux bi spiża akbar għall-pubbliku Malti - se nimxu 'l quddiem fl-arkivji nazzjonali għax se jkun hemm użu aktar effettiv tar-riżorsa umana li diġa` teżisti u li diġa` qed titħallas mill-poplu Malti.

Filwaqt li ma nipprevedix li dan ir-redeployment isir fuq xi skala kbira, nawgura li l-arkivji nazzjonali jattiraw nies li diġa` huma impjegati fis- servizz pubbliku u li jkunu jistgħu jħarrġuhom u allura nkunu nistgħu ngħaddu l-paga ta' dawn l-uffiċjali lill-arkivji nazzjonali.

J'Alla li l- arkivji nazzjonali - meta jibdew jaħdmu u meta jistabilixxu l-kriterji tal- funzjonijiet tagħhom u joħorġu l-applikazzjonijiet ristretti għal dawk li diġa` huma impjegati fis-servizz pubbliku - jirnexxilhom isibu nies tajbin li jridu jittrejnjaw sabiex jiġu magħġuna fis-sengħa ta' l-arkivji.

F'dan is-sens, mhux qed nistenna żieda fin-nefqa.

Barra dan, jiena qed nistenna li l-aktar li jsir xogħol fis-sentejn li ġejjin huwa fuq id-departmental records officers.

Dawn iridu jiffinalizzaw il-funzjonijiet tagħhom eżatt kif tgħid il-liġi biex imbagħad jispjegawhom b'mod iktar ċar.

Anke hawn, ma nibqgħux fis-sitwazzjoni li jintbgħatu fir- records office ta' kull dipartiment jew enti pubblika, lil min wieħed irid, imma jintbgħatu nies li jkunu ġew magħżula wara sejħa.

U dawn se jiġu magħżula minn fost in-nies li diġa` qegħdin fis-settur tas-servizz pubbliku, u allura mhux se jinħolqu impjiegi ġodda.

Dawn jiġu mħarrġa a karigu tal-budget ta' kull dipartiment, imma għallinqas l-arkivji nazzjonali se jkollhom point of reference f'kull dipartiment li jafu eżatt min hu, u r-responsabbilta` li qed tagħti din il-liġi fuq l-inkarigu tagħhom.

Għalhekk, nerġa' ngħid, m'iniex qed nistenna li tiżdied l-ispiża fl-operat ħlief b'mod limitat u raġonevoli.

Dwar dak li qal l-Onor.

Brincat, jien nerġa' nagħmel statement.

L-ewwelnett fuq mismanagement, abbużi u ksur tal-kodiċi kriminali, jien nisma' kollox, imma fl-aħħar mill-aħħar niġġudika l-każ u mhux il-ġeneralizzazzjoni.

Jekk għandi każ bil-fatti u biċ-ċirkostanzi tiegħu, niġġudika dak il-każ, u m'hemmx dubbju li każijiet kien hawn, jista' jkun li hawn, u jibqa' jkun hawn, għax ma nemminx li fejn hemm il-bnedmin, ma jibqax ikun hemm ċerti affarijiet.

Ingħad ukoll dwar każ ta' xi ħadd li jmur part-time consultant x'imkien u jitħallas iktar mill-Prim Imħallef.

Jiena wkoll ma narahiex f'lokha li xi avukat junior jitlaq mill-Uffiċju ta' l-Avukat Ġenerali, jidħol f'enti pubblika u jispiċċa jitħallas aktar mill-attorney general bil-pagi kif konna nafuhom ta' l-attorney general.

Jiena naf li dawn il-każi ġraw, kien hemm min telaq minn ma' l-Avukat Ġenerali sabiex mar mal-korporazzjoni ta' l-iżvilupp, u kellu salarju aħjar.

Pero` ma naħsibx li dawn affarijiet ħżiena.

(Interruzzjonijiet) Mhux hekk trid tirraġuna!

Il-korporazzjoni għall-iżvilupp kellha bżonn l-expertise legali - u naħseb li nafu għal min qed ngħidu, naħseb li kien ta servizz importanti – dan seta' jitħallas dik ir-remunerazzjoni.

Kieku ġie offrut remunerazzjoni fil-livell ta' l-iskali li kienu jeżistu dak iż-żmien, probabbilment kien jiġi attirat xi avukat.

Imma kien ikun avukat li seta' jagħti lill-korporazzjoni ta' l-iżvilupp is- servizzi professjonali li kellha bżonn f'dak il-mument partikolari?

Meta jiena kont Ministru tas-Saħħa, ġejt f'sitwazzjoni li l-iżvilupp f'pajjiżna kien jirrikjedi li nġibu f'Malta konsulent ta' speċjalita` partikolari, u ridt nagħżel bejn nibqax nibgħat il-pazjenti barra minn Malta jew inħallas lil dan il-konsulent erba' darbiet daqs kemm inħallas il- paga ta' konsulenti lokali biex dan jiġi u jagħmel l-operazzjonijiet f'Malta.

Kieku nirraġuna strettament mingħajr ma nżomm il-linja ta' possibilita` ta' flessibbilita`, kif qed jgħid l-Onor.

Brincat, ma kontx inġibu, u fil-fatt kelli reżistenza.

Kienu jgħiduli li se noħloq preċedent għax se nġib Malti minn barra, se naqbeż l-iskali stabbiliti tal-gvern u se noħloq rebus.

Veru inħoloq preċedent, imma rebus ma nħoloqx, u dan kien preċedent tajjeb għax il-poplu Malti u Għawdxi kollu jaf x'serva u x'iffrankajna in the long run.

Għalhekk importanti li nkunu flessibli, u hawnhekk qal tajjeb l-Onor.

Galdes li ma rridux immorru fl-estrem ħlief fejn il-każ jiddettalek hekk.

Jien insib ruħi f'sitwazzjonijiet - anke llum – fejn l-irħis huwa għali.

Veru li ġġib in-nies bil-pagi stabbiliti tad-dipartimenti tal-gvern, imma ma tattirax il-kwalita` tan-nies ta' niċċa partikolari u fi bżonn partikolari.

Qiesna ngħidu li min jiġi impjeġat bħala part-time consultant bħallikieku kienet xi ħaġa ħażina!

Jekk dan għandek bżonnu għal sitt xhur biex jagħmel biċċa xogħol partikolari, timpjega uffiċjal pubbliku?

Jiena naqbel ma' ħafna mill-affarijiet li b'mod ġenerali qal l-Onor.

Joe Brincat.

Iva, hemm bżonn ta' ċerti armoniji u ċerti parametri.

Naqbel miegħu li hemm it-tendenza li għax huma flus pubbliċi, allura wieħed jista' jabbuża.

Il-frażi "Din mhux tar-Reġina?" ilna nafuha.

Dak li hu tar-Reġina mhux qed joħroġ minn butek, u allura tista' tisparpalja, taħli, tuża ħażin jew tieħdu lejn id-dar.

Issa flok ir-Reġina, hemm il-gvern.

Jiena ma rridx niftiehem li m'iniex favur il-kontrolli adegwati u li l-gvern irid jaħseb fihom ukoll, inkluż fl-attwazzjoni tal-budget.

Pero` jekk nara x'qed jiġri llum, nerġa' ngħid jekk wieħed jiġi biex jistabbilixxi s-salarji ta' ċerti karigi għoljin, per eżempju fl-MCAST, dawn ma jiġux stabbiliti mill-bord tal- gvernaturi ta' l-MCAST.

Dawn kellhom jibagħtu l-proposti lill- collective bargaining unit fl-Uffiċċju tal-Prim Ministru, u damu jqattgħu fihom lanqas naf kemm-il xahar.

Fil-fatt jekk tikkumpara l-pretenzjonijiet li ġew fl-ewwel istanza u x'aċċetta l-collective bargaining unit, jinduna bid-differenza li hemm.

Jiena naqbel ma' l-Onor.

Brincat li kien hemm żmien meta ma kienx hemm dan it-tip ta' proċedura, u allura kien hemm żmien meta nħolqu - u se nuża l- kelma tiegħek - anomaliji inġustifikati, imma llum il-ħabel qed jinġibed minn ħafna lati.

Illum, anke biex timpjega nbidlet il-proċedura.

Illum il- gvern daħħal politika li l-ebda entita` tal-gvern ma tista' tingaġġa nies minn barra jekk ma tgħaddix minn proċess biex tassorbi l-ewwel in-nies li diġa` hemm fis-settur pubbliku.

Mela hemm il-kontroll ġdid tal-collective bargaining unit, u l-kontroll ġdid l-ieħor li ġej minn proċess ta' redeployment ta' l-impjegati pubbliċi kollha.

Dawn huma miżuri prattiċi li l-gvern qed jieħu biex jikkontrolla l-affarijiet waqt l-attwazzjoni tal- budget.

Aktar kmieni l-Onor.

Brincat kien qal li trid il-konsistenza, għax ma jistax ikun li għandek żewġ kunsilli lokali, din in-naħa tat-triq ta' kunsill u n-naħa l-oħra tat-triq ta' kunsill ieħor, u hawn jagħmlu l-bozoz bi prezz differenti li jagħmlu tan-naħa l-oħra.

Nassigurah li jekk imur ifittex isib li dak huwa r-riżultat tal-proċess trasparenti tat-tenders li jsiru, fejn tali kunsill lokali ħareġ offerta, japplikaw diversi kumpaniji, u imbagħad jintgħażlu dawk il-prezzijiet.

Seta' jintgħażel l-irħas.

Forsi ta' l-irħas t'hemm kien ikun daqs ta' l-irħas hawn?

Ma nafx.

Meta nitkellmu fuq armonija, ejja nitkellmu fuq parametric, imma l- flessibbilita` fi ħdan dawn il-parametri trid tagħmilha.

Nerġa' ngħid li l- esperjenza tiegħi hi li hemm ħafna proċessi ta' passaturi u ta' skrutinju li meta jiġu applikati, jiġu applikati b'mod li wieħed jipprova jsib il- fattur oġġettiv, ħalli ma jagħtix spjega tipo fuq liema wieħed huwa l- irħas.

Issa jiena nistedinkom teżaminaw kull fejn intgħażel l-irħas, ibdew mill- punt fejn intgħażel l-irħas, imma tħarsux lejn hemm biss.

Morru lura, araw meta spiċċa kollox u ngħalaq kollox, u araw fejn tiġu in terms ta' nefqa, ta' cost effectiveness, ta' kwalita` u ta' project management.

Illum tant kien hawn konsistenza li min għandu jiddeċiedi kważi jibża' jiddeċiedi bl- intelliġenza, jibża' jiddeċiedi abbażi tal-curriculum vitae ta' kumpanija partikolari, tal-past performance tal-kuntratti ta' kif ġabet ruħha meta għamlet kuntratti mal-gvern, għax biex tispjegahom hemm element soġġettiv.

L-eżerċizzju tas-soġġettivita` dejjem jiġi interpretat bħallikieku min iddeċieda, ddeċieda għax kellu interess.

U allura x'jiġri?

Jiġri li wieħed jagħżel l-irħas, għax hekk ħadd ma jgħidlek xejn, la l-Ombudsman u lanqas l-awditur nazzjonali.

Imma by the time li l-poplu Malti jkun ħa dak li kellu bżonn jieħu, allura hemmhekk nibdew niltaqgħu ma' ħafna problemi, u fuq dak ħadd ma jwieġeb għax hu jgħidlek li ra l-file, u fil-file kollox preċiż.

Billi kollox preċiż fil-file!

Mela lin-nies nagħtuhom il-proġetti fil-files?

In-nies nagħtuhom il-proġetti biex jużawhom.

Dan qed ngħidu għax filwaqt li naqbel ma' l-Onor.

Joe Brincat li hawn bżonn il-kontroll kordinat, pero` ngħid li rridu nagħtu wkoll l-empowerment biex tnaqqas kemm jista' jkun il- burokrazija biex tinċentiva lill-individwi.

Ejja nieħdu l-każ ta' l-arkivji nazzjonali, li japplika għal każijiet oħrajn ukoll.

Kultant tinċentiva n-nies li jaħdmu fl-arkivji nazzjonali mhux billi tagħtihom paga aħjar, imma billi tagħtihom iċ-ċans jaħdmu.

Billi tagħti ċ-ċans li jekk wieħed se jieħu inizjattiva within l-parametri tal- funzjonijiet tiegħu, u minn din l-inizjattiva tista' tibbenefika l- istituzzjoni tiegħu, inkluż b'mod finanzjarju, tħallih jagħmilha.

Per eżempju, fil-budget nagħmlu li d-direttur tad-dipartiment tal-libreriji jrid ikollu revenue ta' madwar Lm1,000.

Issa jekk dan iħaddem skema li minflok Lm1,000 jaqla' Lm3,000, dan irid jgħaddihom fil-kaxxa ta' Malta.

Ma jistax jgħid li dawn it-Lm3,000 qalagħhom bl-inċentiva tiegħu u tal- ħaddiema li għandu miegħu, u allura se jirrinvestihom biex il-librerija takkwista, għall-argument, photocopier moderna.

Dawk irid jgħaddihom lill- fond konsolidat, imbagħad irid imur jagħmel haggling ħalli jara kif se jġib il-flus sabiex jixtri photocopier li jkollu bżonn.

Jiena ngħid li l-ħin kollu rridu nirfinaw il-mekkaniżmi tagħna tal- kontroll, u nemmen li l-gvern miexi f'din id-direzzjoni f'ħafna oqsma biex iġib dan il-kontroll.

Irridu nikkordinaw iktar, u naqbel ma' l-Onor.

Brincat li dan il-kontroll kordinat irid isir waqt l-attwazzjoni tal- budget, għax imbagħad ikun too late.

Imma fl-istess ħin, l-esperjenza tiegħi turini li hemm numru ta' oqsma ta' attivita` pubblika li l-poplu jinqeda aħjar jekk jinħoloq spazju ta' empowerment f'dawn l-oqsma.

Naturalment, meta tagħti l-awtonomija, trid toqgħod attent li mhux tajtha u tlaqtha - ġieli jsiru dawn l-iżbalji – imma l-gvern irid jibqa' jmexxi billi jibqa' jkollu kontroll tas-sitwazzjoni fi kwadru ta' empowerment u ta' liberta` li jkollha l-organizzazzjoni partikolari.

THE CHAIRMAN: L-Onor.

Roderick Galdes.

ONOR.

RODERICK GALDES: Sur President, huwa tajjeb li l-Ministru llum qed iserrħilna rasna bl-argumenti tiegħu li mhux se jkun hemm problema fir- rigward ta' tmexxija finanzjarja.

Pero` sfortunatament ikolli ngħid li anke mill-esperjenza ta' matul dawn l-aħħar snin, numru ta' entitajiet pubbliċi li twaqqfu marru lil hemm mill-funzjonijiet tagħhom.

Niftakar, per eżempju, meta twaqqfu l-kunsilli lokali.

Din kienet esperjenza ġdida u sabiħa għal ħafna minnhom, pero` fl-ewwel snin tagħhom, għax riedu jaħdmu b'risq il-komunita` tagħhom, bdew jirrikorru għal ħafna spejjeż bla bżonn li tefgħu fuqhom ċerti piżijiet.

U kien proprju l-partit Laburista li beda jisħaq fuq il-konċett ta' value for money.

Fil-fatt, imbagħad anke l-gvern Nazzjonalista stess kien ftiehem bħala partit li għandu jkun hemm kontroll sabiex innaqqsu l-ispiża li kienet għaddejja f'dan il-qasam.

Kellek ukoll numru ta' entitajiet oħrajn, fosthom il-MEPA, li bdiet b'50 impjegat fil-bidu, u llum għandna 350.

Sar mismanagement kbir f'ċerti oqsma, u llum il-budget ta' din l-awtorita` tela' għal Lm1.5 miljun.

M'iniex qed ngħid li l-arkivji nazzjonali se jkun hekk, anzi għandi fiduċja kbira fit-tmexxija eżistenti ta' din l-entita`, u jidher li min qed imexxi bħalissa jaf x'irid.

Pero`, l-biża' tiegħi huwa li f'ċerti każi meta nafu li għandek diparitment jew entita` ġdida li trid input minn esperti barranin, kultant imorru fl-estrem.

Nerġa' nsostni dak il-punt, għax din ġarrabniha u qed inġarrbuha f'ċerti dipartimenti, u l-gvern huwa konxju ta' ċerti problemi li għaddejjin f'agenziji bħal dawn, speċjalment meta nafu li anke l-arkivji nazzjonali jista' jagħti l-każ li jkollu bżonn ta' input ta' expertise li sfortunatament f'pajjiżna m'għandniex biżżejjed.

Għaldaqstant, meta ngħid li m'għandniex immorru fl-estrem l-ieħor, irrid infisser li m'għandniex nagħmlu kif għamilna fil-passat u nġibu konsulenti minn barra b'Lm25,000 paga, nitilfu l-kontroll ta' l-ispiża, u imbagħad nispiċċaw innaqqsu mill-bżonnijiet veri, jiġifieri milli ninvestu fil- faċilitajiet, biex nagħmlu tajjeb għal dik in-nefqa żejda li saret.

Hu tajjeb li nsostniha din, għax din rajniha fir-rigward tal-Fondazzjoni ta' l- Iskejjel t'Għada.

Konna ġejna hawnhekk, tkellimna favur din il-fondazzjoni u imbagħad wara xi sentejn, rajna x'sarrfet din.

Allura importanti li nsostnu dan il-punt.

Ejjew naħdmu ħalli din l-entita` nagħtuha dak li jixirqilha u dak li għandha bżonn, ħalli anke fl-ewwel estimi li tippreżenta lil dan il-Parlament, ikunu estimi li jirrispekkjaw il- bżonnijiet tagħha biex ma niġux wara għaxar snin u nindunaw li kellna problema fil-management ta' l-awtorita` jew fondazzjoni.

Għandu jkun hemm ċertu kontroll li jassigura li jkollna tmexxija professjonali fis-settur finanzjarju marbut mat-tmexxija ta' din l-organizzazzjoni.

THE CHAIRMAN: L-Onor.

Brincat.

ONOR.

JOSEPH BRINCAT: Sur President, waqt li konna qegħdin nitkellmu għadda l-Ministru Tonio Borg, u dan fakkarni li meta jiena u hu konna mmorru Strasbourg flimkien ma' ex-Clerk Assistant tal-Kamra, John Tonna, aħna konna noqogħdu fir-Relais de Strasbourg.

Ovvjament, kien iħallas il- gvern għal din il-lukanda u għalkemm ma kenitx xi lukanda gran che, kienet komda, deċenti u taqdina għax-xogħol li konna nagħmlu.

Kien hemm ħaddieħor pero`, li kien irid imur f'lukanda fejn għandhom is- swimming pool, u ovvjament anke f'dak il-każ iħallas il-gvern.

Ċertament li l-gvern ma kienx iħallas għall-lukanda tagħna daqs kemm iħallas għal- lukandi oħra, u allura mhux kull irħis hu għali.

Kont sorpriż ħafna fil- bidu meta konna mmorru fl-aqwa lukanda li kien hemm, is-Sofitel, fejn kienu jmorru l-konservattivi Ingliżi.

Issa aħna konna nitkellmu fuq is- sitwazzjoni ta' Malta ma' l-Ingliżi - li kienu jmorru l-lukanda de France li kienet bħal Relais de Strasbourg - u mal-Ġermaniżi - li kien l-aktar pajjiż sinjur li kien hemm – u dawn qalulna: Intom titkellmu b'dan il- mod meta l-Membri tagħkom imorru s-Sofitel?

Issa huma kienu qegħdin f'lukanda deċenti imma ċertament mhux lussusa.

Kien jeħodielhom il-gvern, u jpoġġi l-membri tiegħu hemm.

Jekk tmur tara l- United Nations, tinduna li l-aktar ambaxxati li jarmu l-flus u jarmaw bil- lussu huma dawk ta' l-iktar pajjiżi fqar li hawn fid-dinja.

La qed tamministra flus il-poplu, trid tagħti rendikont lill-poplu daqs li kieku qed tonfoq minn tiegħek stess.

Issemmiet photocopier għal-librerija pubblika.

Dażgur li jkun hemm bżonn photocopier, imma imbagħad issib photocopier daqs dinja għal uffiċċju ta' ħamsa min-nies, u imbagħad f'uffiċċju li għandu bżonn photocopier għal mitt persuna, ma tkunx hemm, jew tkun dejjem out of order.

Ix-xeħħa m'hijiex għaqal, imma l-għaqal huwa għaqal, u hawn hi d-differenza.

Jiena veru li forsi nitkellem b'mod goff meta ngħid li kulħadd reppublika għalih u kulħadd president ta' dik ir-repubblika.

Jiena qed ngħid li dawn huma flus il-poplu, dawn se jkollhom il-bord tagħhom jiddeċiedi għax awtonomu, imma awtonomi fil-qasam tagħhom.

Fil-finanzi tagħhom mhux awtonomi dawn, u ċerta konsistenza għandu jkun hemm.

Anke fil-familja hekk isir.

Jekk għandek tlett itfal, ma tistax lit-tifla l-kbira tixtrilha kollox tad-ditta, għax hekk trid, u liż-żgħir tixtrilu mill-monti, għax ma jgħid xejn.

Għandu jkun hemm ċertu konformita`, u dak li għandu jsir irid isir.

Semma l-isptarijiet il-Ministru, u ngħid li iva, hemm bżonn li ċerti affarijiet fl-isptarijiet ikunu l-aħjar li jistgħu jkunu.

Imma ma niħux gost nisma li ċerti affarijiet essenzjali ta' l-isptar ma jinxtrawx, u imbagħad l-istess sptar imur jikri s-servizz mingħand sptar privat, għax ġo l-isptar m'hemmx l-apparat għalih.

Dawn l-affarijiet m'għandhomx isiru, u kollox għandu jsir bil-galbu u bil- għaqal skond is-sitwazzjoni tal-pajjiż, u mhux kulħadd jaħseb li ladarba ingħata l-budget, jista' jagħmel li jrid u ħadd jgħidlu xejn.

Grazzi.

THE CHAIRMAN: L-Onor.

Mario Galea.

ONOR.

MARIO GALEA: Sur President, naqbel ma' dak kollu li kien qed igħid l-Onor.

Brincat, ħlief meta semma l-biċċa ta' l-isptar.

Sa fejn jien informat, u naħseb li għandi kuntatti mhux ħażin fl-isptar, l-okkażjonijiet meta l-gvern jikri s-servizz mingħand il-privat huwa meta l-apparat tiegħu jkun bil-ħsara.

Per eżempju, dan ġara meta l-MRI kienet bil-ħsara - riedu jiġu technicians minn barra biex isewwuha u issa ġiet upgraded - u allura l- MRIs li kienu urġenti għamluhom fil-privat.

Imma din m'hijiex regola, hija eċċezzjoni li ssir meta l-apparat ikun bil-ħsara.

THE CHAIRMAN: Grazzi.

Aktar rimarki?

(Onor. Membri: No) Il-mistoqsija hija klawsola 23.

Dawk favur?

(Onor. Membri: Aye) Dawk kontra?

Agreed.

Klawsola 23 għaddiet nem. con. u ġiet ordnata biex issir parti mill-Abbozz ta' Liġi.

THE CHAIRMAN: Grazzi.

Sar il-ħin.

Il-Kamra rriżumiet u l-President tal-Kumitat talab il-permess sabiex il- Kumitat jerġa' jiltaqa'.

MR SPEAKER: Sar il-ħin.

Il-Viċi Prim Ministru, jekk jogħġbu, iressaq l- Aġġornament.

AĠĠORNAMENT

ONOR.

TONIO BORG (Viċi Prim Ministru u Ministru tal-Ġustizzja u Intern): Mr Speaker, nipproponi l-Aġġornament tal-Kamra għal nhar it-Tlieta, 19 ta' April 2005 fis-6.00 p.m. b'din l-aġenda:

Ordnijiet tal-Ġurnata

Abbozz ta' Liġi dwar Arkivji Nazzjonali – Kumitat (Kont.);

Abbozz ta' Liġi li jemenda l-Att dwar is-Sħubija ta' Malta fil-Bank Ewropew għar-Rikostruzzjoni u l-Iżvilupp - Tieni Qari; u

Abbozz ta' Liġi li jemenda l-Kodiċi Kriminali - Kumitat Permanenti.

Abbozz ta' Liġi dwar ir-Reġistru Ċentrali - Kumitat Permanenti.

MR SPEAKER: Grazzi.

Rimarki?

L-Onor.

Roderick Galdes.

ONOR.

RODERICK GALDES: Mr Speaker, illum fid-diskors tiegħi se nikkonċentra dwar bżonnijiet li jirrigwardaw il-kostitwenza tiegħi.

Qed nirreferi b'mod partikolari għal area fil-lokalita' ta' Ħal Qormi li fil- fehma tiegħi għandha bżonn li aħna bħala parlamentari nindirizzaw il- bżonnijiet tagħha, speċjalment meta nafu l-problemi li għaddiet minnhom f'dawn l-aħħar snin.

Qed nirriferi għall-area tal-Wied ta' Ħal Qormi u t- toroq tal-madwar.

Pjuttost ikolli ngħid li hemmhekk jgħixu numru ta' familji li matul iż-żmien għaddew minn problemi fir-rigward ta' l-għarar li seħħ f'dawk in-naħat u ġarrbu diversi ħsarat mhux biss fil-proprjeta' tagħhom, iżda anke fil-każ tat-trawma psikoloġika li għaddew minnha.

Apparti minn hekk, din l-area fl-2003 ġarrbet ħsarat infrastrutturali konsiderevoli, tant li l-kunsill lokali ma setax jieħu l-miżuri meħtieġa għax ma kellux il-finanzi disponibbli.

Dak iż-żmien jien kont sindku ta' din il-lokalita' u niftakar li konna ħadna l-inizjattiva li niltaqgħu ma' diversi ministri li kienu nkarigati kemm mix-xogħol infrastrutturali li kellu jsir b'emerġenza minħabba din il-kwestjoni u anke minħabba li l- ministru li dak iż-żmien kien inkarigat mill-arterji u mit-toroq li jgħaddu minn dawn l-akkwati, kien għamlilhom numru ta' proposti li kellhom jittieħdu sabiex isseħħ riġenerazzjoni infrastrutturali ta' dan il-post.

Matul is-snin diversi ministri taw il-commitment tagħhom f'dan ir-rigward, imma minkejja dan baqa' ma sar xejn - illum il-ġurnata ħafna minnhom niltaqa' magħhom f'dan il-parlament – jew nistgħu ngħidu ftit li xejn ma twettaq minn dawk il-wegħdiet li saru meta kont għadni sindku ta' din il- lokalita'.

In-numru ta' proposti li kien ressaq il-kunsill lokali dak iż-żmien kienu jinvolvu l-introduzzjoni ta' water culvert li kellu jilqa' l-ilma tax-xita' li ma jkunx nieżel bi kwantita' qawwija bħall-għarar, iżda li jkun għaddej kontinwament minn din l-akkwata li ċertament ikun ta' inkonvenjent kontinwu għal dawk li jkollhom bżonn jaqsmu minn din iż-żona.

L-iskop ta' dan il- culvert hu li kemm jista' jkun inaqqas l-impatt ewlieni minn fuq ir- residenti nnifishom.

B'din il-proposta kien se jiġi mtaffi ħafna minn dan l-inkonvenjent għaliex kien se jnaqqas ħafna minn dak l-ilma li kien jgħaddi fit-triq billi jidħol f'dan il-culvert u awtomatikament jintefa' lejn in-naħa tal-Marsa biex ikompli għaddej ma' l-ilma tax-xita'.

Min-naħa tiegħu, il-ministru responsabbli mit-toroq dak iż-żmien l-Onor.

Ċensu Galea kien ta l-commitment tiegħu li dawn ix-xogħlijiet isiru.

Tant hu hekk li l- awtorita' kienet ħarġet l-approvazzjoni tagħha għal dawn ix-xogħlijiet bi stimi u nbeda l-proċess tal-ħruġ ta' numru ta' tenders.

Niftakar ukoll li fil-każ tal-footbridge li kien twaqqa' bl-għarar, kienet saret talba formali min-naħa tal-kunsill lokali sabiex dan jerġa' jinbena mill-ġdid.

Dak iż-żmien kienu saru diversi laqgħat mal-Ministru Ċensu Galea li kkommetta ruħu sabiex isiru dawn ix-xogħlijiet, iżda għal xi raġuni l- awtorita' dwar it-trasport li suppost hija nkarigata mill-aspett infrastrutturali li jikkonċerna t-triq ewlenija li hemm f'dawn in-naħat, waqfet fil-proċess tat-tendering u ma baqgħetx għaddejja bix-xogħlijiet.

Jiddispjaċini li żona bħal din li sa minn żmien il-Kavallieri kienet żona residenzjali kwieta li ma tilqax dak l-ammont ta' traffiku li jeżisti llum, żviluppat f'wied li sar arterja prinċipali li minnu qed jgħaddu diversi vetturi.

Kif taf l-awtorita', l-ammont ta' vetturi li jgħaddu kuljum minn din iż-żona jlaħħaq madwar 6,000 vettura fil-perijodu ta' 24 siegħa u ninsab żgur li din iċ-ċifra tikkompara ma' ħafna by-passes ewlenin f'pajjiżna.

Dan jindika li hemm problema akuta ta' traffiku li tista' tħalli effetti negattivi fuq ir-residenti li jgħixu f'din l-akkwata, imma jkolli ngħid li kemm il-ministeru u kif ukoll l-awtorita' dwar it-trasport dejjem injoraw dan il-fatt.

Illum il-ġurnata smajna li l-awtorita' beħsiebha tiċċaqlaq fuq il-kwestjoni tal-pedestrian crossings li hemm bżonn isiru f'din l-akkwata, iżda żgur li dan m'huwiex biżżejjed in kwantu tax- xogħlijiet li hemm bżonn li jsiru.

Il-proposti li kienu tressqu fil-kunsill lokali f'dawk iż-żmenijiet u li saru diversi drabi minn ministri konċernati differenti - hawn irrid insemmi l-Ministru Ninu Zammit li kienet saritlu proposta biex il-mogħdijiet tal- widien li hemm f'Wied is-Sewda ssirilhom manutenzjoni minħabba l-ħsarat li kienu ġarrbu wara dan l-għarar - sal-lum għadhom ma twettqux.

Dawn il- wegħdiet saru biss bil-fomm, pero' meta l-ministru jkun qed jitkellem ma' awtorita' jew ma' kunsill lokali, li huwa gvern lokali, jeħtieġ li għallinqas ikollu ċertu commitment li jorbot bi żmien partikolari meta għandu jsir ix-xogħol.

Jien bilfors irrid insemma' l-karba tar-residenti meta naf li f'dawn is-snin ta' tmexxija ta' gvern Nazzjonalista din l-area baqgħet tingħata l-ġenb.

Kif nafu jeħtieġ li din l-area tingħata l- importanza li jixirqilha kemm fir-rigward ta' infrastruttura u anke minħabba ħteġijiet soċjali li qegħdin iwasslu għal problemi kbar.

Inkompli nisħaq fuq il-punt li anke f'dan il-proġett li kien ġie ppreżentat min-naħa tal-kunsill lokali jeħtieġ li jimxi 'il quddiem.

Ma nistgħux nibqgħu fis-sitwazzjoni – fil-fatt fil-ġimgħat li għaddew għamilt diversi mistoqsijiet parlamentari - fejn din l-awtorita' għadha ma tatx risposta definittiva ta' x'se jsir f'dan il-wied partikolari li llum sar problema kbira għar-residenti nnifishom minħabba l-ammont ta' traffiku li jgħaddi minn dawn in-naħat.

Għalhekk jeħtieġ li b'mod konkret ikun hemm policy ċara fejn tittieħed azzjoni u tingħata direzzjoni dwar dan il-wied.

Fil-jiem li għaddew konna qed nitkellmu fuq l-arkivji nazzjonali u kelli l- okkażjoni li mmur sa Santu Spirtu fejn qallibt il-pjanti u l-mapep l-antiki li jmorru lura sa żmien il-Kavallieri u l-bidu ta' żmien l-Ingliżi u sibt li l-infrastruttura ta' din l-area partikolari ma kenitx ippjanata għal triq bħal din.

Din pjuttost kienet meqjusa bħala river area għaliex minn hemm kien jgħaddi wied li llum huwa wieħed mill-akbar widien li għandu pajjiżna.

Ċertament li l-bidliet li għaddiet minnhom din l-area f'dawn l- aħħar għaxar snin wassluha għal żieda fl-impatt qawwi li qegħdin iġarrbu r- residenti bħalissa.

Jien inkompli nisħaq li ma jistax ikun li r-residenti tal-wied jibqgħu jgħixu f'din is-sitwazzjoni fejn lanqas għandhom miżuri tajbin sabiex ikunu jistgħu jaqsmu minn naħa għall-oħra ħalli jmorru fiċ- ċentru tal-lokal fejn il-Knisja ta' San Ġorġ.

Ma nistgħux inħallu sitwazzjoni fejn l-ammont ta' traffiku f'dawn in-naħat qed ikompli jiżdied, meta nafu li x-xogħlijiet ta' Triq l-Imdina għaddejjin b'mod kajman u qegħdin iwasslu għal traffic diversions qawwija li qed ħallu impatt negattiv mhux biss in kwantu ta' air pollution iżda wkoll ta' ħsara u periklu għas-saħħa ta' dawn ir-residenti.

Min-naħa tiegħi qiegħed nisħaq dwar il-bżonn li l-gvern jieħu azzjoni.

Ma nistgħux niġu hawnhekk niftaħru dwar kemm l-affarijiet mexjin sew, anke fil- qasam ta' l-ambjent, meta nafu li ċerti żoni li huma ta' importanza għall- ambjent Malti li servew lill-pajjiż għal diversi snin mill-aspett ambjentali, illum il-ġurnata warrabnihom u tajnihom il-ġenb.

Il-problema hi li min-naħa tal-gvern ma rajniex commitment serju f'dak li għandu x'jaqsam max-xogħlijiet.

Għaldaqstant nisħaq li dawk il-proposti li saru f'dawk iż-żmenijiet u l-commitments li taw id-diversi ministri għandhom jibdew jitwettqu.

L-obbligi li għandha l-awtorita' dwar it-trasport huma li tibda toħroġ it-tenders fuq xogħlijiet li huma diġa' ppjanati u stmati.

Jeħtieġ li fix-xhur li ġejjin din l-area partikolari tingħata l-importanza meħtieġa min-naħa tad-dipartiment għax dan m'huwiex xogħol li jista' jagħmel il-kunsill lokali minħabba l-limitazzjoni finanzjarja li għandu.

Ma nistgħux inħallu sitwazzjoni fejn għandek wied bħal dan li llum sar arterja prinċipali, bħalma hija t-triq li kienet il-Wied ta' Birkirkara, fejn minn naħa hemm wied li tajnih ir-riżorsi u l-miżuri kollha f'dak li għandu x'jaqsam mat-traffic calming measures, fosthom it-traffic lights u s- sistema ta' storm water alarm li għabbejnih biha għax huwa ċentru kummerċjali, imbagħad minn naħa oħra għandek wied li apparti li huwa traffikuż u għandu importanza ndustrijali – f'dawn in-naħat hemm ċerti warehouses u l-inġenji għaddejjin kontinwament - m'għamilnilux il-miżuri meħtieġa sempliċement għaliex qegħdin ngħidu li huwa wied u allura ma jreġix.

Dan huwa argument li ġabet l-awtorita' dwar it-trasport f'dawn l- aħħar snin fejn wieħed mill-widien qed tgħidlu li huwa wied, imbagħad it- triq ta' Birkirkara li huwa wied proprja qed tgħidlu li huwa triq.

Naħseb li dan jikkonfliġġi ħafna, speċjalment mal-policies li jeħtieġ tieħu din l- awtorita' dwar it-trasport.

Mr Speaker, ma rridx indum għax warajja hawn il-kollega tiegħi li jrid jagħmel l-aġġornament tiegħu.

Għaldaqstant nixtieq nerġa' nisħaq fuq il- punt li l-commitments li daħal għalihom il-gvern jew li ta lill-kunsill lokali bil-miktub, għandhom jitwettqu mill-aktar fis possibli b'risq is- saħħa u l-bżonnijiet ta' dawn ir-residenti partikolari.

Nirringrazzjak.

MR SPEAKER: Grazzi.

Aktar rimarki?

L-Onor.

Anġlu Farrugia.

ONOR.

ANĠLU FARRUGIA: Mr Speaker, nibda biex ngħid li l-bieraħ spiċċa l- kunsill ġenerali tal-partit Nazzjonalista u jien bħal kull Malti ieħor li nħobb lil dan il-pajjiż – ovvjament qiegħed fil-bankijiet ta' l- oppożizzjoni, pero' ċertament għandi interess biex nara x'inhu jsir ukoll fil-kamp l-ieħor – ħassejtha stramba li bħala pajjiż fejn se niffaċċjaw deċiżjoni dwar it-trattat kostituzzjonali ta' l-Unjoni Ewropea, li bilfors irid jiġi dibattut bl-aktar mod serju, bl-aktar mod oġġettiv u bi mħuħ li janalizzaw dokument ta' aktar minn 300 faċċata ta' provvedimenti ta' natura kostituzzjonali ...

Aħna bħala partit Laburista fl-oppożizzjoni jidhrilna b'mod ġust illi din għandha tkun diskussjoni matura li tilħaq il-livell tagħha meta finalment jiġi deċiż kif għandu jittieħed il-vot fil-konfront ta' dan it-trattat kostituzzjonali, iżda l-partit Nazzjonalista fil-gvern ma jħossx li għandu jiftaħ id-diskussjoni fost il-kunsilliera parlamentari u fost il-membri ta' l-esekuttiv.

Wara t-tlett ijiem xogħol tal-kunsill ġenerali tal-partit Nazzjonalista, ħadd minnhom ma lissen kelma waħda dwar dan it-trattat kostituzzjonali, filwaqt li pajjiżi oħra qegħdin fl-aqwa tal-kampanja tagħhom jiddiskutu dwar x'deċiżjoni se jieħdu fuq dan it-trattat.

U jien nistaqsi għaliex din l-attitudni hekk laxka min-naħa tal-partit Nazzjonalista, fejn kollox qed jittieħed for granted mingħajr ma qed jagħtu ċans lin-nies tagħhom jiddiskutu kif se tkun il-kostituzzjoni Ewropea għall- 25 pajjiż membru.

Jien ngħid li huwa nuqqas serju ta' demokrazija li partit ma jagħtix ċans lin-nies tiegħu jiddiskutu t-trattat kostituzzjonali ta' l-Unjoni Ewropa.

Ma niddejjaqx ngħid li naf b'backbenchers minn dan il-parlament li għandhom riservi kbar fuq ċerti affarijiet.

Min-naħa l-oħra, din l-attitudni hija a feather in our cap għalina tal-partit Laburista li qed niddibattu bl- iktar mod serju u bl-iktar mod miftuħ.

Dan id-dibattitu matur se jkompli għaddej fil-ġimgħat u fix-xhur li ġejjin biex finalment bħala partit nieħdu deċiżjoni fl-interess nazzjonali u fis-salvagwardja tal-kostituzzjoni ta' pajjiżna.

Dan żgur se jseħħ wara diskussjonijiet serji fi ħdan il-partit Laburista, Sur President.

Għalija li jiġi l-prim ministru jgħid li hu lest li jitlef basta jagħmel il- ġid ma tagħmilx sens.

Lill-Onor.

Gonzi ngħidlu li m'għandux għalfejn jinkwieta għax ġid m'hu ġej xejn waqt li l-problemi qegħdin dejjem jikbru.

Dalwaqt jasal l-1 ta' Mejju li jfakkar Jum il-Ħaddiem, meta kulħadd jaf x'inhi l-qagħda ekonomika tal-ħaddiema.

Dawn in-nies xogħolhom huwa mhedded u ma jistgħux jitkellmu għaliex jibżgħu li jitkeċċew mix-xogħol.

U dan wara li naqqsulhom il-ġranet tal-leave u qatgħulhom l-overtime.

Allura ngħid jien: Għaliex il-gvern mhux qed iħalli l-affarijiet għal diskussjoni serja fost il-partitarji u n-nies tiegħu?

Ovvjament ir-risposta hija waħda, Sur President.

Fil-kunsill ġenerali tal-partit Nazzjonalista - dak il-partit popolari li tant nisimgħuh jgħid li jemmen li għandu jabbraċċa l-klassijiet kollha, il- klassijiet tan-nofs, tal-ħaddiema eċċ. – lanqas biss smajna li każi li issa tqajmu f'sede Ewropea – dawn il-każi ressaqthom jien stess personalment u ġibthom għad-diskussjoni ma' sħabi fil-Parlament Ewropew u mal-grupp Soċjalista Ewropew - fejn l-Ewropej tkażaw li dan il-pajjiż għad baqagħlu residue ta' kawżi li huma deċiżi mill-qrati tagħna li dan il-gvern għoġbu ma jimplimentax ...

Mhux biżżejjed li jkun hawn min iġib l-iskuża li minħabba kwestjoni ta' provvediment kostituzzjonali - għax uħud minnhom ikunu jridu jgħaddu mill-PSC u l-PSC tista' ma taqbilx mad-deċiżjoni tat- tribunal għall-investigazzjoni ta' l-inġustizzji – m'għandniex nipproċedu.

Ir-rimedju xorta qiegħed hemm għaliex jekk ma tistax tagħti rimedju ta' backdated promotion tista' tagħti kumpens fi flus, bħalma rnexxielu jagħmel il-partit Nazzjonalista fil-gvern dwar dawk il-każi li kienu tressqu quddiem il-kummissjoni għall-investigazzjoni ta' inġustizzji.

Għax sarulu complaints minn dawk in-nies li dehrilhom li ma ħadux biżżejjed, fil-budget ta' tliet snin ilu imressaq mill-Onor.

John Dalli, kienet ġiet ivvotata s- somma ta' Lm300,000 biex jitqassmu f'ċekkijiet ta' Lm5,000-il wieħed lil dak u lill-ieħor.

Allura għal dawk hemm, imbagħad dawn il-ftit Laburisti - uħud minnhom forsi m'humiex Laburisti imma żgur m'humiex Nazzjonalisti attivi - qed jiġu njorati, Sur President.

Meta jien u sħabi ta' l-oppożizzjoni għamilna l-press conference wara li ġejna mill-Parlament Ewropew, stedinna lill-Onor.

Lawrence Gonzi u għamilnihielu ċara li dawn huma każi li hu m'għandux x'jaqsam magħhom għax dawn huma wirt mill-gvern ta' qablu.

Il-prim ministru għandu jibda carta bianca mal-poplu Malti jekk verament jippreferi jitlef l-elezzjoni basta jagħmel il-ġid lill-poplu Malti.

U din tkun a feather in his cap li huwa jonorahom u jgħid: Isma', tibqgħux tmorru l-Ewropa, m'għandkomx għalfejn ittellgħu iktar każi bħalma hemm fil-lista - fil-fatt diġa' tellajna l- ewwel 19-il kawża u għad fadal numru akbar minn dawk li tellajna - u hekk Dr Gonzi joħroġ ta' raġel mal-Maltin kollha u f'dan il-pajjiż naqtgħu l- inġustizzji kollha u nibdew with a clean slate.

Hekk jixraqlu dan il- pajjiż, bħalma jixraqlu li ċerti anomaliji - l-Onor.

Roderick Galdes tkellem fuq id-distrett ta' Ħal Qormi u semma diversi każi u nifraħlu għall- ħidma li qed jagħmel hemmhekk - ċerti bye-laws, ċerti avviżi legali li ma jagħmlux sens ...

Jien immur fil-ġżira t'Għawdex b'mod regolari għaliex huwa wieħed mir- reġjuni f'Malta li nħobb inżur, kemm minħabba x-xogħol tiegħi mil-lat professjonali u anke minħabba li nammira l-poplu Għawdxi għall-mod kif imexxi, poplu ħawtiel u għandu l-inġenwita' li joħloq fih innifsu.

Ngħid għalija mhux sew li waqt li tkun tiela' t-telgħa tax-Xemxija, tiela' mhux nieżel, jagħmlulek speed camera biex jaraw jekk taqbiżx il-45km/hr.

Għaliex biex titla' t-telgħa tax-Xemxija ma tistax issuq b'iktar minn 45km/hr?

Dan l-ispeed limit jagħmel sens jekk tkun nieżel 'l isfel, minħabba l- probabbilta' li toħloq inkonvenjent għat-traffiku, imma mhux meta tkun tiela'!

U din mhix multa ta' Lm5 jew Lm10 imma ta' Lm30.

Dawn l- affarijiet ma jagħmlux ġid lil pajjiżna.

U min qed jagħmilhom dawn?

Qed ngħid għall-kunsill lokali ta' San Pawl, qed ngħid għall-awtorita' dwar it- trasport u qed ngħid għall-gwardjani lokali.

Meta xi ħaġa tkun inġusta hija inġusta dejjem.

Aħna l-avukati ngħidu: Liġi inġusta iksirha!

Dan mhux sew għax qed isofru ħafna ħaddiema li fil-parti l-kbira tagħhom ikunu fuq xogħol.

Kieku tkun xi Sunday driver din tagħmel sens, imma dan l- ispeed limit m'hu abbinat ma' l-ebda ġurnata partikolari u se teħilha dejjem.

Għalhekk jien niġbed l-attenzjoni ta' dan il-parlament biex l- awtoritajiet konċernati jaraw li jieħdu l-passi meħtieġa.

Mr Speaker, l-istess ikolli nirrimarka dwar il-European Court of Justice.

Jien bħal sħabi kollha irċevejt korrespondenza wara li għamilt kuntatt ma' l-avukat Taljan Alfonso Luigi Marra u dan id-dokument bgħattu lill-membri parlamentari kollha.

Huwa tajjeb li wieħed jirrifletti dawn il-ħsebijiet mingħajr ma ssir l-ebda kritika lill-istituzzjonijiet ta' l-Unjoni Ewropea għaliex jien wieħed minn dawk li nemmen li ladarba pajjiżna qiegħed fl- Unjoni jrid jaħdem.

Din m'għadhiex kwestjoni fejn irridu niddeċiedu jekk nidħlux jew le.

Issa wara li l-poplu tkellem, aħna sirna membri attivi ta' l-Unjoni Ewropea, fejn niġu mistiedna nagħtu l-preżentazzjoni tagħna fil- parlament nazzjonali u jkollna l-opportunita nieħdu sehem anke barra minn Malta, per eżempju fil-committee of civil liberties fi ħdan il-Parlament Ewropew.

Per eżempju, dan l-aħħar kont mistieden għal seminar internazzjonali dwar iż-żamma ta' l-ordni pubbliku li kien indirizzat minn Franco Frattini, fejn anke tajt il-veduti tiegħi dwar il-kwestjoni tar- regional court of justice u dwar nies li jkunu ssuspettati li jkunu nvoluti fit-terroriżmu.

Hawnhekk bilfors ikolli nagħmel riferenza għall-paragrafu fejn fil-qorti tal-Prim'Istanza tal-European Court, minn kull mitt kawża li jiġu ppreżentati biex il-qorti tiddeċiedi għandhiex tidħol biex tisma' l-kawża jew le – jiġifieri kawżi li jkunu kontra l-Istat, ngħidu aħna Anġlu Farrugia kontra Malta - tmienja biss qegħdin jiġu aċċettat, sistema which is raising a few eyebrows legali, anke min-naħa ta' Alfonso Luigi Marra u oħrajn.

Jekk kemm-il darba rridu li l-Unjoni Ewropea b'dan il-poter li għandha li tagħmel ġustizzja ...

Naturalment irridu ngħidu li l-ġustizzja li wieħed jistenna li jkollu minn din l-istituzzjoni, trid tingħata ġustifikazzjoni tagħha.

Għax jista' jkollok każi bħal dawk li aħna ngħidulhom short tales, favoli qosra li ma jkunux spjegabbli, fejn pajjiż ikun iktar b'saħħtu minn ieħor dwar jekk partikolari issue għandhiex tkun waħda minn dawk it-tmienja li jiġu aċċettati jew le.

Irridu nammettu li hemm il-preżenza ta' mħallfin minn kull pajjiż u dan l-element ta' negative approach ma tistax tinjorah.

Iva, Sur President, jien nemmen li dan il-pajjiż għandu jaħdem bi sħiħ fl- Unjoni Ewropea, imma m'għandniex noqogħdu lura milli nagħmlu l-kritika tagħna biex nippruvaw intejbu dawk l-istituzzjonijiet li nipparteċipaw fihom.

Nirringrazzjak.

MR SPEAKER: Grazzi.

Il-Kamra hija aġġornata għal għada t-Tlieta, 19 ta' April 2005 fis-6.00p.m. bl-aġenda kif komunikata mill-Viċi Prim Ministru.

Fid-9.30 p.m. il-Kamra aġġornat mingħajr ma saret il-mistoqsija.

MISTOQSIJIET GĦAL TWEĠIBIET ORALI MWIEĠBA BIL-MIKTUB

SKEJJEL – GĦALLIEMA GRADWATI

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid jekk hemmx għalliema gradwati fil-qasam tal-primarja li qed ifittxu xogħol?

Jista' jgħid kemm hemm għalliema gradwati fil-qasam sekondarju u f'liema suġġett qed ifittxu xogħol?

ONOR.

LOUIS GALEA: Informat li sa l-aħħar ta' Jannar 2005 kien hemm sitt għalliema gradwati jfittxu xogħol u li qed jirreġistraw ma' l-ETC.

Il- preferenza ta' xogħol li qed ifittxu hija:

|KWALIFIKA |PRIFERENZA TA' | | |XOGĦOL | |B.ED.HONS |teacher in sec educ | |B.ED.HONS. |teacher in sec educ | |P.G.C.E. |care worker | | |institution based | |P.G.C.E. |Manager human | | |resources | |P.G.C.E. |sales representative| |P.G.C.E. |teacher in sec educ |

ĊENTRI SPORTIVI

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid liema huma ċ-ċentri sportivi li jaqgħu taħt ir-responsabbilta' tal-gvern jew tal-kunsill għall-isport jew xi korp ieħor maħtur mill-gvern?

Kemm hemm impjegati full-time u part-time ma' kull ċentru sportiv?

Kemm kienet l-ispiża f'pagi u salarji matul dawn l-aħħar erba' snin, inkluż overtime?

Jista' jgħid kemm kienet l-ispiża totali sabiex inbnew iċ-ċentri?

Jista' jgħid ukoll kemm kienu l-ispejjeż marbuta ma' maintenance?

ONOR.

LOUIS GALEA: Informat li ċ-ċentri sportivi li jaqgħu taħt ir- responsabbilta' tal-kunsill għall-isport huma dawk tal-Marsa u tal- Kottonera, kif ukoll il-pixxina nazzjonali f'Tal-Qroqq.

Fil-kumpless sportiv tal-Marsa hemm 24 impjegat full-time, wieħed minnhom impjegat direttament mill-IPSL.

Fil-kumpless sportiv tal-Kottonera hemm għaxar ħaddiema full-time, tnejn minnhom impjegati direttament mill-IPSL.

Fil-pixxina nazzjonali f'Tal-Qroqq hemm 26 persuna full-time u wieħed part- time, wieħed minnhom impjegat direttament mill-IPSL.

Il-kunsill għall-isport irċieva l-ewwel tranche ta' flus mingħand il-gvern fid-9 ta' Lulju 2003 u għaldaqstant kien minn din id-data li l-kunsill għall-isport beda jħallas il-pagi.

Bejn Lulju u Diċembru 2003 intnefqu Lm108,661 f'pagi, maqsumin hekk:

|Kumpless sportiv |Lm 6,958 | |Cottonera | | |Kumpless sportiv Marsa| | | |74,228 | |Pixxina nazzjonali | | | |27,475 |

Fis-sena 2004 ntnefqu Lm299,276 f'pagi, maqsumin hekk:

|Kumpless sportiv |Lm 32,376| |Cottonera | | |Kumpless sportiv Marsa| | | |137,947 | |Pixxina nazzjonali | | | |128,953 |

Bejn Jannar u Marzu 2005 intnefqu Lm70,693 f'pagi, maqsumin hekk:

|Kumpless sportiv |Lm 10,749 | |Cottonera | | |Kumpless sportiv Marsa| | | |28,918 | |Pixxina nazzjonali | | | |31,026 |

Informat ukol li fil-perjodu bejn l-1 ta' Marzu u t-30 ta' Settembru, 2003 il-kunsill għall-isport kellu spiża globali ta' Lm16,798 fuq maintenance, filwaqt li fit-12-il xahar ta' wara l-ispiża kienet ta' Lm90,985.

Fir-rigward ta' maintenance u upkeep mill-1 ta' Marzu sat-30 ta' Settembru, 2003 kien hemm din l-ispiża:

|Kumpless sportiv |Lm12,265 | |Cottonera | | |Kumpless sportiv Marsa | | | |4,319 | |Pixxina nazzjonali | | | |214 |

Mill-1 ta' Ottubru sat-30 ta' Ottubru, 2004 kien hemm din l-ispiża:

|Kumpless sportiv |Lm16,008 | |Cottonera | | |Kumpless sportiv Marsa | | | |29,877 | |Pixxina nazzjonali | | | |45,100 |

ĊENTRI SPORTIVI

L-ONOR.

CARMELO ABELA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid liema huma ċ-ċentri sportivi li jaqgħu taħt ir-responsabbilta' tal-gvern jew ta' xi korp ieħor maħtur mill-gvern, bħall-kunsill għall-isport?

Jista' jgħid ukoll kemm hemm impjegati full-time u part-time ma' kull wieħed separatament?

X'kienet l-ispiża f'pagi u salarji, inkluż overtime, matul dawn l-aħħar tliet snin?

Kemm kienet l-ispiża totali sabiex dawn iċ-ċentri ġew imwaqqfa?

Kemm kienu l-ispejjeż ta' maintenance?

ONOR.

LOUIS GALEA: Nirriferi lill-Onor.

Membru għat-tweġiba ta' mistoqsija parlamentari 11522.

MARSAXLOKK - RMIĠĠI

L-ONOR.

CARMELO ABELA staqsa lill-Ministru għall-Affarijiet Rurali u Ambjent: Jista' il-Ministru jgħid kemm hemm sajjieda full-time li m'għandhomx irmiġġ max-xatt f'Marsaxlokk?

Jista' jgħid x'inhu jsir sabiex kull sajjied ikollu irmiġġ xieraq, speċjalment meta dan hu l-għajxien tiegħu?

ONOR.

GEORGE PULLICINO: Nitlob lill-Onor.

Interpellant jagħmel il- mistoqsija tiegħu lill-ministru konċernat.

MSIDA - APPARTAMENTI TAL-GVERN

L-ONOR.

LEO BRINCAT staqsa lill-Ministru tal-Familja u Solidarjeta' Soċjali: Tista' il-Ministru tgħid x'qed iżomm lill-awtorita' tad-djar milli tagħti ċ-ċwievet ta' l-appartamenti l-ġodda fil-qasam tad-djar ta' l- Imsida?

ONOR.

DOLORES CRISTINA: Ninsab informata li s'issa ngħataw iċ-ċwievet tat-tmien appartamenti ta' block III A li jagħtu għal fuq Triq il- Kunċizzjoni.

Ninsab informata wkoll li ċ-ċwievet ta' l-appartamenti li jagħtu għal fuq Triq il-Wied jingħataw kif jiġu stallati s-servizzi tad-drenaġġ, dawl u ilma wara li titlesta s-service road quddiem il-blocks.

It-tender biex issir is-service road mistennija tingħata fil-futur immedjat.

SAN ĠWANN: TA' ŻWEJT - PROVVISTA TA' L-ILMA

L-ONOR.

LEO BRINCAT staqsa lill-Ministru għall-Investiment, Industrija u Teknoloġija ta' l-Informazzjoni: Tista' il-korporazzjoni għas- servizzi ta' l-ilma tinvestiga qtugħ fil-provvista ta' l-ilma li spiss isofru minnu r-residenti ta' Binja Msieraħ, Entrance F, Triq Salvu Gatt, Ta' Żwejt, San Ġwann, l-aktar dawk li joqogħdu fil-għoli?

ONOR.

AUSTIN GATT: Ir-residenti li l-Onor.

Interpellant qed jirriferi għalihom ikollhom problema ta' nuqqas fil-provvista ta' l-ilma biss meta jkun hemm xi problemi fir-reverse osmosis ta' Pembroke għax meta dan l- impjant ikun jopera normali ma jkun hemm l-ebda problema ta' dan it-tip.

Sabiex din il-problema tispiċċa għal kollox jenħtieġ li jinbena ġibjun kbir fl-inħawi tax-Xwieki, li allura jkun iservi ta' riserva għall-inħawi ta' Tas-Sliema, San Ġiljan, San Gwann, eċċ. Iżda l-ispiża biex jinbena dan il- ġibjun hija ferm kbira.

Sadanittant il-korporazzjoni għas-servizzi ta' l-ilma qiegħda tagħmel xi tibdil fis-sistema tad-distribuzzjoni ta' l-ilma ta' l-akkwata biex tnaqqas l-inkonvenjenza lill-konsumaturi meta jkun hemm problemi fl-impjant ta' Pembroke, sistema li mistennija titlesta sa l-aħħar ta' din is-sena.

BORMLA - GĦAJNUNA GĦALL-MARD

L-ONOR.

STEFAN BUONTEMPO staqsa lill-Ministru tal-Familja u Solidarjeta' Soċjali: Tista' il-Ministru tgħid għaliex persuna anzjana li dettalji dwarha qed jintbagħtu separatament, qed tiġi mċaħħda milli tieħu l-għajnuna tal-mard?

ONOR.

DOLORES CRISTINA: Il-persuna indikata mill-Onor.

Interpellant ġiet informata bil-miktub dwar il-każ tagħha mid-dipartiment tas-sigurta' soċjali.

FGURA - AKKOMODAZZJONI SOĊJALI

L-ONOR.

STEFAN BUONTEMPO staqsa lill-Ministru tal-Familja u Solidarjeta' Soċjali: Meta se jagħmlu żjara fil-fondi li dettalji dwaru qed jintbagħtu separatament, il-housing inspectors tad-dipartiment għall- akkomodazzjoni soċjali?

ONOR.

DOLORES CRISTINA: Ninsab informata li l-ispezzjoni li għamel riferenza għaliha l-Onor.

Interpellant saret fit-12 ta' April 2005.

DELIMARA POWER STATION

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm kien stmat li kien jiġi jiswa impjant ta' fuel gas desulphurisation, dak iż-żmien li nbniet il-power station ta' Delimara?

Kemm hu stmat li jiġi jiswa kieku kellu jiġi stallat illum?

ONOR.

AUSTIN GATT: Jien informat li l-prezz tal-fuel gas desulphurisation equipment għall-power station ta' Delimara fiż-żmien meta din kienet qed tinbena 15-il sena ilu, ma nħadimx peress li ma kienx sar studju.

Fl-1993 kien ġie stmat li apparat bħal dan għaż-żewġ boilers li kien hemm u għal tlieta oħra li kienu qed jiġu kkonsidrati dak iż-żmien, kien se jiġi jiswa bejn US$50 miljun u US$100 miljun.

Skond rapport tal- world bank, apparat għaż-żewġ boilers li hemm Delimara jiswa minn Lm14-il miljun sa Lm18-il miljun.

Ta' min jgħid li bid-daqs ta' boilers li hemm Delimara m'hemmx bżonn ta' fuel gas desulphurisation equipment biex jintlaħaq il-livell ta' emissjoni, skond id-direttivi ta' l-Unjoni Ewropea, billi l-użu ta' fuel b'1% sulphur hu suffiċjenti.

L-użu ta' fuel b'iżjed sulphur hu illegali.

INTRAPRIŻI INDUSTRIJALI - EMAS/ISO1401

L-ONOR.

RODERICK GALDES staqsa lill-Ministru għall-Affarijiet Rurali u Ambjent: Jista' il-Ministru jgħid kemm hawn fabbriki jew intrapriżi industrijali li għandhom ċertifikazzjoni internazzjonali bħall- EMAS jew l-ISO1401?

Jista' jgħid liema huma?

ONOR.

GEORGE PULLICINO: Nitlob lill-Onor.

Interpellant jirriferi din il- mistoqsija lill-ministru konċernat.

DAR IL-MEDITERRAN

L-ONOR.

STEFAN BUONTEMPO staqsa lill-Ministru għat-Turiżmu u Kultura: Jista' il-Ministru jgħidli jekk kienx hemm xi ħadd mill-bord ta' Dar il-Mediterran preżenti waqt attivita' li saret is-Sibt 2 ta' April u li baqgħet sejra sas-2.30 a.m. ta' l-għada, b'mużika għolja li kienet ta' inkonvenjent għar-residenti tal-madwar?

Jista' jara li dak li r-residenti ġew imwiegħda jitpoġġa fis-seħħ – ara r- risposta ta' mistoqsija parlamentari 9763 – peress li skond l-istess residenti assolutament ma sar xejn?

ONOR.

FRANCIS ZAMMIT DIMECH: Ninsab informat illi ma kien hemm l-ebda membru tal-bord jattendi l-attivita' tas-Sibt 2 ta' April 2005.

Naturalment jekk l-Onor Interpellant għandu informazzjoni mod ieħor nitolbu jgħaddihieli.

Ma naqbilx ma' l-Onor.

Interpellant li ma sar xejn minn dak li kien indikat fit-tweġiba li jien tajt għall-mistoqsija parlamentari 9763.

DAR IL-MEDITERRAN

L-ONOR.

STEFAN BUONTEMPO staqsa lill-Ministru għat-Turiżmu u Kultura: B'riferenza għall-mistoqsija parlamentari 9763, jista' il-Ministru jgħid meta se jiġu stallati l-air conditioners tat-tip silent?

Fejn se jitwaħħlu?

Kif se jonqos l-inkonvenjent għar-residenti?

ONOR.

FRANCIS ZAMMIT DIMECH: Ninsab informat illi l-air conditioners ġew ordnati wara li ġie konkluż il-proċess kollu tas-sejħa għal offerti u dan l- apparat mistenni li jkun f'postu fis-sala La Vallette sal-31 ta' Mejju 2005.

L-inkonvenjent għar-residenti huwa mistenni li jonqos peress li t-tip ta' makkinarju li nxtara huwa l-aktar tip silent li jeżisti fis-suq sal-lum u għaliex iċ-chillers ser jiġu rilokati minn fejn jinsabu preżentement għal fuq il-bejt ta' Dar il-Mediterran.

XEMXIJA SPEED CAMERAS

L-ONOR.

LEO BRINCAT staqsa lill-Ministru għall-Iżvilupp Urban u t- Toroq: Jista' il-Ministru jgħid l-ispeed cameras iridx ikollhom l- approvazzjoni tat-transport authority qabel jiġu introdotti?

Dik tax- Xemxija meta ġiet awtorizzata?

ONOR.

JESMOND MUGLIETT: Il-kunsilli lokali għandhom il-poter li jinfurzaw ir-regolamenti tat-traffiku fuq toroq arterjali u distributorji.

Il-liġi tippermetti l-użu ta' makkinarju biex tikkalkola l-veloċita'.

TA' XBIEX HOUSING ESTATE

L-ONOR.

LEO BRINCAT staqsa lill-Ministru tal-Familja u Solidarjeta' Soċjali: Wara li ċedew l-istrutturi perikolużi f'uħud mill-gallariji ta' block D4, Ta' Xbiex housing estate, tista' il-Ministru tgħid jekk il- gallariji ta' l-appartamenti fil-qrib, li ġew mibnija fl-istess żmien, ġewx ivverifikati mill-awtoritajiet konċernati, ħalli wieħed jistabilixxi s- sigurta' u n-nuqqas ta' periklu tagħhom, aktar u aktar jekk jirriżulta li l- inċidenti li ġraw fi block D4 kienu ġejjin minn bad workmanship, fejn l- istrutturi setgħu kienu ilhom difettużi miż-żmien tal-kostruzzjoni tagħhom?

ONOR.

DOLORES CRISTINA: Ninsab informata li t-tliet gallarijiet li ġarrbu ħsarat fl-inċident fil-post li qed jirriferi għalih l-Onor.

Interpellant bdew jinbidlu l-ġimgħa l-oħra.

Informata wkoll li perit mid-dipartiment tal-bini u tiswija ta' djar għandu jispezzjona l-gallarijiet l-oħra ta' l-istess block biex jiġi stabilit jekk dawn għandhomx periklu.

HEAVY FUEL OIL AND GAS OIL

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħidilna kemm kienet l-ispiża għax-xiri ta' heavy fuel oil u gas oil għall-użu fil- power stations tal-Marsa u Delimara fil-perijodi 2002/2003 u 2003/2004?

X'differenza għamlet f'termini ta' spiża l-introduzzjoni ta' low sulphur fuel għall-użu fil-power stations?

ONOR.

AUSTIN GATT: Tweġiba tingħata f'xi seduta oħra.

POWER STATIONS - FLY ASH

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jagħti breakdown ta' l-ammont annwali ta' fly ash iġġenerat mill-power stations tal-Marsa u Delimara bejn l-1990 u l-2004?

ONOR.

MARSA POWER STATION – ELECTROSTATIC PRECIPITATOR

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid x'teknoloġija qed tintuża mill-power stations tal-Marsa u Delimara sabiex titnaqqas l-emissjoni ta' particulates?

X'inhi l-effiċjenza ta' din it- teknoloġija?

ONOR.

AUSTIN GATT: Jien informat li l-apparat li jintuża biex jitnaqqsu l-emissjonijiet ta' particulates huwa l-electrostatic precipitator li jeżisti biss ma' boilers 6, 7 u 8 fil-Marsa.

L-effiċjenza ta' dan l-apparat hija ta' bejn wieħed u ieħor 85%.

POWER STATIONS - CARBON MONOXIDE EMISSIONS

L-ONOR.

RODERICK GALDES staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jagħti breakdown ta' carbon monoxide emissions mill-power stations tal-Marsa u Delimara bejn l-1990 u l-2004?

ONOR.

AUSTIN GATT: Jien informat li l-carbon monoxide li joħroġ miċ- ċmieni tal-power stations hu ta' livell baxx - tipikament ta' inqas minn 3mg/Nm.3 - u għalhekk ma jinħassx il-bżonn li l-livelli jitkejlu regolarment u lanqas li jinżammu records.

WORK PERMIT

L-ONOR.

ANGELO FARRUGIA staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid fiex waslet applikazzjoni u fiex wasal l-ipproċessar ta' work permit ta' persuna li tgħix Malta u li dettalji dwarha qed jintbagħtu separatament?

ONOR.

TONIO BORG: Ninsab informat li l-persuna indikata mill-Onor.

Interpellant għandha liċenzja valida sat-30 ta' Ġunju, 2005.

Ninsab informat ukoll li d-dipartiment taċ-ċittadinanza u expatriates s'issa ma rċeva ebda talba biex din il-liċenzja tiġi mġedda.

LIĊENZJA TAL-KAĊĊA

L-ONOR.

ANGELO FARRUGIA staqsa lill-Viċi Prim Ministru u Ministru tal-Ġustizzja u Intern: Jista' il-Viċi Prim Ministru jgħid għaliex sal-lum għada ma ħarġetx liċenzja tal-kaċċa lil wieħed li dettalji dwaru qed jintbagħtu separatament, meta dan għadda mill-eżami u għandu kollox in order?

ONOR.

TONIO BORG: Ninsab informat illi applikazzjoni għal-liċenzja tal- kaċċa mill-persuna li rrifera għaliha l-Onor.

Interpellant kienet ġiet irrifjutata u fil-preżent m'hemm l-ebda talba pendenti mal-pulizija għal- liċenzja tal-kaċċa minn din l-istess persuna.

BRAIN DRAIN

L-ONOR.

JOSEPH CASSAR staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid kemm-il tabib siefer biex jistudja barra mill-2000 sa l-2005?

Fiex marru jispeċjalizzaw dawn it- tobba?

ONOR.

LOUIS DEGUARA: L-informazzjoni mitluba mill-Onor.

Interpellant qed titpoġġa fuq il-mejda tal-Kamra.

BRAIN DRAIN

L-ONOR.

JOSEPH CASSAR staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid kemm-il tabib mill-grad ta' registrar 'il fuq, ħalla l-impjieg tiegħu mal-gvern biex isiefer mis- sena 2000 sa l-2005?

ONOR.

LOUIS DEGUARA: Ninsab informat li d-dipartiment tas-saħħa, anzjani u kura fil-komunita' ma jingħatax raġunijiet meta mpjegati, inkluż registrars, iħallu l-impjieg tagħhom.

SAĦĦA - IMPJEGATI B'KUNTRATT

L-ONOR.

JOSEPH CASSAR staqsa lill-Ministru tas-Saħħa, Anzjani u Kura fil-Komunita': Jista' il-Ministru jgħid x'sar dwar impjegati li kienu fuq kuntratt mad-dipartiment tas-saħħa li skada din is-sena?

ONOR.

LOUIS DEGUARA: Ninsab informat li r-rakkmandazzjonijiet tad- diviżjoni tas-saħħa biex jiġġeddu l-kuntratti li skadew din is-sena - fil- każ ta' adviser wieħed Malti u medical physicist wieħed, medical officer wieħed u sitt enrolled nurses, kollha barranin – qed jiġu pproċessati mill- uffiċċju tal-prim ministru u mill-kummissjoni dwar is-servizz pubbliku.

Il-kuntratti ta' l-ispeċjalisti barranin li skadew din is-sena u li ġew imġedda għal sena oħra jirrigwardaw 14-il senior registrar u konsulent wieħed.

Wara li skada l-kuntratt ta' speċjalista barranija fil-grad ta' konsulent, din applikat għall-post ta' konsulent fuq bażi permanenti wara li ħarġet sejħa għal applikazzjonijiet mill-kummissjoni dwar is-servizz pubbliku.

Il- proċess ta' l-għażla għadu għaddej.

Kien hemm kuntratt ta' persuna fil-grad ta' principal medical officer li skada din is-sena u ma ġiex imġedded.

FABBRIKI LI TTERMINAW L-OPERAT

L-ONOR.

CHRIS AGIUS staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm- il fabbrika waqqfet l-operat tagħha f'Malta minn Jannar 1999 sal-lum?

Liema huma u kemm kienu jimpjegaw nies?

ONOR.

AUSTIN GATT: Tweġiba tingħata f'xi seduta oħra.

PIXXINA TAL-QROQQ

L-ONOR.

CHRIS AGIUS staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid min hu l-manager il-ġdid tal- kumpless tal-pixxina f'Tal-Qroqq?

Minfejn hu?

Jista' jgħid xi proċedura ġiet segwita fl-għażla u l-ħatra ta' dan l-individwu?

X'esperjenza għandu fil-management u tmexxija ta' pixxina?

ONOR.

LOUIS GALEA: Informat li George A. Whelpdale huwa l-manager tal- pixxina nazzjonali f'Tal-Qroqq, maħtur facility manager f'Novembru 2004.

Mr Whelpdale ġie magħżul minn bord ta' għażla minn fost lista ta' applikanti mibgħuta mill-ETC, skond job descripition maħruġ mill-istess KMS.

Informat li l-bord ta' l-għażla kien sodisfatt bil-kwalifiki u l-esperjenza ta' Mr Whelpdale fir-rigward ta' management.

Ma kien hemm l-ebda applikant li kellu kwalifiki direttament fuq it-tmexxija ta' pixxina.

TA' QALI CRAFTS VILLAGE

L-ONOR.

CHRIS AGIUS staqsa lill-Ministru għall-Kompetittivita' u Komunikazzjoni: Jista' il-Ministru jirrispondi mistoqsija parlamentari 11299 u jgħid kemm huma l-kirjiet tal-proprjeta' li hemm f'Ta' Qali crafts village?

ONOR.

ĊENSU GALEA: Nitlob lill-Onor.

Interpellant jagħmel il-mistoqsija tiegħu lill-viċi prim ministru u ministru tal-ġustizzja u intern.

TA' QALI CRAFTS VILLAGE

L-ONOR.

CHRIS AGIUS staqsa lill-Ministru għall-Kompetittivita' u Komunikazzjoni: Jista' il-Ministru jirrispondi mistoqsija parlamentari 11300 u jgħid kemm hemm negozji reġistrati f'Ta' Qali crafts village?

ONOR.

ĊENSU GALEA: Tweġiba tingħata f'seduta oħra.

TA' QALI CRAFTS VILLAGE

L-ONOR.

CHRIS AGIUS staqsa lill-Ministru għall-Kompetittivita' u Komunikazzjoni: Jista' il-Ministru jirrispondi mistoqsija parlamentari 11298 u jpoġġi fuq il-mejda tal-Kamra kopja tal-pjani għal Ta' Qali crafts village?

ONOR.

SERVIZZ PUBBLIKU – NGAĠĠ TA' IMPJEGATI

L-ONOR.

CHRIS AGIUS staqsa lill-Prim Ministru u Ministru tal- Finanzi: Jista' il-Prim Ministru jgħid kemm ġew ingaġġati persuni mas- servizz pubbliku matul is-snin 2003 u 2004?

ONOR.

LAWRENCE GONZI: Ninsab informat illi matul is-sena 2003 ġew impjegati 609 persuna fi gradi permanenti fis-servizz pubbliku filwaqt li spiċċaw 909.

Fis-sena 2004 ġew impjegati 642 persuna filwaqt li spiċċaw 1,065.

BIRKIRKARA: TRIQ IL-QATTUS - ASFALTAR

L-ONOR.

MICHAEL ASCIAK staqsa lill-Ministru għall-Iżvilupp Urban u t-Toroq: Jista' il-Ministru jara li jsir xogħol ta' kisi fi Triq il-Qattus, Birkirkara u t-toroq tal-madwar?

ONOR.

JESMOND MUGLIETT: Parti minn Triq il-Qattus għadha mhijiex asfaltata u b'hekk taqa' taħt ir-responsabbilta' tal-gvern ċentrali.

Din il-parti ta' triq il-Qattus u toroq oħra li rrifera għalihom l-Onor.

Interpellant huma nklużi fil-programm ta' toroq li jridu jsiru.

Id-direttorat qed iħejji programm għall-bini ta' toroq ġodda u dawn se jsiru skond il-prioritajiet li jirriżultaw.

BUS ROUTE 59

L-ONOR.

MICHAEL ASCIAK staqsa lill-Ministru għall-Iżvilupp Urban u t-Toroq: Jista' il-Ministru jieħu nota, b'risposta għall-mistoqsija parlamentari 11030, li rotta 59 mhix qed tgħaddi b'mod regolari minn Triq il-Pijunieri għal Birkirkara u l-Belt?

ONOR.

JESMOND MUGLIETT: Waqt li kopja ta' l-iskeda li tappartjeni għal rotta 59 qed titpoġġa fuq il-mejda tal-Kamra, ninforma lill-Onor.

Interpellant li l-awtorita' se tibgħat enforcement officers biex jaraw li rotta 59 issir regolarment kif skedat.

CHOGM

L-ONOR.

LEO BRINCAT staqsa lill-Ministru ta' l-Affarijiet Barranin: Huwa minnu li l-gvern diġa' irriżultalu li l-flus ivvotati fil-budget 2005 mhux se jkunu adegwati biex ilaħħqu ma' l-ispiża taż-żamma tal-Commonwealth Heads of Government aktar tard din is-sena?

ONOR.

MICHAEL FRENDO: Mhux possibbli li f'dan l-istadju nagħti tweġiba preċiża għal din il-mistoqsija peress li għad baqa' xi spejjeż li jridu jiġu stabiliti.

GĦAWDEX: SPTAR ĠENERALI - ENT

L-ONOR.

JUSTYNE CARUANA staqsiet lill-Ministru għal Għawdex: B'riferenza għall-mistoqsija parlamentari 11529, tista' il-Ministru tgħid x'kienu ċ-ċirkostanzi li taw lok għal dawn ir-riżenji u meta ngħataw?

Tista' tgħid ukoll x'passi qed jittieħdu u jekk ħarġux calls for application?

Ma taħsibx li sakemm tiġi rimedjata s-sitwazzjoni għandu jmur ENT specialist minn Malta biex jara l-pazjenti Għawdex u mhux l- Għawdxin jiġu Malta?

ONOR.

GIOVANNA DEBONO: Dwar is-suġġerimenti ta' l-Onor.

Interpellant biex imorru speċjalisti ta' l-ENT minn Malta jaraw il-pazjenti f'Għawdex, dan kien diga' qed isir.

Infatti s-servizz f'Għawdex minn dejjem kien offrut bi speċjalisti minn Malta.

Dan is-servizz waqaf għaliex bir-riżenji li kien hemm f'Malta, id-dipartiment tas-saħħa ħass li ma setax jibqa' joffri dan is-servizz f'Għawdex.

Il-proċess ta' reklutaġġ ta' dawn l-ispeċjalisti qiegħed isir mill- ministeru tas-saħħa.

SANNAT - SKOLA TAL-MUŻIKA

L-ONOR.

JUSTYNE CARUANA staqsiet lill-Ministru għal Għawdex: Tista' il-Ministru tgħid kemm hemm teaching staff fl-iskola tal-mużika ta' Sannat?

Tista' tgħid ukoll kemm jgħallem sigħat fil-ġimgħa u kemm għandu studenti kull għalliem f'din l-iskola?

ONOR.

GIOVANNA DEBONO: Nitlob lill-Onor Interpellant tirriferi din il- mistoqsija lill-ministru konċernat.

SANNAT - SKOLA TAL-MUŻIKA

L-ONOR.

JUSTYNE CARUANA staqsiet lill-Ministru għal Għawdex: Peress li l-iskola tal-mużika f'Ta' Sannat għandha bżonn manutenzjoni, tista' il- Ministru tgħid meta se jsiru dawn ix-xogħlijiet?

ONOR.

GIOVANNA DEBONO: Jien informata li l-offerta għax-xogħlijiet meħtieġa tinsab fil-fażi ta' adjudication u x-xogħlijiet huma ppjanati li jibdew hekk kif dan il-proċess ikun konkluż.

SKOLA TAL-QALA - ŻVILUPP

L-ONOR.

JUSTYNE CARUANA staqsiet lill-Ministru għal Għawdex: B'riferenza għall-iżvilupp li se jsir fl-iskola tal-Qala, tista' il- Ministru tgħid jekk hux se jintmess bini b'valur arkitettoniku?

ONOR.

GIOVANNA DEBONO: L-iżvilupp maħsub għall-iskola tal-Qala se jsir biss wara li jkun hemm il-permessi kollha meħtieġa tal-MEPA.

QORTI T'GĦAWDEX - COMPUTERS

L-ONOR.

JUSTYNE CARUANA staqsiet lill-Ministru għal Għawdex: Peress li fil-qorti ta' Għawdex hemm bżonn computers ġodda, tista' il-Ministru tgħid meta se jiġi fornut dan l-apparat?

ONOR.

GIOVANNA DEBONO: Jien informata li m'hemm l-ebda nuqqas ta' computers fil-qorti ta' Għawdex.

GOZO CHANNEL

L-ONOR.

JUSTYNE CARUANA staqsiet lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jara jekk hux possibbli li meta l-vapur ikun se jopera minn Sa Maison, jitwaħħal avviż fl-ajruport ta' Malta biex min ikun ġej minn barra ma joqgħodx imur iċ-Ċirkewwa, bħalma ġara fl-10 ta' April 2005?

ONOR.

AUSTIN GATT: Is-suġġeriment huwa utli u uffiċjali tal-Gozo Channel se javviċinaw lill-MIA biex jaraw kif dan jista' isir.

PRODUZZJONI TAL-MAJJAL

L-ONOR.

LEO BRINCAT staqsa lill-Ministru għall-Affarijiet Rurali u Ambjent: Jista' il-Ministru jikkonferma li meta s-segretarju parlamentari fi ħdan il-ministeru tiegħu dan l-aħħar iltaqa' mal-ministru ta' l-ikel, biedja u sajd tad-Danimarka, ta' l-ewwel stqarr miegħu li Malta bħalissa qed tiffaċċja problemi fil-produzzjoni tal-majjal u l-poultry minħabba l- importazzjoni ta' dawn il-prodotti, kif ukoll minħabba l-proċess ta' ristrutturar u l-waste management ta' l-industrija tal-majjal?

ONOR.

GEORGE PULLICINO: Is-segretarju parlamentari fi ħdan il-ministeru jiċħad li ddiskuta l-produzzjoni tal-majjal u l-poultry waqt laqgħa li kellu mal-ministru ta' l-ikel, biedja u sajd Daniż.

SALINA BAY DREDGING WORKS

L-ONOR.

EVARIST BARTOLO staqsa lill-Ministru għat-Turiżmu u Kultura: Jista' il-Ministru jgħid jekk ġewx ikkonsultati l-entitajiet turistiċi dwar dredging li se jsir fil-bajja tas-Salini fl-istaġun turistiku?

Jaqbel il-Ministru li xogħol li inevitabbilment se jħammeġ il- bajja m'għandux isir fl-istaġun turistiku?

ONOR.

FRANCIS ZAMMIT DIMECH: Ninsab informat li dan id-dredging hu tkomplija tal-proġett biex jitnaddaf is-sikkorsju li hemm madwar is-Salini.

Dan is-sikkorsju hu kanal li jippermetti ċ-ċirkolazzjoni tal-baħar madwar is-Salini, liema kanal huwa mblukkat bil-ħaxix.

Minħabba n-natura tax- xogħol, kif ukoll minħabba l-fatt li l-blockage jikkostitwixxi periklu għall-familji li jiffrekwentaw Kennedy Grove, ġie deċiż li jkun aħjar li dawn ix-xogħlijiet jitwettqu bħalissa.

Dawn ix-xogħlijiet għandhom il-permessi meħtieġa mill-MEPA.

SALINA BAY DREDGING WORKS

L-ONOR.

EVARIST BARTOLO staqsa lill-Ministru għar-Riżorsi u Infrastruttura: Jista' il-Ministru jgħid x'hemm ippjanat li jsir għad- dredging tal-bajja tas-Salina?

Meta se jsir dan ix-xogħol?

Sar studju dwar x'impatt se jħalli fuq il-baħar fi żmien l-istaġun turistiku f'post fejn hemm tliet lukandi u għadd ta' ristoranti?

Għaliex ix-xogħol ma jsirx f'xhur ta' inqas turiżmu, ngħidu aħna bejn Ottubru u Diċembru?

ONOR.

NINU ZAMMIT: Ninsab informat li bħala parti mix-xogħlijiet ta' flood relief, ix-xogħol ta' dredging fis-Salini għandu skop li titnaddaf il- fairway ħalli din tkun tippermetti dħul u ħruġ ta' braken żgħar għal ġewwa s-sikkorsju.

Dan id-dredging huwa kkonsidrat li ma jirrikjedix studju u għaldaqstant il-mariners notice li dehret fil-gazzetta tal-gvern ma kenitx immirata għal xogħol kbir, imma biex tippermetti manuvrar ta' braken mingħajr xkiel waqt it-traġitt tagħhom bejn is-sikkorsju u l-offshore dumping site.

Ix-xogħlijiet huma mmirati li jsolvu l-problema ta' staġnar tas-sikkorsju u l-problemi ta' svog ta' l-ilma tax-xita li hemm marbuta ma' dawn l-inħawi.

Studju għal dan il-għan ma kienx neċessarju peress li m'hemm xejn ġdid, ħlief li se terġa' tibda titħaddem sistema ta' ċirkolazzjoni naturali li kienet taħdem snin ilu.

Dan ix-xogħol l-aħjar li jsir meta l-baħar ikun kalm u għaldaqstant ma jkunx prudenti jekk jitħalla għax-xhur minn Ottubru sa Diċembru.

WIED IL-GĦAJN - TRIQ IT-TIBEN

L-ONOR.

MARIO GALEA staqsa lill-Ministru għall-Iżvilupp Urban u t- Toroq: Jista' il-Ministru jwieġeb mistoqsija parlamentari 11573 u jgħid jekk fil-lista ta' toroq li se jsiru f'Wied il-Għajn, hix se ssir Triq it- Tiben?

Kif jista' ikun mod ieħor meta din ilha ifformata u abitata ħafna aktar minn ċerti toroq oħra li se jsiru jew li qed isiru jew li diġa' saru?

ONOR.

JESMOND MUGLIETT: Ninsab informat li Triq it-Tiben, f'Wied il- Għajn hija inkluża fil-lista ta' toroq li se jsiru mill-awtorita' dwar it- trasport.

WIED IL-GĦAJN – ASFALTAR TA' TOROQ

L-ONOR.

MARIO GALEA staqsa lill-Ministru għall-Iżvilupp Urban u t- Toroq: Jista' il-Ministru jirrispondi mistoqsija parlamentari 11574 u jpoġġi fuq il-mejda tal-Kamra lista ta' toroq li qed isiru jew li se jsiru f'Wied il-Għajn?

ONOR.

JESMOND MUGLIETT: Toroq li saru riċentement f'Wied il-Għajn u li qed isiru mill-awtorita' dwar it-trasport huma: Triq ir-Roża, Triq il- Ħamrija, Triq l-Aħdar, Triq Hurd's Bank, u bini ta' culvert fi Triq P.Vendomme.

Toroq li se jsiru f'Wied il-Għajn matul din is-sena huma: Triq Patri Wistin Born, Triq l-Aħmar u Triq Kannella.

LIĊENZJI GĦALL-KAROZZINI

L-ONOR.

MARIO GALEA staqsa lill-Ministru għall-Iżvilupp Urban u t- Toroq: Jista' il-Ministru jwieġeb mistoqsija parlamentari 11618 li tgħid hekk: B'riferenza għall-mistoqsijiet parlamentari oħrajn dwar il-problema tal-liċenzji tal-karozzini, jista' jgħid jekk hemmx il-ħsieb li dawk li għandhom karozzin u qed jaħdmu bla liċenzja, jingħataw iċ-ċans li jirregolarizzaw il-pożizzjoni tagħhom?

Kemm huwa informat il-Ministru li hemm min għandu liċenzja imma m'għandux la karozzin u wisq anqas żiemel u qed jispiċċa jbigħ il-liċenzja għal eluf ta' liri jew inkella jikriha lil terzi?

Biex jinqata' dan l-abbuż, jaqbel il-Ministru li dawk li għandhom karozzin u żiemel u qed jaħdmu bla liċenzja għandhom jingħataw ċans, imqar għal darba waħda, biex jiġu regolarizzati u liċenzjati?

ONOR.

JESMOND MUGLIETT: L-awtorita' dwar it-trasport m'għandhiex ħsieb li toħroġ liċenzji ġodda għall-karozzini.

Dawk il-persuni li għandhom karozzin u żiemel u qegħdin jaħdmu bla liċenzja qed jiksru l-liġi.

L-awtorita' dwar it-trasport se tassigura li l-liġi ma tinkisirx u għalhekk twaqqafhom milli jagħmlu dan.

L-awtorita' m'hijiex informata li hemm min għandu liċenzja u m'għandux karozzin.

ŻEJTUN - PARKING SIGNS

L-ONOR.

MARIO GALEA staqsa lill-Ministru tal-Familja u Solidarjeta' Soċjali: B'riferenza għall-mistoqsija parlamentari 11441, tista' il- Ministru tgħid x'inhu l-eżitu ta' l-investigazzjoni li għamlet il- kummissjoni nazzjonali persuni b'diżabilita' u x'passi ħadu jew beħsiebhom jieħdu?

ONOR.

DOLORES CRISTINA: Ninsab informata li mill-investigazzjonijiet li għamlet il-kummissjoni nazzjonali persuni b'diżabilita', jidher li s- sinjali li għamel riferenza għalihom l-Onor.

Interpellant huma diskriminatorji fil-konfront ta' persuni b'diżabilita'.

Ninsab informata wkoll li l-kummissjoni informat lill-awtorita' dwar it- trasport b'dan u bdiet diskussjonijiet ma' l-awtorita' biex din id- diskriminazzjoni tieqaf mill-aktar fis possibbli.

PENSJONI MILL-AMERIKA

L-ONOR.

ADRIAN VASSALLO staqsa lill-Ministru tal-Familja u Solidarjeta' Soċjali: Tista' il-Ministru tgħid jekk persuna li ħadmet bejn is-snin imsemmija separatament, hijiex intitolata għall-pensjoni mill- Amerika?

ONOR.

DOLORES CRISTINA: Ninsab informata li d-dipartiment tas-sigurta' soċjali kkomunika direttament bil-miktub mal-persuna indikata mill-Onor.

Interpellant dwar il-każ tagħha.

VAT - STUDENTI BARRANIN

L-ONOR.

ADRIAN VASSALLO staqsa lill-Prim Ministru u Ministru tal- Finanzi: Jista' il-Prim Ministru jgħid jekk titħallasx VAT fuq dħul finanzjarju minn żamma ta' studenti barranin ġewwa djar ta' familji Maltin?

Jekk le, il-gvern għandu ħsieb li jagħmel dan?

ONOR.

LAWRENCE GONZI: Ngħarraf lill-Onor.

Interpellant li fil-każ ta' studenti barranin li jintbagħtu fi djar minn skejjel tal-lingwi, il-VAT fuq il-parti ta' l-akkomodazzjoni titħallas lid-dipartiment mill-iskola għaliex tkun tifforma parti mill-pakkett sħiħ li l-istudent iħallas lill-iskola għas-servizz li jingħata.

KIRI TA' POSTIJIET MILL-PRIVAT

L-ONOR.

ADRIAN VASSALLO staqsa lill-Ministru tal-Familja u Solidarjeta' Soċjali: Billi ħafna persuni li jkunu krew post mhumiex intitolati għal sussidju għax is-sid ma jkunx irid jiffirma – ħalli l-post ma jkunx jidher għal skopijiet ta' taxxa - tista' il-Ministru tgħid x'passi qed jieħu d-dipartiment fuq dan?

ONOR.

DOLORES CRISTINA: Ninsab informata li biex persuna tapplika taħt Skema R ta' l-awtorita' tad-djar għal sussidju fuq il-kera ta' dar mill- privat, trid tipproduċi kopja tal-kuntratt tal-kera u l-irċevuti tal-kera.

Applikazzjoni li ma tkunx akkumpanjata minn xi wieħed minn dawn id- dokumenti ma tistax tiġi pproċessata.

Min-naħa tagħha, l-awtorita' titlob lis-sid jikkonferma li l-applikant ikun fil-fatt qed jikri mingħandu u bl-ammont ta' kera kif muri fl- applikazzjoni.

Meta għal xi raġuni sid jonqos li jagħmel dan, l-applikant jintalab jikkonferma bil-ġurament l-informazzjoni mogħtija fl- applikazzjoni.

DJAR TA' L-ANZJANI - MENU

L-ONOR.

ADRIAN VASSALLO staqsa lill-Ministru tas-Saħħa, Anzjani u Kura fil-Komunita': Jista' il-Ministru jelenka l-menu tar-residenti ġewwa St Vincent de Paule u d-djar ta' l-anzjani għall-breakfast, l-ikla ta' nofsinhar u l-ikla ta' filgħaxija din il-ġimgħa?

ONOR.

LOUIS DEGUARA: Ninforma lill-Onor.

Interpellant li l-menu ta' San Vincenz u d-djar ta' l-anzjani qed jitpoġġa fuq il-mejda tal-Kamra.

Il- breakfast tad-djar ta' l-anzjani u San Vincenz hu l-istess, jiġifieri għażla bejn toast, perżut, ġobon, bajd mgħolli, te' jew kafe'.

Tajjeb li wieħed jgħid li l-ikel tad-djar tal-Mosta, l-Imsida u l-Gżira hu provdut minn kuntrattur privat.

CARE ORDERS

L-ONOR.

ADRIAN VASSALLO staqsa lill-Ministru tal-Familja u Solidarjeta' Soċjali: Tista' il-Ministru tgħid kemm hawn tfal illi nħarġitilhom care order?

ONOR.

DOLORES CRISTINA: In-numru ta' care orders li nħarġu fl-2004 u din is-sena sat-12 ta' April kien 86 u 17 rispettivament.

Care orders jinħarġu għax it-tfal konċernati jkollhom bżonn ta' ħarsien, protezzjoni jew kontroll kif stabilit fl-Att dwar Tfal u Żgħażagħ (Ordnijiet għall-Ħarsien).

FOSTER CHILDREN

L-ONOR.

ADRIAN VASSALLO staqsa lill-Ministru tal-Familja u Solidarjeta' Soċjali: Tista' il-Ministru tgħid kemm hawn tfal li huma fostered?

ONOR.

DOLORES CRISTINA: Ninsab informata li skond ir-records miżmuma mill-aġenzija Appoġġ, in-numru ta' tfal li qed jiġu fostered fil- preżent hu 170.

TAS-SLIEMA - PERMESS GĦAL RISTORANT

L-ONOR.

EVARIST BARTOLO staqsa lill-Ministru għat-Turiżmu u Kultura: Tista' l-MTA tagħmel l-investigazzjonijiet kollha meħtieġa biex tara jekk ristorant li dettalji dwaru qed jintbagħtu separatament, għandux il-kċina kif suppost biex minnha ma joħorġux irwejjah qawwija?

ONOR.

FRANCIS ZAMMIT DIMECH: Tweġiba tingħata f'xi seduta oħra.

EQUAL PARTNERS - PERSUNI B'DIŻABILITA'

L-ONOR.

JEFFREY PULLICINO ORLANDO staqsa lill-Ministru ta' l- Edukazzjoni, Żgħażagħ u Impjiegi: Jista' il-Ministru jikkonsidra li jirrikkmanda li Equal Partners, li qed tagħmel xogħol siewi fis-settur ta' persuni b'diżabilita', tibda tingħata għajnuna mill-gvern biex tkun tista' tlaħħaq aħjar ma' l-ispejjeż li għandha?

ONOR.

LOUIS GALEA: Inħoss li f'dan l-istadju jkun aħjar li wieħed jistenna r-rakkmandazzjonijiet tal-working group li qed jaħdem fuq edukazzjoni inklussiva.

ĦAŻ-ŻEBBUĠ: TRIQ MAMO – XOGĦOL TA' L-ELETTRIKU

L-ONOR.

JEFFREY PULLICINO ORLANDO staqsa lill-Ministru għall- Investiment, Industrija u Teknoloġija ta' l-Informazzjoni: B'riferenza għat- tweġiba ta' mistoqsija parlamentari 11367, jista' il-Ministru jindaga għala għadu ma sarx it-tibdil meħtieġ fi Triq Mamo minkejja diversi rapporti li saru lil-uffiċjali ta' l-Enemalta?

ONOR.

AUSTIN GATT: Tweġiba tingħata f'xi seduta oħra.

ŻEBBUĠ: MDINA ROAD – TWAQQIGĦ TA' BINI

L-ONOR.

CHARLES BUHAGIAR staqsa lill-Ministru għall-Iżvilupp Urban u t-Toroq: Jista' il-Ministru jgħid jekk il-junction proposta ħdejn ix- showroom ta' Cortis, f'Mdina Road, Żebbuġ tinvolvix twaqqigħ ta' bini eżistenti?

Jista' ipoġġi fuq il-mejda tal-Kamra kopja tal-pjanta ta' din il-junction?

ONOR.

JESMOND MUGLIETT: Tweġiba tingħata f'seduta oħra.

DELIMARA POWER STATION

L-ONOR.

CHARLES BUHAGIAR staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Minsitru jirrispondi mistoqsijiet parlamentari 10072 u 10197 u jgħid kemm intnefqu flus għall-bini tal-power station ta' Delimara?

ONOR.

AUSTIN GATT: L-informazzjoni mitluba qed titpoġġa fuq il-mejda tal- Kamra.

KORDIN – BINI TA' UFFIĊINI

L-ONOR.

CHARLES BUHAGIAR staqsa lill-Ministru għall-Affarijiet Rurali u Ambjent: Jista' il-Ministru jgħid jekk ix-xogħol li qed isir mid- diviżjoni tax-xogħlijiet f'bini ta' uffiċini ġodda f'Kordin, hux kopert bil- permessi meħtieġa ta' l-iżvilupp?

Ix-xogħol qiegħed isir skond il-pjanti approvati?

Jista' il-Ministru jpoġġi fuq il-mejda tal-Kamra kopja tal- permess?

ONOR.

GEORGE PULLICINO: Tweġiba tingħata f'seduta oħra.

SIGURTA' SOĊJALI – DRITT GĦAR-RELIEF

L-ONOR.

CHARLES BUHAGIAR staqsa lill-Ministru tal-Familja u Solidarjeta' Soċjali: Tista' persuna taħdem part-time mingħajr ma titlef id- dritt għar-relief?

ONOR.

DOLORES CRISTINA: Skond l-Att dwar is-Sigurta' Soċjali, meta kap ta' familja tkun persuna li m'hijiex miżżewġa u li ma tistax taħdem bi qligħ full-time għax tkun trid tieħu ħsieb it-tarbija tagħha, jista' ikollha dritt għall-għajnuna soċjali skond il-provvedimenti u l- kondizzjonijiet elenkati f'Artiklu 30(7) ta' l-imsemmi Att jekk taħdem part- time.

F'kull każ ieħor persuna ma tistax taħdem u tirċievi l-għajnuna soċjali, lanqas part-time.

TARZNA – ĦADDIEMA MHUX REGOLARI

L-ONOR.

CHARLES BUHAGIAR staqsa lill-Ministru għall-Investiment, Industrija u Teknoloġija ta' l-Informazzjoni: Jista' il-Ministru jgħid kemm hemm nies li mhumiex impjegati regolari jaħdmu fit-tarzna?

Kemm minnhom huma Maltin u kemm huma barranin?

Ta' liema nazzjonalita' huma?

ONOR.

XGĦAJRA PROMENADE

L-ONOR.

CHARLES BUHAGIAR staqsa lill-Ministru għall-Affarijiet Rurali u Ambjent: Jista' il-Ministru jikkonferma jekk ix-xogħol li qiegħed isir mid-diviżjoni tax-xogħlijiet fuq il-promenade tax-Xgħajra hux kopert bil-permessi meħtieġa ta' l-iżvilupp?

Ix-xogħol qiegħed isir skond il- pjanti approvati?

Jista' il-Ministru jpoġġi kopja tal-permess fuq il-mejda tal-Kamra?

ONOR.

FONTANA: TREJQA WARA L-IBJAR - ASFALTAR

L-ONOR.

ANTON REFALO staqsa lill-Ministru għal Għawdex: Tista' il- Ministru tinformana bl-aħħar żviluppi dwar meta għandha ssir trejqa wara l- Ibjar fil-Fontana, meta hemm residenti li ilhom li ħallsu l- kontribuzzjonijiet kollha meħtieġa għal dawn l-aħħar seba' snin?

ONOR.

GIOVANNA DEBONO: Jien informata li l-offerta għax-xogħol ta' asfaltar fi trejqa ta' wara l-Ibjar, fil-Fontana qiegħda tiġi aġġudikata.

VICTORIA – DWALIJIET FIL-KARNIVAL

L-ONOR.

ANTON REFALO staqsa lill-Ministru għal Għawdex: Tista' il- Ministru tgħid kemm kienet l-ispiża globali għat-tisbiħ bid-dawl elettriku ta' Triq ir-Repubblika u Pjazza Indipendenza, Victoria matul il-jiem tal- karnival?

Lil min ġiet awarded l-offerta?

ONOR.

GIOVANNA DEBONO: Jien informata li l-ispiża globali għat-tisbiħ bid-dawl elettriku ta' Triq ir-Repubblika u Pjazza Indipendenza matul il- jiem tal-karnival 2005 kienet ta' Lm480.

Is-sejħa għal offerta ġiet pubblikata fil-gazzetta tal-gvern tat-13 ta' Awissu 2004 u kien hemm tliet offerti b'kollox.

L-orħos offerta kienet ta' Lm480 mitfugħa minn Joseph Azzopardi li fil-fatt ingħata x-xogħol.

VICTORIA – DWALIJIET FIL-MILIED

L-ONOR.

ANTON REFALO staqsa lill-Ministru għal Għawdex: Tista' il- Ministru tgħid kemm kienet l-ispiża għat-tisbiħ bid-dawl elettriku ta' Triq ir-Repubblika, Victoria fil-jiem tal-Milied?

Lil min ġiet awarded l- offerta?

ONOR.

GIOVANNA DEBONO: Tweġiba tingħata f'xi seduta oħra.

KONKORS PREMJU LETTERARJU 2002

L-ONOR.

ANTON REFALO staqsa lill-Ministru ta' l-Edukazzjoni, Żgħażagħ u Impjiegi: B'riferenza għall-mistoqsija parlamentari 10927, jista' il-Ministru jgħid x'inhu l-livell mitlub biex ktieb jingħata sussidju?

Għal liema difetti l-ktieb "Meta l-Madonna tidher jew tibki", ma laħaqx il-livell mitlub?

Min kienu l-ġudikanti f'dan il-każ?

Jaqbel il- Ministru li l-pubbliku Malti għandu dritt għal din l-informazzjoni?

ONOR.

LOUIS GALEA: Informat li fil-fehma tal-bord ta' l-għażla magħmul minn Dr. Robert Attard bħala chairman flimkien ma' Dr. Carol Jaccarini u s-Sur Joe Borg, ix-xogħlijiet in kwestjoni ma laħqux il-livell mixtieq, ġudizzju li ma jistax ikun sindakabbli minni.

Nemmen ukoll li l-pubbliku Malti jinteressah li jkollu l-assigurazzjoni li l-evalwazzjoni ssir biss fuq ħwejjeġ li għandhom x'jaqsmu mat-tema, l- istil, l-oriġinalita', il-Malti, il-preżentazzjoni u ħwejjeġ simili.

Għandi fiduċja sħiħa li l-evalwazzjoni f'dan il-każ kienet integra, anke jekk hu naturali li jkun hemm min ma jaqbilx magħha, speċjalment jekk ikun involut personalment.

ŻEJTUN: TRIQ TAL-BARRANI – TRAFFIC LIGHTS

L-ONOR.

MARIO GALEA staqsa lill-Ministru għall-Iżvilupp Urban u t- Toroq: Jista' il-Ministru jirrispondi mistoqsija parlamentari 11681 li tgħid hekk: Peress li bi tweġiba għall-mistoqsija parlamentari 9437 tad-29 ta' Novembru 2004 il-Ministru ġie informat li x-xogħlijiet fil-proġett tat- traffic lights fi Triq il-Barrani, Żejtun kellhom jitlestew fi żmien ħames ġimgħat u li kienu se jiġu jiswew madwar Lm45,000, jista' il-Ministru ġentilment jispjega għaliex din is-somma nqabżet bil-bosta?

Ma jidhirlux il-Ministru li qabża ta' Lm22,462 hi waħda esaġerata?

Jista' jgħid fiex intnefqet id-differenza bejn l-istima u s-somma attwali?

Fiex kien jikkonsisti x-xogħol għall-agrikoltura ta' madwar Lm1,462?

ONOR.

JESMOND MUGLIETT: B'riferenza għall-mistoqsija parlamentari 9437 tad-29 ta' Novembru, 2004 l-istima għax-xogħlijiet fil-proġett tat-traffic lights kienet ta' madwar Lm45,000.

Din kienet stima dipartimentali, magħmula bir-rati li kienu jintużaw mid-dipartiment tat-toroq, stima li kienet saret f'April 2003.

It-tender għal dan ix-xogħol ġiet ippubblikata f'Jannar 2004 u wara li għalqu l-offerti u ġew evalwati, l-orħos offerta kienet dik ta' Lm63,307.23.

Wara diskussjonijiet ma' l-orħos tenderer ingħata roħs ta' Lm2,639.47 biex allura t-tender ingħatat għall-valur ta' Lm60,667.76.

Rigward ix-xogħol għall-agrikoltura, l-ammont ta' Lm1,462 jinkludi kumpens għal diversi tipi ta' siġar u dwieli kif ukoll għall-irrigation pipes u goodwill loss.

Din l-istima nħadmet mid-dipartment ta' l-agrikoltura.

PIETA': MARINA STREET – ŻBIR TA' SIĠAR

L-ONOR.

JOSE' HERRERA staqsa lill-Ministru għall-Affarijiet Rurali u Ambjent: Jista' il-Ministru jinnota li s-siġar li hemm f'Marina Street, Pieta' - ossia minn quddiem il-knisja tad-Duluri sa ħdejn il-ġnien ta' Sa Maison - qed jikkaġunaw inkonvenjent sostanzjali lir-residenti li joqogħdu f'dawn l-akkwati, peress li gguffaw ħafna u apparti milli qed joħonqu l- vista ta' dawn in-nies, il-weraq qed iħammġu l-gallariji, il-bjut, il- btieħi tad-djar u anke qed isoddulhom il-katusi?

Jista' jara li dawn is-siġar jinżabru kif imiss u jitnaqqas ftit mill-volum tagħhom?

ONOR.

GEORGE PULLICINO: Ninsab informat li xogħol taż-żabra fuq is-siġar li hemm f'Marina Street, Pietà – minn quddiem il-knisja tad-Duluri sa ħdejn il-ġnien ta' Sa Maison - huwa ppjanat li jsir skond il-programm ta' żabra ta' l-environmental landscaping consortium mill-aktar fis possibbli.

INFERMIERA

L-ONOR.

ROBERT ARRIGO staqsa lill-Ministru tas-Saħħa, Anzjani u Kura fil-Komunita': Jista' il-Ministru jinformana x'inhu n-numru ta' infermiera li laħqu f'dawn l-aħħar tliet snin?

Kemm infermiera telqu f'dan l-istess perijodu?

ONOR.

LOUIS DEGUARA: In-numru ta' infermiera li laħqu f'dawn l-aħħar tliet snin u li telqu matul l-istess perjodu huwa kif ġej:

Dipartiment tas-Saħħa

|Sena|Laħqu|Boarded|Irtir|Irriżen| | | |out |aw |jaw | |2002| 85 | 7 | 10 | 13 | |2003| 91 | 9 | 9 | 12 | |2004| 95 | 8 | 22 | 12 | |2005| 17 | 7 | 1 | |

Dipartiment ta' l-Anzjani

|Boarded out| | | | |Irtira|Irriże| | |w |njaw | | 13 | 9 | | | | |1 |

XOGĦOL TA' VOLONTARJAT

L-ONOR.

ROBERT ARRIGO staqsa lill-Ministru tal-Familja u Solidarjeta' Soċjali: Tista' il-Ministru tikkonsidra li nies li jaħdmu fil- volontarjat u għalhekk ma jitħallsux u allura ma jħallsux il-bolla, ikunu jistgħu jħallsu parti mill-bolla u b'hekk ikunu eliġibbli għall-pensjoni?

ONOR.

DOLORES CRISTINA: Persuna li tkun tagħmel xogħol ta' volontarjat bla ħlas f'Malta mhux neċessarjament li ma tkunx dovuta tħallas il- kontribuzzjoni tas-sigurta' soċjali għaliex skond il-provvedimenti ta' l- Att dwar is-Sigurta' Soċjali, persuna bi dħul minn xi sorsi oħra minbarra xogħol li:

"Ma jkunx jaqbeż is-Lm630 fis-sena, fil-każ ta' raġel miżżewweġ li jkun imantni għal kollox lil martu li ma tkunx taħdem għaliha nnifisha jew f'impjieg assigurabbli; jew jekk dan id-dħul ma jkunx jaqbeż l- Lm430 fil-każ ta' kull persuna oħra;",

tista' titlob li tiġi eżentata mill-ħlas tal-kontribuzzjoni tas-sigurta' soċjali.

Fir-rigward ta' xogħol ta' volontarjat barra minn Malta fuq proġetti fl- oqsma ta' assistenza u żvilupp soċjali u tħaris ta' l-ambjent, il-persuna konċernata jkollha dritt għall-kontribuzzjonijiet akkreditati għal perijodu massimu ta' ħames snin f'perjodu ta' għaxar snin.

M'hemmx ħsieb li jinbidlu dawn il-provvedimenti tal-liġi msemmija.

PEMBROKE: TRIQ IL-MEDITERRAN - ASFALTAR

L-ONOR.

ROBERT ARRIGO staqsa lill-Ministru għall-Iżvilupp Urban u t- Toroq: Jista' il-Ministru jinformana jekk ix-xogħol fuq Triq il-Mediterran, Pembroke, liema xogħol qed isir mill-gvern ċentrali, hux on schedule u f'liema data mistenni jitlesta?

ONOR.

JESMOND MUGLIETT: Ix-xogħol beda fis-7 ta' Marzu u kien mistenni jitlesta fi żmien seba' ġimgħat.

Minħabba diffikultajiet li nqalgħu fit- tip ta' kostruzzjoni tat-triq, se jkollu jingħata cement stabilisation layer taħt l-asfalt.

Ix-xogħol hu mistenni jitlesta għall-bidu ta' Mejju 2005.

TOBBA

L-ONOR.

ROBERT ARRIGO staqsa lill-Ministru tas-Saħħa, Anzjani u Kura fil-Komunita': Jista' il-Ministru jinformana x'inhu n-numru ta' tobba li laħqu f'dawn l-aħħar tliet snin?

Kemm telqu tobba f'dan l-istess perijodu?

Għal liema raġuni?

ONOR.

LOUIS DEGUARA: In-numru ta' tobba li laħqu bejn l-2002-2005 u li telqu mis-servizz fl-imsemmi perijodu huwa kif ġej:

Dipartiment tas-Saħħa |Sena |Tobba li |Tobba li | | |laħqu |spiċċaw | |2002 |30 |15 | |2003 |34 |21 | |2004 |65 |26 | |2005 |1 |2 |

Dipartiment ta' l-Anzjani u Kura fil-Komunita' F'dawn l-aħħar tliet snin telaq tabib wieħed li rtira mis-servizz

Dwar it-tielet parti tal-mistoqsija, id-diviżjoni tas-saħħa ma tingħatax raġuni meta tobba jagħżlu li jħallu l-impjieg tagħhom u għaldaqstant m'iniex f'pożizzjoni li nwieġeb għaliha.

MINISTRI U SEGRETARJI PARLAMENTARI

L-ONOR.

JOE MIZZI staqsa lill-Prim Ministru u Ministru tal-Finanzi: Jista' il-Prim Ministru jgħid kemm hu d-dħul annwali, inkluż bonuses u allowances, tal-prim ministru; ta' kull ministru fil-kabinett u ta' kull segretarju parlamentari?

Minbarra dan id-dħul, huma intitolati għal faċilita' ta' karozza jew aktar?

Jekk aktar, kemm?

F'kull każ kemm kienet l-ispiża annwali għal kull karozza, għall-provdiment u l-manutenzjoni tagħha fis-sena 2004?

Il-prim ministru, kull ministru u kull segretarju parlamentari huma intitolati għal xufier jew aktar?

Għal kemm-il xufier?

Fil-preżent min huma x-xufiera tal-prim ministru, ta' kull ministru u tas-segretarji parlamentari?

Fuq liema bażi kuntrattwali huma mpjegati?

Kemm għandhom salarju, bonuses u allowances kull wieħed ix-xufiera?

ONOR.

LAWRENCE GONZI: Dwar l-ewwel parti tal-mistoqsija, jiġifieri dwar id-dħul annwali tal-prim ministru, ministri u segretarji parlamentari, nirriferi lill-Onor.

Membru għat-tweġiba li kont tajt f'Novembru tas-sena l- oħra għall-mistoqsija parlamentari 8736.

Naturalment is-salarji indikati f'dik it-tweġiba jridu jiġu aġġustati minħabba ż-żieda għall-għoli tal- ħajja (COLA) imħabbra fl-aħħar budget.

Dwar il-faċilità ta' karozza, barra l-karozza ministerjali, il-prim ministru, ministri u segretarji parlamentari huma intitolati wkoll għal karozza oħra għall-użu privat tagħhom.

L-informazzjoni dwar l-ispiża għal kull waħda minn dawn il-karozzi trid tinġabar u tingħata tweġiba f'xi seduta oħra.

Dwar ix-xufiera tal-ministri u tas-segretarji parlamentari, ninforma lill- Onor. Membru li skond guidelines stabiliti dwar l-ingaġġ ta' impjegati fis- segretarjati ta' ministri u segretarji parlamentari, il-prim ministru, ministri u segretarji parlamentari huma intitolati għal żewġ xufiera/uffiċjali tas-sigurtà li s-salarju tagħhom ma jistax jeċċedi skala 14 ta' l-iskali tas-salarji fis-servizz pubbliku u li huma intitolati wkoll għal allowance ekwivalenti għal 35% ta' din l-iskala minflok ħlas għal overtime.

Dawn ix-xufiera jiġu mpjegati fuq bażi ta' kuntratt jew ta' ftehim li jvarja skond jekk ix-xufier ikunx diġà impjegat fis-servizz jew is-settur pubbliku, jew jekk ikunx ġie mpjegat minn barra.

Kopja ta' dan il- ftehim/kuntratt jinsab fil-guidelines imsemmija hawn fuq.

Ma naħsibx li huwa l-każ li noqgħod nagħti l-ismijiet ta' dawn ix-xufiera.

OPM – GĦOTJIET U GĦAJNUNA OĦRA LIL NGOs

L-ONOR.

JASON AZZOPARDI staqsa lill-Prim Ministru u Ministru tal- Finanzi: B'żieda mat-tweġiba ta' mistoqsija parlamentari 10290, jista' il- Prim Ministru jgħid jekk id-dipartimenti u l-entitajiet fid-dekasteru tiegħu jagħtux xi għajnuna lil għaqdiet volontarji u organizzazzjonijiet mhux governattivi, fi kwalunkwe forma, bħalma huma għotjiet ta' flus, materjal, użu ta' proprjeta', self ta' ħaddiema, benefiċċji minn skemi, eżenzjonijiet, eċċ.?

Lil liema għaqdiet u organizzazzjonijiet?

Kienet għotja ta' darba biss jew tingħata perjodikament?

Kemm hu stmat li tiswa l- għajnuna?

ONOR.

LAWRENCE GONZI: Tweġiba tingħata f'xi seduta oħra.

ĠUSTIZZJA U INTERN – GĦOTJIET U GĦAJNUNA OĦRA LIL NGOs

L-ONOR.

JASON AZZOPARDI staqsa lill-Viċi Prim Ministru u Ministru tal-Ġustizzja u Intern: B'żieda mat-tweġiba ta' mistoqsija parlamentari 10290, jista' il-Viċi Prim Ministru jgħid jekk id-dipartimenti u l- entitajiet fid-dekasteru tiegħu jagħtux xi għajnuna lil għaqdiet volontarji u organizzazzjonijiet mhux governattivi, fi kwalunkwe forma, bħalma huma għotjiet ta' flus, materjal, użu ta' proprjeta', self ta' ħaddiema, benefiċċji minn skemi, eżenzjonijiet, eċċ.?

Kemm hu stmat li tiswa l-għajnuna?

ONOR.

TONIO BORG: Għal dak li jikkonċerna d-dipartiment tal-protezzjoni ċivili u d-dipartiment tas-servizzi korrettivi, nirriferi lill-Onor.

Interpellant għat-tweġiba ta' mistoqsija parlamentari 11313.

Ninsab informat ukoll illi d-dipartiment għall-gvern lokali għandu żewġ skrivani assenjati ma' l-assoċjazzjoni tal-kunsilli lokali u s-salarju tagħhom hu a karigu ta' l-istess dipartiment.

EDUKAZZJONI, ŻGĦAŻAGĦ U IMPJIEGI – GĦOTJIET U GĦAJNUNA OĦRA LIL NGOs

L-ONOR.

JASON AZZOPARDI staqsa lill-Ministru ta' l-Edukazzjoni, Żgħażagħ u Impjiegi: B'żieda mat-tweġiba ta' mistoqsija parlamentari 10290, jista' il-Ministru jgħid jekk id-dipartimenti u l-entitajiet fid-dekasteru tiegħu jagħtux xi għajnuna lil għaqdiet volontarji u organizzazzjonijiet mhux governattivi, fi kwalunkwe forma, bħalma huma għotjiet ta' flus, materjal, użu ta' proprjeta', self ta' ħaddiema, benefiċċji minn skemi, eżenzjonijiet, eċċ.?

Kemm hu stmat li tiswa l- għajnuna?

ONOR.

LOUIS GALEA: Informat li l-kunsill nazzjonali taż-żgħażagħ jirċievi għotja ta' Lm6,000 kull sena mill-voti tal-ministeru ta' l- edukazzjoni, żgħażagħ u xogħol.

Barra minn hekk, il-ministeru jirċievi għadd ta' talbiet minn għaqdiet volontarji u organizzazzjonijet mhux governattivi għal għajnuna finanzjarja u dawn jiġu kkonsidrati fuq il- merti tagħhom.

Informat ukoll li lista ta' għajnuna finanzjarja li ngħatat matul is-sena 2004 qed tinġabar u tingħata aktar 'il quddiem.

AFFARIJIET BARRANIN – GĦOTJIET U GĦAJNUNA OĦRA LIL NGOs

L-ONOR.

JASON AZZOPARDI staqsa lill-Ministru ta' l-Affarijiet Barranin: B'żieda mat-tweġiba ta' mistoqsija parlamentari 10290, jista' il- Ministru jgħid jekk id-dipartimenti u l-entitajiet fid-dekasteru tiegħu jagħtux xi għajnuna lil għaqdiet volontarji u organizzazzjonijiet mhux governattivi, fi kwalunkwe forma, bħalma huma għotjiet ta' flus, materjal, użu ta' proprjeta', self ta' ħaddiema, benefiċċji minn skemi, eżenzjonijiet, eċċ.?

Lil lil liema għaqdiet u organizzazzjonijiet?

Kemm hu stmat li tiswa l-għajnuna?

ONOR.

MICHAEL FRENDO: L-informazzjoni qiegħda tinġabar.

TURIŻMU U KULTURA – GĦOTJIET U GĦAJNUNA OĦRA LIL NGOs

L-ONOR.

JASON AZZOPARDI staqsa lill-Ministru għat-Turiżmu u Kultura: B'żieda mat-tweġiba ta' mistoqsija parlamentari 10290, jista' il- Ministru jgħid jekk id-dipartimenti u l-entitajiet fid-dekasteru tiegħu jagħtux xi għajnuna lill-għaqdiet volontarji u organizzazzjonijiet mhux governattivi, fi kwalunkwe forma, bħalma huma għotjiet ta' flus, materjal, użu ta' proprjeta', self ta' ħaddiema, benefiċċji minn skemi, eżenzjonijiet, eċċ.?

Lil liema għaqdiet u organizzazzjonijiet?

Kienet għotja ta' darba biss jew tingħata perjodikament?

Kemm hu stmat li tiswa l- għajnuna?

ONOR.

FRANCIS ZAMMIT DIMECH: Tweġiba tingħata f'xi seduta oħra.

KOMPETITTIVITA' U KOMUNIKAZZJONI – GĦOTJIET U GĦAJNUNA OĦRA LIL NGOs

L-ONOR.

JASON AZZOPARDI staqsa lill-Ministru għall-Kompetittivita' u Komunikazzjoni: B'żieda mat-tweġiba ta' mistoqsija parlamentari 10290, jista' il-Ministru jgħid jekk id-dipartimenti u l-entitajiet fid-dekasteru tiegħu jagħtux xi għajnuna lill-għaqdiet volontarji u organizzazzjonijiet mhux governattivi, fi kwalunkwe forma, bħalma huma għotjiet ta' flus, materjal, użu ta' proprjeta', self ta' ħaddiema, benefiċċji minn skemi, eżenzjonijiet, eċċ.?

Kemm hu stmat li tiswa l- għajnuna?

ONOR.

ĊENSU GALEA: Tweġiba tingħata f'seduta oħra.

PROĠETTI MINN SORSI EWROPEJ

L-ONOR.

GEORGE VELLA staqsa lill-Prim Ministru u Ministru tal- Finanzi: Jista' il-Prim Ministru jinformana kemm kien hemm applikazzjonijiet għal fondi marbuta ma' proġetti mitluba minn sorsi Ewropej, bħall-EST, ERDF, ecc?

Min kienu l-applikanti?

Saret l-għażla minn dawn l-applikazzjonijiet?

Liema proġetti ġew magħżula u kif hu maħsub li jitqassmu l-flus miksuba għal dawn il-proġetti?

Min iddeċieda liema applikazzjonijiet jiġu magħżula?

Jekk ċerti applikazzjonijiet instab li ma kenux mimlijin sewwa u kif suppost, saru l-isforzi jew għajnuna biex ċerti proġetti proposti f'dawn l- applikazzjonijiet ma jiġux skartati fuq punti tekniċi u allura jintilfu flus li setgħu ġew mogħtija?

Meta jerġgħu jinfetħu l-applikazzjonijiet, dawk li ma ntgħażlux jistgħu jerġgħu jiġu kkonsidrati jekk jipproponu l- istess proġett?

L-applikazzjonijiet - jew aħjar il-proġetti magħżula - jistgħu jiġu mxandra fuq ġurnali ta' kuljum?

Kemm hu stmat li jkun il-valur totali ta' għajnuna li tista' tingħata biex jitwettqu l-proġetti magħżula u kemm iridu joħorġu aktar flus il-promuturi biex tiġi koperta l-ispiża involuta?

ONOR.

LAWRENCE GONZI: Ninsab informat li l-applikanti għas-sejħa ta' proġetti għall-fondi strutturali li saret f'Marzu 2004 kienu 71.

Fil- maġġoranza l-kbira tagħhom l-applikanti kienu entitajiet pubbliċi - ministeri, awtoritajiet, korporazzjonijiet, istituzzjonijiet edukattivi u soċjali.

Kien hemm żewġ applikazzjonijiet minn kunsilli lokali u applikazzjoni waħda mill-imsieħba soċjali.

Il-lista tal-proġetti magħżula tinsab fuq il-website www.ppcd.gov.mt. u l- proġetti jinkludu infrastruttura pubblika fil-qasam tat-trasport, ambjent, turiżmu, edukazzjoni u taħriġ, skemi ta' għajnuna lill-bdiewa, sajjieda u l- industrija u skemi ta' taħriġ u mpjieg.

Il-proġetti ġew magħżula fuq kriterji approvati mill-kumitat ta' sorveljanza.

Il-kumitat ta' l-għażla tal-proġetti evalwa l-proġetti skond dawn il-kriterji u għamel ir- rakkmandazzjoni lill-kabinett tal-ministri li approva l-proġetti.

Il-kumitat ta' l-għażla tal-proġetti għamel kull sforz, laqgħat kif ukoll korrispondenza bil-miktub ma' l-applikanti u ma' esperti esterni, biex kemm jista' ikun ma jiġux skartati applikazzjonijiet eliġibbli.

L-applikanti tal-proġetti li ma ġewx magħżula ġew informati bir-raġunijiet għalfejn il- proġett ma ġiex magħżul.

Sejħa ġdida għal proġetti tkun marbuta ma' miżuri partikolari tal-programm u għalhekk wieħed irid jara jekk il-proġett hux eliġibbli taħt il-miżura li tkun miftuħa għall-proġetti.

Il-valur totali tal-fondi strutturali għall-proġetti magħżula kollha hu €61,387,411.

Ma' dan, fil-każ ta' proġetti pubbliċi, il-gvern irid joħroġ madwar €19,270,750, li hu bejn wieħed u ieħor 26% ta' l-ispiża eliġibbli ta' dawn l-istess proġetti, u l-VAT, fejn din mhijiex spiża eliġibbli.

Fil-każ ta' skemi ta' għajnuna lis-settur privat - miżuri 1.3, 3.1, 3.2 u parti minn miżura 3.3 - il-gvern qed joħroġ madwar €3,395,118 ta' l-ispiża eliġibbli u s-settur privat €9,852,859 ta' l-istess spiża.

UNIVERSITA' - KORS ERASMUS MUNDI

L-ONOR.

GEORGE VELLA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jirrispondi mistoqsija parlamentari 10977 u jgħid jekk l-Universita' ta' Malta qattx applikat biex tagħmel kors fil-livell ta' masters taħt l-iskema Erasmus Mundi?

F'liema oqsma kienu dawn il-masters u x'kienet ir-raġuni li s'issa għad ma ġietx magħżula?

Hemm ħsieb li wieħed ikun aktar aggressiv f'applikazzjoni oħra stante li huwa maħsub li f'korsijiet oħra fil-futur, mistennija li jieħdu parti eluf ta' studenti mid-dinja kollha li se jiġu biex jistudjaw fl- Ewropa għal madwar sentejn?

ONOR.

LOUIS GALEA: Informat li l-Universita` ta' Malta kellha erba' applikazzjonijiet iżda ġew aċċettati 13-il applikazzjoni biss mill-pajjiżi kollha.

Għalkemm ma ntlaqgħet l-ebda applikazzjoni minn pajjiżna, l- Universita` ta' Malta xorta se tipparteċipa b'mod indirett f'erba' oqsma li huma liġi, inġinerija, drittijiet tal-bniedem u teknoloġija informatika.

UNIVERSITA' - STAFF AKKADEMIKU

L-ONOR.

FRANCO GALEA staqsa lill-Ministru ta' l-Edukazzjoni, Żgħażagħ u Impjiegi: B'riferenza għat-tweġiba ta' mistoqsija parlamentari 11656, jista' il-Minsitru jagħti lista ta' min huma l-full-time academic staff ta' l-universita' li fil-fatt għandhom permess jagħmlu xogħol ieħor privat jew pubbliku?

Kif qed tiġi kkumpensata l-universita' talli dawn il- persuni qed jagħmlu xogħol għad-detriment ta' sħabhom, ta' l-istudenti u tar-riżorsi ta' l-universita'?

Jista' jgħid x'inhuma l-kriterji li fuqhom jiġu kkonsidrati t-talbiet?

Kemm-il talba ġiet miċħuda mill-1998?

X'jgħid il-collective agreement ta' l-istaff akkademiku dwar xogħol privat jew pubbliku?

Jista' ipoġġi t- taqsimiet rilevanti fuq il-mejda tal-Kamra?

ONOR.

LOUIS GALEA: Ma nħossx li għandi nagħti informazzjoni ta' natura privata kif mitluba mill-Onor.

Membru, iżda ninsab assigurat li min għandu permess jagħmel xogħol ieħor dan ma jkunx ta' detriment għall-universita'.

Naf ukoll li b'hekk jingħata kontribut lis-settur ekonomiku u dak soċjali tal-pajjiż.

Informat li l-ftehim kollettiv jipprovdi li l-għoti tal-permessi meħtieġa jingħataw sakemm arranġamenti adegwati jiġu magħmula biex ix-xogħol barra l- universita' ma jkollux effett negattiv fuq ix-xogħol akkademiku fl- universita'.

UNIVERSITA' - STAFF AKKADEMIKU

L-ONOR.

FRANCO GALEA staqsa lill-Ministru ta' l-Edukazzjoni, Żgħażagħ u Impjiegi: B'riferenza għall-mistoqsija parlamentari preċedenti dwar university full-time academic staff li jaħdmu wkoll mal-privat jew mas- servizz pubbliku, jidhirlu l-Ministru li huwa l-każ li din il-materja għandha tiġi regolata b'mod apert u trasparenti, billi ċerti persuni jokkupaw karigi kemm pubbliċi kif ukoll privati ta' relevanza nazzjonali li ħafna drabi jistgħu jkunu ta' konflitt mhux biss minħabba l-istatus tagħhom bħala uffiċjali mħallsa mill-erarju pubbliku, iżda fuq kollox moralment ipoġġu l-istess persuni - u l-gvern - suġġetti għal akkużi ta' nuqqas ta' sensittivita' lejn l-universita' stess minħabba l-impenn neċessarju fix-xogħol magħżul?

ONOR.

LOUIS GALEA: Nirriferi l-Onor.

Membru għat-tweġiba ta' mistoqsija parlamentari 11944.

UNIVERSITA' - STAFF AKKADEMIKU

L-ONOR.

FRANCO GALEA staqsa lill-Ministru ta' l-Edukazzjoni, Żgħażagħ u Impjiegi: Jista' il-Ministru jgħid kemm-il każ instab ta' membri ta' l-istaff akkademiku li kienu qed jaħdmu f'postijiet oħra bla permess tul l-aħħar ħames snin?

Min hu responsabbli minn dan l-istħarriġ?

X'inhi l-pożizzjoni uffiċjali tal-ministeru dwar dan it-tip ta' xogħol fid-dawl tas-sitwazzjoni ta' l-ispejjeż ta' l-universita', l-issue ta' l-istipendji u fuq kollox il-ħaqq soċjali?

ONOR.

LOUIS GALEA: Informat li m'hemm l-ebda struttura fl-universita' responsabbli biex tistħarreġ jekk impjegati akkademiċi humiex qed jaħdmu privatament mingħajr permess.

Dwar il-pożizzjoni ta' l-universita' u tal-ministeru fuq xogħol minn akkademiċi barra l-universita', nirriferi l-Onor.

PBS - FILMAT DWAR PROTESTA NAZZJONALI

L-ONOR.

GEORGE VELLA staqsa lill-Ministru għall-Investiment, Industrija u Teknoloġija ta' l-Informazzjoni: Issa li nħass li għadda żmien biżżejjed, jista' il-Ministru jagħti risposta għall-mistoqsija parlamentari 11108 li tgħid hekk: Wara d-dikjarazzjoni li kien għamel Fr. Joe Borg li kien talab lill-awtorita' tax-xandir biex tagħmel inkjesta biex toħroġ il- verita' dwar dak li kien seħħ fin-news room tal-PBS biex kien ħareġ il- filmat tal-protesta nazzjonali li saret fuq il-Fosos tal-Floriana fit-13 ta' Frar, jista' il-Ministru jgħid jekk il-membri li se jagħmlu l-inkjesta ġewx innominati?

X'inhuma t-terms of reference li ngħataw?

Kemm huwa maħsub li jdumu biex jagħmlu rapport?

Għandux ħsieb li dan ir-rapport isir pubbliku billi jitqiegħed fuq il-mejda tal-Kamra?

ONOR.

AUSTIN GATT: Nitlob lill-Onor.

Interpellant jirriferi l-mistoqsija tiegħu lill-ministru konċernat

MFSA

L-ONOR.

FRANCO GALEA staqsa lill-Prim Ministru u Ministru tal- Finanzi: Jista' il-Prim Ministru jgħid jekk l-awtorita' Maltija għas- servizzi finanzjarji u l-bank ċentrali matul l-aħħar ħames snin ikkonstatawx jew kellhomx rapporti dwar l-użu mingħajr il-permessi jew liċenzji meħtieġa ta' proprjeta' bħala uffiċini ta' xi bank kummerċjali?

F'każi simili, x'passi jittieħdu u x'inhuma l-implikazzjonijiet għall-bank jew banek in kwestjoni?

ONOR.

LAWRENCE GONZI: Tweġiba tingħata f'xi seduta oħra.

MEPA - TALBIET MINN BANEK KUMMERĊJALI GĦAL CHANGE OF USE

L-ONOR.

FRANCO GALEA staqsa lill-Ministru għall-Affarijiet Rurali u Ambjent: Jista' il-Ministru jgħid liema talbiet saru minn banek kummerċjali lill-MEPA għal change of use minn proprjeta' residenzjali għal proprjeta' għall-użu bħala uffiċini fl-area tal-Mosta tul l-aħħar sitt snin?

Jista' jgħid x'inhuma l-implikazzjonijiet fil-każ li proprjeta' residenzjali ġiet użata għall-għanijiet imsemmija mingħajr il-permessi meħtieġa?

ONOR.

GEORGE PULLICINO: Skond is-sistema ta' l-informatika tal-MEPA, irċevejna applikazzjoni waħda minn bank kummerċjali għal change of use minn proprjetà residenzjali għal proprjetà għall-użu bħala uffiċini fl-area tal- Mosta tul l-aħħar sitt snin.

In-numru ta' din l-applikazzjoni huwa PA 01302/02.

Din l-informazzjoni toħroġ mis-sistema ta' l-informatika ta' l-awtorità bil- kriterji hawn taħt imsemmija: cioe' applikazzjonijiet li fil-proposta għandhom il-kelma "bank" jew li l-isem ta' l-applikant jinkludi l-kelma "bank"; applikazzjonijiet li rċevejna mill-ewwel ta' Jannar tas-sena 1999; u applikazzjonijiet li l-kunsill lokali tagħhom huwa l-Mosta.

MFSA

L-ONOR.

FRANCO GALEA staqsa lill-Prim Ministru u Ministru tal- Finanzi: Jista' il-Prim Ministru jgħid jekk qatt sarx stħarriġ mir- reġistratur tal-kumpanniji jew l-ispettorat għas-servizzi finanzarji fi ħdan l-awtorita' Maltija għas-servizzi finanzjarji jew mill-board ta' l- accountancy, dwar xi irregolaritajiet relatati ma' każi fejn uffiċjali (chairpersons, diretturi jew kapijiet eżekuttivi) ikollhom uliedhom jew qraba immedjati tagħhom fl-ingaġġ ta' l-istess awdituri tal-kumpannija tagħhom?

Jekk fl-affermattiv, kien hemm każi relatati ma' banek kummerċjali u x'passi ttieħdu?

X'inhuma r-riperkussjonijiet ta' każi simili, b'mod speċjali fid-dawl tal-liġi tal-kumpanniji u tal-liġi dwar il- professjoni ta' l-accountancy?

ONOR.